text:
 |
 52012PC0073
 Proposta għal REGOLAMENT TAL-PARLAMENT EWROPEW U TAL-KUNSILL dwar it-titjib fis-saldu tat-titoli fl-Unjoni Ewropea u dwar depożitorji ċentrali tat-titoli (CSDs) u li jemenda d-Direttiva 98/26/KE /* COM/2012/073 final - 2012/0029 (COD) */
 MEMORANDUM TA’ SPJEGAZZJONI
 1. Kuntest tal-proposta
 Id-Depożitorji Ċentrali tat-Titoli
 (CSDs - Central Securities Depositories) huma istituzzjonijiet sistemikament
 importanti għas-swieq finanzjarji. Kwalunkwe negozjar ta’ titoli
 ġewwa jew barra borża tat-titoli huwa segwit minn proċessi ta’
 wara n-negozjar li jwasslu għas-saldu ta’ dak in-negozju, jiġifieri
 l-għoti ta’ titoli għal flus. Is-CSDs huma l-istituzzjonijiet ewlenin
 li jippermettu li jsir is-saldu billi jħaddmu l-hekk imsejħa sistemi
 ta’ saldu tat-titoli. Is-CSDs jiżguraw ukoll li r-reġistrar inizjali
 u l-manutenzjoni ċentrali tal-kontijiet tat-titoli li jirreġistraw
 kemm-il titolu nħareġ, minn min u kull bidla fiż-żamma ta’
 dawk it-titoli.
 Is-CSDs għandhom rwol kruċjali wkoll
 għas-suq tal-kollateral, b’mod partikolari għal skopijiet
 tal-politika monetarja. Pereżempju, kważi kull kollateral
 eliġibbli għal operazzjonijiet tal-politika monetarja tal-banek
 ċentrali fl-UE, b’mod partikolari fiż-żona tal-euro,
 jgħaddi mis-sistemi ta’ saldu tat-titoli mħaddma mis-CSDs.
 Fl-2010, is-sistemi tas-saldu tat-titoli fl-UE
 saldaw madwar EUR 920 triljun fi tranżazzjonijiet, u fi tmiem
 l-2010 kellhom depożitati magħhom kważi EUR 39 triljun
 f’titoli. Hemm aktar minn 30 CSD fl-UE, ġeneralment wieħed f’kull
 pajjiż, u żewġ CSDs ‘internazzjonali’ (ICSDs – Clearstream
 Banking Luxembourg u Euroclear Bank), li huma subkategorija ta’ CSDs
 speċjalizzati fil-ħruġ ta’ bonds internazzjonali, komunament
 magħrufa bħala “Eurobonds”.
 Filwaqt li huma ġeneralment sikuri u
 effiċjenti fi ħdan il-fruntieri nazzjonali, is-CSDs jingħaqdu u
 jikkomunikaw b’mod inqas sikur fil-livell transfruntieri, u dan ifisser li
 investitur jaffaċċja riskji u spejjeż akbar meta jinvesti b’mod
 transfruntier. Pereżempju, l-għadd ta’ fallimenti tas-saldu huwa
 ogħla fi tranżazzjonijiet transfruntieri milli fi
 tranżazzjonijiet domestiċi u l-ispejjeż tas-saldu transfruntier
 huma sa erba’ darbiet ogħla mill-ispejjeż għas-saldu domestiku.
 Dawn il-problemi fis-sikurezza huma
 l-konsegwenza ta’ għadd ta’ fatturi, inklużi:
 · It-tul taċ-ċiklu tas-saldu. Iż-żmien bejn
 in-negozju u s-saldu mhuwiex armonizzat fl-UE, u dan joħloq xkiel meta
 t-titoli jiġu saldati b’mod transfruntier;
 · Proporzjon żgħir iżda sostanzjali ta’ titoli għadu
 jeżisti fuq il-karti. Dawn it-titoli jiġu saldati wara ċiklu
 tas-saldu ferm itwal, u dan iżid ir-riskju li jġorru l-investituri;
 · Fallimenti tas-saldu, li huma sitwazzjonijiet fejn tranżazzjoni ma
 jirnexxilhiex tiġi saldata fid-data tas-saldu maħsuba, mhumiex
 soġġetti għal penali deterrenti fis-swieq kollha u fejn
 jeżistu l-miżuri dixxiplinarji tas-saldu jvarjaw ħafna bejn
 is-swieq;
 · Filwaqt li d-Direttiva 98/26/KE dwar finalità ta’ settlement
 fis-sistemi ta’ settlement ta’ pagamenti u titoli (SFD)[1] tnaqqas
 ix-xkiel għal sistema ta’ saldu tat-titoli kkawżat minn
 proċeduri ta’ insolvenza kontra parteċipant f’dik is-sistema, din ma
 tindirizzax riskji oħrajn tas-sistema jew ir-reżiljenza tas-CSD li
 jħaddem is-sistema. Uħud mis-CSDs huma soġġetti għal riskji
 fuq il-kreditu u tal-likwidità addizjonali li jiġu mill-forniment ta’
 servizzi bankarji anċillari għas-saldu;
 · Filwaqt li huma meqjusa bħala l-ewwel pass lejn il-konsolidazzjoni
 tas-swieq Ewropej tas-saldu, il-ftehimiet ta’ konnessjoni bejn is-CSDs
 joħolqu tħassib dwar is-sikurezza fin-nuqqas ta’ regoli prudenzjali
 speċifiċi għal dawn il-konnessjonijiet. Barra minn hekk, ikabbru
 l-interkonnettività bejn is-CSDs u dan jiġġustifika ulterjorment
 l-introduzzjoni ta’ qafas prudenzjali komuni.
 In-nuqqas ta’ suq intern uniku effiċjenti
 għas-saldu jqajjem ukoll tħassib importanti. Għadhom
 jeżistu ostakli importanti għas-suq Ewropew ta’ wara n-negozjar,
 bħal pereżempju l-limitazzjoni tal-aċċess tal-emittenti
 tat-titoli għas-CSDs, reġimi u regoli ta’ liċenzjar nazzjonali
 differenti għas-CSDs madwar l-UE u kompetizzjoni limitata bejn is-CSDs
 nazzjonali differenti. Dawn l-ostakli jirriżultaw f’suq frammentat
 ħafna. Konsegwentement, is-saldu transfruntieri ta’ tranżazzjonijiet
 jiddependi fuq ‘katini’ ta’ holdings kumplessi bla bżonn li spiss jinvolvu
 diversi CSDs u diversi intermedjarji oħrajn. Dan iħalli impatt
 negattiv fuq l-effiċjenza, iżda anki fuq ir-riskji assoċjati
 mat-tranżazzjonijiet transfruntieri.
 Dawn il-problemi huma importanti peress li
 t-tranżazzjonijiet transfruntieri fl-Ewropa, li jvarjaw minn xiri/bejgħ
 normali ta’ titoli sa trasferimenti ta' kollateral, qegħdin dejjem
 jiżdiedu u s-CSDs qed isiru dejjem aktar interkonnessi. Dawn ix-xejriet
 huma mistennija jiżdiedu b'rata mgħaġġla bid-dħul
 tat-Target2 Securities (T2S), proġett imniedi mill-Eurosystem sabiex
 jipprovdi pjattaform komuni mingħajr fruntieri għas-saldu tat-titoli
 fl-Ewropa, li huwa skedat li jibda fl-2015.
 Dan ir-Regolament propost jindirizza dawn
 il-problemi. Jintroduċi obbligi li t-titoli trasferibbli kollha jiġu
 rappreżentati f’format ta’ entrata fil-kotba u li dawn jiġu
 rreġistrati fis-CSDs qabel ma jiġu nnegozjati f’ċentri regolati.
 Jarmonizza l-perjodi tas-saldu u r-reġimi dixxiplinarji tas-saldu madwar
 l-UE. Jintroduċi sett ta’ regoli komuni ispirat minn standards
 internazzjonali li jindirizza r-riskji tal-operazzjonijiet u s-servizzi
 tas-CSDs. Peress li s-CSDs se jkunu soġġetti għal regoli
 sostantivi identiċi madwar l-UE, dawn se jibbenefikaw minn rekwiżiti
 uniformi għal-liċenzjar u passaport għall-UE kollha, li se
 jgħin biex jiġu eliminati l-ostakli eżistenti
 għall-aċċess.
 Għaldaqstant, ir-Regolament propost se
 jżid is-sikurezza fis-sistema u jiftaħ is-suq għas-servizzi
 tas-CSD, u b’hekk itejjeb l-effiċjenza tas-saldu tat-titoli.
 Bir-Regolament propost se jitlesta l-qafas regolatorju għall-infrastrutturi
 tas-suq tat-titoli, flimkien mad-Direttiva 2004/39/KE dwar is-swieq
 fl-istrumenti finanzjarji (MiFID)[2]
 għaċ-ċentri tan-negozjar, u l-proposta għal Regolament dwar
 tranżazzjonijiet tad-derivattivi (EMIR) għall-Kontropartijiet
 Ċentrali (CCPs).
 Din l-inizjattiva rċiviet
 appoġġ politiku wiesa'. Il-Kunsill tal-ECOFIN
 tat-2 ta’ Diċembru 2008 enfasizza l-ħtieġa li
 jissaħħu s-sikurezza u s-solidità tas-sistemi tas-saldu tat-titoli
 mħaddma mis-CSDs u qabel li hija meħtieġa
 leġiżlazzjoni tal-UE biex tindirizza l-ostakli legali relatati
 mal-proċess ta’ wara n-negozjar, inklużi l-ostakli
 fl-aċċess għas-CSDs. Hemm ukoll qbil mod internazzjonali dwar
 il-ħtieġa ta' standards xierqa għas-CSDs. Sa mill-2001, ir-regolaturi
 bankarji u tat-titoli globali (CPSS-IOSCO - Committee on Payment and Settlement
 Systems of the International Organisation of Securities Commissions) adottaw
 sett ta’ rakkomandazzjonijiet għas-sistemi tas-saldu tat-titoli. Dawn
 ġew adattati permezz ta’ linji gwida mhux vinkolanti minn regolaturi
 Ewropej (SEBĊ-KRET) fl-2009. F’Ottubru 2010 il-Bord ta’ Stabbiltà
 Finanzjarja tenna s-sejħa għal standards aġġornati
 għal infrastrutturi tas-swieq ewlenin aktar robusti u talab reviżjoni
 u tisħiħ tal-istandards eżistenti.
 2. riżutati tal-konsultazzjonijiet
 mal-partijiet interessati u valutazzjoni tal-impatt
 Din l-inizjattiva hija r-riżultat ta’
 djalogu u konsultazzjoni estensivi u kontinwi mal-partijiet interessati ewlenin
 kollha, inklużi r-regolaturi tat-titoli u dawk bankarji, il-BĊE u
 kull tip ta’ parteċipant fis-suq. Tieħu f’kunsiderazzjoni
 l-opinjonijiet espressi f’konsultazzjoni pubblika mit-13 ta’ Jannar
 sal-1 ta’ Marzu 2011, u l-kontribuzzjoni miksuba minn firxa
 wiesgħa ta’ gruppi ta’ partijiet interessati sa mis-sajf tal-2010.
 Barra minn hekk, studju estern
 tal-ispejjeż u l-prezzijiet fis-settur ta’ wara n-negozjar ġie
 kkummissjonat lil Oxera Consulting. Oxera pprovdiet l-ewwel rapport fl-2009 u
 t-tieni wieħed fl-2011. Dawn ir-rapporti jipprovdu dejta utli dwar
 id-diskrepanzi fl-ispejjeż ta’ wara n-negozjar transfruntier u domestiku
 fl-Ewropa.
 B’konformità mal-politika tagħha ta’
 “Regolamentazzjoni Aħjar”, il-Kummissjoni wettqet valutazzjoni tal-impatt
 tal-alternattivi politiċi. L-għażliet politiċi ġew
 valutati fl-isfond tal-objettivi ewlenin ta’ żieda fis-sikurezza,
 l-effiċjenza u l-kundizzjonijiet ekwivalenti ta’ kompetizzjoni
 għas-servizzi tas-CSDs fl-Ewropa. Il-valutazzjoni twettqet billi li
 ġiet ikkunsidrata l-effettività tal-kisba tal-objettivi msemmija hawn fuq
 u l-kosteffiċjenza fl-implimentazzjoni tal-għażliet
 politiċi differenti.
 L-abbozz tar-rapport ta’ valutazzjoni
 tal-impatt ġie sottomess fis-16 ta’ Marzu 2011 lill-Bord
 tal-Valutazzjoni tal-Impatt (IAB - Impact Assessment Board) tal-Kummissjoni,
 segwit minn sottomissjoni mill-ġdid ta’ abbozz revedut
 fit-8 ta’ Awwissu 2011. L-abbozz tar-rapport ġie mtejjeb
 b’mod konsiderevoli wara l-kummenti tal-IAB billi ssaħħet
 il-bażi tal-elementi pprovati li huma sottostanti l-problemi identifikati
 u l-analiżi tal-għażliet politiċi differenti, b’mod
 partikolari fir-rigward tas-servizzi bankarji anċillari għas-saldu u
 billi inkluda stima tal-benefiċċji kumplessivi u tal-impatt
 tal-għażliet politiċi differenti fuq gruppi ta’ partijiet
 interessati differenti u qafas ta’ monitoraġġ u evalwazzjoni aktar
 ċar u robust.
 3. Elementi legali tal-proposta
 3.1. Bażi legali
 Il-proposta hija bbażata fuq
 l-Artikolu 114 tat-Trattat dwar il-Funzjonament tal-Unjoni Ewropea (TFUE)
 bħala l-aktar bażi legali xierqa f’dan il-qasam. L-għan ewlieni
 tal-proposta huwa li tindirizza n-nuqqas ta’ sikurezza u effiċjenza
 tas-saldu tat-titoli u l-ostakli li jirriżultaw għall-funzjonament
 tas-suq intern mir-regoli nazzjonali diverġenti li jirregolaw is-saldu
 tat-titoli u l-attivitajiet tas-CSDs li jħaddmu s-sistemi ta’ saldu tat-titoli,
 billi tintroduċi sett ta’ regoli komuni li jikkonċernaw ċerti
 aspetti taċ-ċiklu u d-dixxiplina tas-saldu, kif ukoll sett ta’
 rekwiżiti prudenzjali komuni li jindirizzaw ir-reżiljenza u
 l-aċċess għas-CSDs. Fin-nuqqas ta' dawn ir-regoli u
 rekwiżiti komuni, miżuri li x'aktarx ikunu diverġenti
 meħuda fil-livell nazzjonali jkollhom impatt dirett negattiv fuq
 is-sikurezza, l-effiċjenza u l-kompetizzjoni fis-swieq tas-saldu
 tal-Unjoni. Regolament huwa meqjus bħala l-aktar strument xieraq sabiex
 jiżgura li l-parteċipanti kollha fis-suq ikunu soġġetti
 għal obbligi uniformi u li huma direttament applikabbli rigward
 iċ-ċiklu u d-dixxiplina tas-saldu, u li s-CSDs ikunu
 soġġetti għal standards prudenzjali uniformi u direttament
 applikabbli fl-Unjoni, li għandhom isaħħu r-reżiljenza u
 r-rwol ċentrali tagħhom fil-manutenzjoni tas-sistemi ta’ entrati
 fil-kotba u fil-proċess tas-saldu.
 Peress li l-għan ewlieni tar-Regolament
 propost huwa li jintroduċi għadd ta’ obbligi legali imposti
 direttament fuq l-operaturi tas-suq li, fost l-oħrajn, jikkonsistu
 fir-reġistrar ta’ virtwalment it-titoli trasferibbli kollha fil-format ta’
 entrata fil-kotba f’CSD u qafas ta’ żmien aktar strett għas-saldu u
 peress li s-CSDs huma responsabbli mit-tħaddim tas-sistemi tas-saldu
 tat-titoli u tal-applikazzjoni ta’ miżuri sabiex jipprovdu saldu f’waqtu
 fl-Unjoni, huwa essenzjali li s-CSDs kollha jikkonformaw b’mod kostanti
 mar-rekwiżiti prudenzjali uniformi u stretti previsti fil-proposta.
 Għaldaqstant, hemm bżonn li f’din il-proposta jiġi inkluż
 sett ta’ regoli uniformi u direttament applikabbli fir-rigward
 tal-awtorizzazzjoni u s-superviżjoni kontinwa tas-CSDs, b'konsegwenza
 tal-obbligi legali imposti fuq l-operaturi tas-suq.
 3.2. Sussidjarjetà u
 proporzjonalità
 Skont il-prinċipju ta’ sussidjarjetà
 stipulat fl-Artikolu 5(3) tat-Trattat dwar l-Unjoni Ewropea , azzjoni
 fil-livell tal-Unjoni għandha tittieħed biss meta l-miri previsti ma
 jkunux jistgħu jinkisbu b’mod suffiċjenti mill-Istati Membri
 weħidhom u jistgħu, minħabba l-iskala jew l-effetti tal-azzjoni
 proposta, jinkisbu aħjar mill-UE.
 Essenzjalment, din il-proposta għandha
 l-għan li trendi s-suq Ewropew tat-titoli aktar sikur u effiċjenti
 ġewwa l-Unjoni, u dan jeħtieġ azzjoni koordinata mill-UE.
 L-azzjoni tal-Unjoni hija ġustifikata ulterjorment min-natura sistemika
 tas-CSDs u l-interkonessjoni dejjem tikber ta’ bejniethom, b’mod partikolari
 wara l-introduzzjoni tat-T2S.
 Fir-rigward tal-awtorizzazzjoni u
 s-superviżjoni tas-CSDs, ir-Regolament propost għandu l-għan li
 jsib bilanċ bejn il-kompetenzi tal-awtoritajiet nazzjonali u l-interessi
 tal-awtoritajiet kompetenti l-oħrajn. L-Awtorità Ewropea tat-Titoli u
 s-Swieq (AETS) se jkollha rwol importanti fis-soluzzjoni tat-tilwim,
 fl-iffaċilitar tal-ftehimiet ta’ kooperazzjoni bejn awtoritajiet
 nazzjonali u fl-iżvilupp ta’ standards tekniċi b’konsultazzjoni
 mill-qrib mal-membri tas-Sistema Ewropea ta’ Banek Ċentrali (SEBĊ).
 Ċerti kwistjonijiet diġà huma
 koperti mil-leġiżlazzjoni eżistenti tal-Unjoni. Pereżempju,
 is-sistemi tas-saldu tat-titoli diġà huma definiti
 mid-Direttiva 98/26/KE dwar finalità ta’ settlement fis-sistemi ta’
 settlement ta’ pagamenti u titoli[3]
 u d-Direttiva 2004/39/KE (MiFID) tipprevedi ċerti regoli ta’
 aċċess mill-parteċipanti fis-suq għas-sistema ta’ saldu
 tat-titoli tal-għażla tagħhom. Ir-Regolament propost huwa
 konsistenti ma’ dawn it-testi tal-Unjoni.
 Il-proposta tieħu f’kunsiderazzjoni
 sħiħa wkoll il-prinċipju tal-proporzjonalità meħtieġ
 fl-Artikolu 5(4) tat-Trattat dwar l-Unjoni Ewropea, jiġifieri li
 l-azzjoni tal-Unjoni għandha tkun adegwata sabiex tilħaq l-objettivi
 fil-mira u ma għandhiex tmur lil hinn minn dak li huwa meħtieġ.
 Ir-Regolament propost huwa kompatibbli ma’ dan il-prinċipju u jsib
 il-bilanċ it-tajjeb bejn l-interess pubbliku inkwistjoni u
 l-kosteffiċjenza tal-miżuri proposti. Il-proposta ħadet
 f’kunsiderazzjoni sħiħa l-ħtieġa li jiġu
 bbilanċjati s-sikurezza u l-effiċjenza tas-suq mal-ispejjeż
 għall-partijiet interessati.
 3.3. Spjegazzjoni dettaljata
 tal-proposta
 Ir-Regolament propost għandu
 żewġ partijiet ewlenin: miżuri li jindirizzaw l-operaturi kollha
 tas-suq fil-kuntest tas-saldu tat-titoli (Titolu II) u miżuri li
 jindirizzaw b’mod speċifiku lis-CSDs (Titoli III, IV u V). It-titoli li
 jifdal, dwar il-kamp ta’ applikazzjoni u d-definizzjonijiet (Titolu I) u
 d-dispożizzjonijiet tranżizzjonali u finali (Titolu VI)
 japplikaw għaż-żewġ partijiet tal-proposta.
 3.3.1. Kamp ta’ applikazzjoni
 tal-proposta (Titolu I)
 Ir-Regolament propost ikopri s-CSDs kollha,
 iżda jeżenta mir-rekwiżiti ta’ awtorizzazzjoni u superviżjoni
 lill-membri tas-SEBĊ u l-korpi nazzjonali u pubbliċi oħrajn li
 jipprovdu servizzi simili, bħall-korpi nazzjonali tal-Istati Membri
 inkarigati mill-ġestjoni tad-dejn pubbliku jew biex jintervjenu fiha, li
 li kieku jkunu jikkawlifikaw bħala CSDs. Minkejja dan, dawn
 l-istituzzjonijiet jibqgħu soġġetti għas-sett
 sħiħ ta’ rekwiżiti għas-CSDs. Huma eżenti
 mit-Titolu IV li jimponi s-segregazzjoni bejn is-servizzi bankarji
 anċillari għas-saldu u servizzi oħra tas-CSD peress li dawn
 l-istituzzjonijiet, fl-essenza tan-natura tagħhom, jipprovdu servizzi
 anċillari bħal dawn.
 Rigward l-istrumenti finanzjarji, il-proposta
 tkopri l-istrumenti finanzjarji kollha f’dak li jikkonċerna s-CSDs,
 iżda tkopri l-aktar it-titoli trasferibbli kif definit fil-punt (18) tal-Artikolu 4(1)
 tad-Direttiva 2004/39/KE (MiFID) (essenzjalment ishma u bonds)
 għall-finijiet tat-Titolu II dwar is-saldu ta’ titoli.
 3.3.2. Saldu ta’
 titolu (Titolu II)
 Objettiv ewlieni tar-Regolament propost
 jikkonsisti fit-tkabbir tas-sikurezza tas-saldu. It-Titolu II jinkludi
 tliet settijiet ta’ miżuri sabiex jinkiseb dan il-għan. L-ewwel nett,
 jimponi l-hekk imsejħa dematerjalizzazzjoni/immobilizzazzjoni tat-titoli,
 li huwa l-ħruġ ta’ titoli fil-format ta’ entrata fil-kotba. Din
 il-miżura għandha l-għan li żżid l-effiċjenza
 tas-saldu, tiffaċilita t-tqassir tal-perjodi tas-saldu u tiżgura
 l-integrità ta' ħruġ ta' titoli billi tippermetti
 rikonċiljazzjoni eħfef taż-żamma tat-titoli. Titoli
 b'entrata fil-kotba mhux neċessarjament iridu jiġu rreġistrati
 f’CSD qabel ma jiġu nnegozjati jew mogħtija bħala kollateral.
 Pereżempju, jistgħu jiġu rreġistrati minn
 reġistraturi. Madanakollu, jekk jiġu nnegozjati f’ċentri
 regolati mid-Direttiva 2004/39/KE (MiFID), dawn iridu jiġu
 rreġistrati f’CSD, sabiex jibbenefikaw mill-protezzjoni għas-sistemi
 ta’ saldu tat-titoli skont id-Direttiva 98/26/KE u sabiex
 jiffaċilitaw ir-rikonċiljazzjoni bejn it-titoli rreġistrati, fuq
 naħa, u t-titoli negozjati, fuq in-naħa l-oħra. Ir-Regolament propost
 jipprovdi għal perjodu ta' transazzjoni twil biżżejjed,
 sal-1 ta' Jannar 2018 ħalli jippermetti lill-operaturi
 tas-suq mill-Istati Membri fejn għadhom jeżistu ammonti sinifikanti
 ta' titoli fuq il-karta biex jikkonformaw ma' din il-miżura.
 It-tieni, it-Titolu II jarmonizza
 l-perjodu tas-saldu għat-tranżazzjonijiet tat-titoli madwar l-UE.
 Fl-Ewropa, ħafna mit-tranżazzjonijiet ta’ titoli jiġu saldati fi
 żmien jumejn jew tlieta wara l-ġurnata tan-negozjar, skont is-suq.
 Il-perjodu tas-saldu ser jiġi armonizzat u stipulat għal jumejn wara
 l-ġurnata tan-negozjar, għalkemm ser ikunu permessi perjodi iqsar
 tas-saldu. It-tielet, it-Titolu II jarmonizza l-miżuri dixxiplinarji
 tas-saldu madwar l-UE. Dawn jikkonsistu f’miżuri ex ante
 għall-prevenzjoni tal-fallimenti tas-saldu, u miżuri ex post
 biex jindirizzaw il-fallimenti tas-saldu. L-objettiv ewlieni huwa li jonqsu
 l-fallimenti tas-saldu u li tiġi skoraġġita kwalunkwe
 kompetizzjoni li tbaxxi l-istandards għad-dixxiplina tas-saldu,
 pereżempju bejn swieq li jista’ jkollhom sistemi ta’ penali differenti fis-seħħ.
 Id-dispożizzjonijiet proposti jmorru lil hinn mil-livell tas-CSDs u
 għandhom l-għan li jissottomettu lill-parteċipanti fis-suq li
 jonqsu milli jfornu t-titoli fid-data ta’ saldu maħsuba għal
 proċedura ta’ ‘xiri sfurzat’ armonizzata, li tista’ tiġi
 eżekwita minn CCP, fil-każ ta’ tranżazzjoni kklerjata, jew
 inkluża b’mod ieħor fir-regoli proprji taċ-ċentri
 tan-negozjar.
 3.3.3. CSDs (Titolu III)
 Awtorizzazzjoni u superviżjoni
 tas-CSDs (Kapitolu I)
 Id-Direttiva 98/26/KE diġà
 tiddefinixxi s-sistemi tas-saldu tat-titoli bħala arranġamenti
 formali li jippermettu t-trasferimenti ta’ titoli bejn parteċipanti
 differenti. Madanakollu, dik id-direttiva ma tindirizzax l-istituzzjonijiet li
 huma responsabbli mit-tħaddim ta’ dawn is-sistemi. Fir-rigward tal-kumplessità
 ta’ dawn is-sistemi u r-riskji relatati mas-saldu li dejjem qed jiżdiedu,
 huwa essenzjali li l-istituzzjonijiet li jħaddmu sistemi ta’ saldu
 tat-titoli jiġu legalment definiti, awtorizzati u superviżati skont
 sett ta’ standards prudenzjali komuni. CSD huwa definit bħala persuna
 ġuridika li tħaddem sistema ta’ saldu tat-titoli u tal-inqas servizz
 ewlieni ieħor (jew servizz ‘notarili’ jew servizz ta’ manutenzjoni
 ċentrali). Barra minn hekk, is-CSDs jitħallew iwettqu ċerti
 servizzi 'anċillari' biss, li fil-parti l-kbria tagħhom huma relatati
 mas-servizzi ewlenin. Fejn dawn is-servizzi anċillari jinkludu servizzi
 tat-taxxa, is-CSDs ikun jeħtiġilhom jiżguraw li huma konformi
 mal-leġiżlazzjoni fiskali tal-Istati Membri konċernati.
 Fil-każ ta' proċeduri ta' ħelsien mit-taxxa minn ras
 il-għajn, is-CSDs ikun jeħtiġilhom osservaw kwalunkwe
 rekwiżit li l-Istat Membru tas-sors tal-pagamenti soġġetti
 għat-taxxa minn ras il-għajn jimponi fuq l-intermedjarji finanzjarji sabiex
 jawtorizzahom japplikaw it-taxxa minn ras il-għajn u jitolbu ħelsien
 mit-taxxa minn ras il-għajn f'isem is-sidien benefiċjarji
 tal-pagamenti. Dan jista' b'mod partikolari jinvolvi l-obbligu li tiġi
 rapportata informazzjoni dwar l-investitur direttament lill-Istat Membru
 tas-sors (biex ikun jista' jintalab ħelsien mit-taxxi minn ras
 il-għajn fis-sors), li jista' mbagħad jgħaddiha lill-Istat
 Mmebru tar-residenza tas-sid benefiċjarju tal-istrumenti finanzjarji.
 Is-CSDs iridu jkunu awtorizzati u
 superviżati minn awtoritajiet kompetenti nazzjonali tal-post fejn ikunu
 stabbiliti. Madanakollu, minħabba l-element transfruntier li qed dejjem
 jikber tal-attività tagħhom, ikollhom jiġu kkonsultati awtoritajiet
 oħrajn relatati mas-sistema/i ta’ saldu tat-titoli mħaddma mis-CSD u
 relatati ma’ entitajiet ta’ grupp oħrajn. L-AETS se jkollha rwol
 importanti fl-iżvilupp ta’ abbozz ta’ standards tekniċi sabiex
 jiġi armonizzat il-proċess tal-awtorizzazzjoni u sabiex tiġi
 żgurata kooperazzjoni bejn l-awtoritajiet.
 Il-proposta tagħti “passaport” lis-CSDs
 awtorizzati sabiex jipprovdu servizzi fl-Unjoni, jew billi jipprovdu
 direttament servizz fi Stat Membru ieħor jew billi jistabbilixxu
 fergħa f’dak l-Istat Membru. CSD minn pajjiż terz jista’
 jingħata aċċess għall-Unjoni jekk ikun rikonoxxut
 mill-AETS. Rikonoxximent bħal dan jista’ jingħata biss meta
 l-Kummissjoni tkun aċċertat li l-qafas legali u superviżorju ta’
 dak il-pajjiż terz ikun ekwivalenti għal dak tal-Unjoni u li
 l-pajjiż terz jipprovdi għal rikonoxximent ekwivalenti effettiv
 tal-qafas regolatorju u superviżorju tal-Unjoni; is-CSD huwa
 soġġett għal awtorizzazzjoni u superviżjoni effettiva f’dak
 il-pajjiż terz; u li hemm fis-seħħ ftehimiet ta’ kooperazzjoni
 bejn l-AETS u l-awtoritajiet ta' dak il-pajjiż terz.
 Rekwiżiti għas-CSDs u kunflitt
 bejn il-liġijiet (Kapitoli II u III)
 Peress li s-CSDs huma sistemikament importanti
 u jwettqu servizzi kritiċi għas-suq tat-titoli, dawn iridu jkunu
 soġġetti għal standards prudenzjali għoljin sabiex
 tiġi żgurata l-vijabbiltà tagħhom u l-protezzjoni
 tal-parteċipanti tagħhom. Ir-rekwiżiti għas-CRDs huma
 ggruppjati f’diversi kategoriji fil-Kapitolu II: rekwiżiti
 organizzazzjonali (Taqsima 1), regoli tal-kondotta tan-negozju
 (Taqsima 2), rekwiżiti għas-servizzi tas-CSD (Taqsima 3),
 rekwiżiti prudenzjali (Taqsima 4) u rekwiżiti għall-konnessjonijiet
 tas-CSD (Taqsima 5).
 It-Taqsima 1 teħtieġ li s-CSDs
 ikollhom arranġamenti ta’ governanza robusti, maniġment superjuri,
 bord u azzjonisti bl-esperjenza u adattati, u li jistabbilixxu kumitati
 tal-utenti li jirrappreżentaw l-emittenti u l-parteċipanti għal
 kull sistema ta’ saldu tat-titoli. Kull esternalizzazzjoni ta’ servizzi jew
 attivitajiet ma għandhiex tikkomprometti r-responsabbiltà ta’ CSD lejn
 il-parteċipanti jew l-emittenti jew l-eżekuzzjoni tal-funzjonijiet
 superviżorji jew ta’ sorveljanza minn awtoritajiet differenti.
 Eċċezzjoni importanti hija prevista għall-arranġamenti ta’
 esternalizzazzjoni ma’ entitajiet pubbliċi, bħall-proġett T2S
 imħaddem mill-Eurosystem, li huma rregolati minn qafas iddedikat miftiehem
 bejn l-awtoritajiet kompetenti.
 It-Taqsima 2 tintoduċi
 rekwiżiti importanti għas-CSDs sabiex ikollhom kriterji
 nondiskriminatorji, trasparenti u strettament ibbażati fuq ir-riskji
 għall-parteċipazzjoni f’sistemi ta’ saldu tat-titoli. Dawn ir-rekwiżiti
 huma msaħħa mid-dispożizzjonijiet dwar l-aċċess
 stabbiliti fil-Kapitolu IV. Tintroduċi wkoll prinċipji
 importanti dwar it-trasparenza rigward id-divulgazzjoni pubblika tal-prezzijiet
 u d-divulgazzjoni lill-awtoritajiet kompetenti tal-ispejjeż u d-dħul
 mis-servizz ipprovdut.
 It-Taqsima 3, fl-Artikolu 34 dwar
 ir-rekwiżiti għas-servizzi tas-CSD, tirrikonoxxi r-rwol importanti
 tas-CSDs fl-iżgurar tal-integrità ta’ ħruġ ta’ titoli u tinkludi
 obbligi dwar ir-rikonċiljazzjoni dakinhar tal-kontijiet. F’termini ta’
 segregazzjoni tal-kontijiet għall-finijiet tal-protezzjoni tal-assi
 tal-parteċipanti, il-proposta tmur lil hinn mir-rekwiżiti previsti
 fid-Direttiva 2004/39/KE (MiFID) u teħtieġ li s-CSDs jissegregaw
 il-kontijiet ta’ kull parteċipant minn dawk ta' parteċipanti
 oħrajn u li jippermettu lill-parteċipanti jissegregaw il-kontijiet
 ta’ kull klijent tal-parteċipanti. Rigward is-saldu fi flus, il-proposta
 teħtieġ li s-CSDs isaldaw f’kontijiet f'banek ċentrali kull meta
 dan ikun prattikabbli u disponibbli. Saldu fi flus f'bank kummerċjali jista’
 jsir, madanakollu, mhux għall-kuntrarju ta' ċerti prattiki attwali,
 dan għandu jsir permezz ta’ istituzzjoni ta’ kreditu separata li
 taġixxi bħala aġent tas-saldu.
 Ir-rekwiżiti prudenzjali għas-CSDs
 stess fit-Taqsima 4 jinkludu dispożizzjonijiet importanti dwar
 il-mitigazzjoni tar-riskju operazzjonali. Peress li s-CSDs ma jitħallewx
 iwettqu servizzi tat-tip bankarju b’mod dirett, ir-riskju ewlieni li se
 jaffaċjaw is-CSDs huwa riskju operazzjonali. Dawn
 id-dispożizzjonijiet jinkludu miżuri xierqa sabiex jiżguraw
 il-kontinwatà tal-operazzjonijiet, inkluż is-saldu, il-ħin kollu.
 Huma stabbiliti wkoll rekwiżiti kapitali b’referenza
 għall-ispejjeż operazzjonali – is-CSDs għandhom iżommu
 l-kapital, il-qligħ imfaddal u riżervi sabiex ikopru minimu ta’ sitt
 xhur spejjeż operazzjonali.
 Peress li s-CSDs qed isiru dejjem aktar
 interkonnessi u dan il-proċess huwa mistenni jitħaffef bid-dħul
 tas-T2S, l-Artikolu 45 jipprovdi għal rekwiżiti prudenzjali
 importanti għal CSDs konnessi, inkluż l-istabbiliment ta’ regoli identiċi
 dwar il-finalità tas-saldu.
 Il-Kapitolu III għandu l-għan
 li jżid iċ-ċertezza legali għat-tranżazzjonijiet
 tat-titoli, billi jipproponi regola dwar kunflitti tal-liġijiet
 fir-rigward tal-aspetti proprjetarji għat-titoli depożitati
 għand CSD.
 Aċċess għas-CSDs
 (Kapitolu IV)
 Il-ftuħ tas-suq għas-servizzi
 tas-CSD u t-tneħħija tal-ostakli għall-aċċess huwa
 wieħed mill-objettivi ta’ din l-inizjattiva. Il-Kapitolu IV
 jindirizza tliet tipi ta’ aċċess: (a) bejn emittenti u CSDs, (b) bejn
 CSDs, u (c) bejn CSDs u infrastrutturi oħrajn tas-suq.
 F’diversi Stati Membri, l-emittenti huma
 meħtieġa mil-liġi joħorġu ċerti tipi ta’ titoli,
 l-aktar ishma, fis-CSD nazzjonali. L-Artikolu 47 jintroduċi d-dritt
 tal-emittenti li jirreġistraw it-titoli tagħhom fi kwalunkwe CSD
 awtorizzat fl-Unjoni kif ukoll id-dritt għas-CSDs li jipprovdu servizzi
 għal titoli li ġew kostitwiti skont il-liġi ta’ Stat Membru
 ieħor. L-ispeċifiċitajiet nazzjonali huma rispettati billi
 jiġi rrikonoxxut li dan id-dritt għandu jkun mingħajr ħsara
 għal-liġi tal-kumpaniji li skontha t-titoli jkunu kostitwiti.
 It-Taqsimiet 2 u 3 jistabbilixxu
 l-prinċipji dwar l-aċċess. CSD għandu jkollu d-dritt li
 jsir parteċipant f’sistema ta’ saldu tat-titoli ta’ CSD ieħor fuq
 il-bażi ta' prinċipji nondiskriminatorji u bbażati fuq
 ir-riskji. Barra minn hekk, fuq il-bażi tal-istess prinċipji, CSD
 għandu jkollu d-dritt li jitlob lil CSD ieħor sabiex jiżvilluppa
 funzjonijiet speċjali, li għandhom jiġu pprezzati fuq bażi
 ta’ ‘kost b’addenda’. B’mod simili, CSD għandu jkollu d-dritt li
 jirċievi aġġornamenti dwar it-tranżazzjonijiet mis-CCPs u
 ċentri tan-negozjar u dawk l-infrastrutturi għandu jkollhom
 aċċess għas-sistemi ta’ saldu tat-titoli mħaddma mis-CSDs.
 Kull tilwima bejn l-awtoritajiet kompetenti relevanti tista’ tiġi riferuta
 lill-AETS sabiex tinstab soluzzjoni.
 3.3.4. Istituzzjonijiet ta’ kreditu
 maħtura sabiex jaġixxu bħala aġenti tas-saldu
 (Titolu IV)
 Kif ġie spjegat qabel, meta saldu f'bank
 ċentrali ma jkunx prattiku jew disponibbli, is-CSDs jistgħu joffru
 lill-parteċipanti tagħhom saldu fi flus f’bank kummerċjali.
 Madanakollu, is-CSDs ma għandhomx jipprovdu s-servizzi bankarji
 anċillari għas-saldu huma stess, iżda għandhom ikunu
 awtorizzati mill-awtoritajiet kompetenti tagħhom sabiex jagħżlu
 istituzzjoni ta’ kreditu sabiex taġixxi bħala aġent tas-saldu
 sabiex jinfetħu kontijiet tal-flus u jagħtu faċilitajiet ta’
 kreditu sabiex jiġi ffaċilitat is-saldu sakemm l-awtoritajiet
 kompetenti ma jurux, abbażi tal-evidenza disponibbli, li l-iskopertura ta’
 istituzzjoni ta’ kreditu waħda għall-konċentrazzjoni tar-riskji
 tal-kreditu u l-likwidità mhijiex mitigata biżżejjed. Din
 is-separazzjoni bejn is-CSDs u l-aġenti tas-saldu hija miżura
 importanti sabiex tiġi indirizzata u tiżdied is-sikurezza tas-CSDs.
 Is-servizzi bankarji anċillari għas-saldu jżidu r-riskji li
 għalihom huma esposti s-CSDs u għaldaqstant, iżidu l-probabilità
 li s-CSDs iġarrbu inadempjenza jew ikunu soġġetti għal
 stress qawwi. Filwaqt li ġeneralment is-servizzi bankarji jiġu
 pprovduti minn xi CSDs fuq il-bażi ta’ dakinhar u huma limitati
 għas-servizzi anċillari għas-saldu, l-ammonti ġestiti xorta
 waħda huma sinifikanti u kwalunkwe inadempjenza ta’ CSDs bħal dawn
 ikollha konsegwenzi negattivi għas-swieq tat-titoli u tal-pagamenti.
 Ir-rekwiżit li s-servizzi bankarji jiġu fornuti f’entità legali
 separata minn dik li tipprovdi s-servizzi ewlenin tas-CSD se jipprevjeni
 t-trażmissjoni tar-riskji mis-servizzi bankarji għall-forniment ta’
 servizzi ewlenin tas-CSD, b’mod partikolari fil-każ ta’ insolvenza jew
 stress qawwi li jirriżultaw mis-servizzi bankarji. Dan ir-rekwiżit se
 jipprovdi wkoll lis-CSDs u lill-awtoritajiet pubbliċi b’aktar
 għażliet sabiex isibu soluzzjonijiet adattati f’każ ta’
 inadempjenza tal-aġent tas-saldu li jipprovdi servizzi bankarji.
 Għas-CSDs li bħalissa jipprovdu servizzi bankarji, l-ispejjeż
 ewlenin assoċjati ma’ din il-miżura huma l-ispejjeż legali
 involuti fil-ftugħ ta’ entità ġuridika separata għall-forniment
 ta’ servizzi bankarji, filwaqt li s-CSDs li jixtiequ jiżviluppaw servizzi
 bħal dawn fil-ġejjieni ma jġarrbux spejjeż inkrimentali
 sinifikanti biex jistabbilixxu entità ġuridika separata. Ma hemm l-ebda
 alternattiva inqas strinġenti għas-separazzjoni tas-servizzi
 bankarji, li tkun telimina kompletament il-periklu ta’ trażmissjoni ta'
 riskji mis-servizzi bankarji għas-servizzi ewlenin tas-CSD.
 Sabiex jiġu żgurati
 l-effiċjenzi li jirriżultaw mid-dispożizzjoni ta' servizzi kemm
 ta' CSD kif ukoll bankarji fl-istess grupp ta' intrapriżi,
 ir-rekwiżit li s-servizzi bankarji jitwettqu minn istituzzjoni ta' kreditu
 differenti ma għandux jipprevjeni lil dik l-istituzzjoni ta' kreditu milli
 tagħmel parti mill-istess grupp ta' intrapriżi bħas-CSD.
 Madankollu, jekk servizzi kemm ta' CSD kif ukoll bankarji jiġu pprovduti
 fl-istess grupp ta' intrapriżi, l-attivitajiet tal-istituzzjoni ta'
 kreditu li tipprovdi s-servizzi bankarji għandhom ikunu limitati
 għall-forniment ta' servizzi bankarji anċillari għas-saldu.
 L-aħħar restrizzjoni timmira li tnaqqas il-profil ġenerali tar-riskju
 tal-grupp li jirriżulta mill-preżenza ta' istituzzjoni ta' kreditu
 f'dak il-grupp.
 L-awtoritajiet kompetenti għandhom
 ikunu jistgħu juru każ b'każ li ma jeżistix riskju
 sistemiku li jinħoloq mill-forniment ta' servizzi ta' CSD kif ukoll
 bankarji mill-istess entità ġuridika. F'dan il-każ,
 tkun tista' ssir talba ġustifikata lill-Kummissjoni Ewropea li tista'
 tawtorizza deroga. Fi kwalunkwe każ, l-attivitajiet ta' CSD
 liċenzjat bħala istituzzjoni tal-kreditu għandhom ikunu limitata
 għall-forniment ta' servizzi bankarji anċillari għas-saldu.
 L-istituzzjoni ta’ kreditu li taġixxi
 bħala aġent tas-saldu għandha tkun awtorizzata skont
 id-Direttiva 2006/48/KE rigward il-bidu u l-eżerċizzju
 tan-negozju tal-istituzzjonijiet ta’ kreditu[4]. Madanakollu, peress li s-sistema/i
 tas-saldu tat-titoli mħaddma mis-CSDs għandhom jiġu protetti
 kemm jista’ jkun kontra kwalunke riskju potenzjali kkawżat
 mill-aġenti tas-saldu, dawn l-aġenti għandhom jikkonformaw ma'
 rekwiżiti addizzjonali għall-mitigazzjoni tar-riskji tal-kreditu u
 tal-likwidità fir-rigward ta’ kull sistema ta’ saldu tat-titoli li jaqdu.
 Meta wieħed iqis li
 d-Direttiva 2006/48/KE ma tindirizzax b’mod speċifiku r-riskji
 tal-kreditu u tal-likwidità ta’ dakinhar li jirriżultaw mill-forniment ta’
 servizzi bankarji anċillari għas-saldu, l-istituzzjonijiet ta’
 kreditu għandhom ikunu soġġetti wkoll għal rekwiżiti
 ta’ mitigazzjoni tar-riskji tal-kreditu u tal-likwidità li għandhom
 japplikaw għal kull sistema ta’ saldu tat-titoli li fir-rigward
 tagħhom huma jaġixxu bħala aġenti tas-saldu.
 Ir-rekwiżiti proposti għall-aġenti tas-saldu huma spirati
 mill-istandards internazzjonali tas-CPSS-IOSCO għall-infrastrutturi
 tas-suq finanzjarju u minn prattiki attwali tas-suq. Jinkludu
 kollateralizzazzjoni sħiħa ta’ skoperturi ta’ kreditu, il-monitoraġġ
 ta’ likwidità ta’ dakinhar filwaqt li jittieħed f’kunsiderazzjoni r-riskju
 tal-likwidità ġġenerat mill-inadempjenza tal-akbar żewġ
 parteċipanti u limiti ta’ konċentrazzjoni fuq il-fornituri
 tal-likwidità.
 3.3.5. Sanzjonijiet (Titolu V)
 Fil-Komunikazzjoni tal-Kummissjoni ‘Rinfurzar
 tar-reġimi tas-sanzjonar fis-settur tas-servizzi finanzjarji’ twettqet
 analiżi tas-setgħat ta’ sanzjonar eżistenti u l-applikazzjoni
 prattika tagħhom bil-għan li tippromwovi l-konverġenza
 tas-sanzjonijiet fost il-firxa tal-attivitajiet superviżorji[5].
 Pereżempju, analiżi tar-reġimi nazzjonali fis-seħħ
 uriet li l-livelli ta’ sanzjonijiet pekunarji jvarjaw ħafna fost l-Istati
 Membri, li uħud mill-awtoritajiet kompetenti ma għandhomx ċerti
 setgħat ta’ sanzjonar importanti għad-dispożizzjoni tagħhom
 u li xi awtoritajiet kompetenti ma jistgħux jimponu sanzjonijiet fuq
 persuni fiżiċi u ġuridiċi. Konsegwentement, il-Kummissjoni
 issa qed tipproponi li l-Istati Membri għandhom jipprevedu li sanzjonijiet
 u miżuri amministrattivi xierqa jkunu jistgħu jiġu applikati
 għal ksur tar-Regolament. Għal dan il-għan, sett minimu ta’
 sanzjonijiet u miżuri amministrattivi għandu jkun disponibbli
 għall-awtoritajiet kompetenti, inkluż l-irtirar tal-awtorizzazzjoni,
 twissijiet pubbliċi, tkeċċija tal-maniġment, radd lura ta’
 profitti miksuba mill-ksur ta’ dan ir-Regolament fejn dawn ikunu jistgħu
 jiġu ddeterminati, u multi amministrattivi. Il-livell massimu ta’ multi
 amministrattivi ma għandux ikun inqas mil-livell stipulat mir-Regolament –
 10% mill-fatturat annwali ta’ entità legali jew ħames miljun Euro jew 10%
 tad-dħul annwali ta’ persuna fiżika. Meta jiġi ddeterminat
 it-tip u l-livell ta’ sanzjonijiet, l-awtoritajiet kompetenti għandhom
 jieħdu f’kunsiderazzjoni għadd ta’ kriterji stabbiliti
 mir-Regolament, inkluż id-daqs u s-saħħa finanzjarja tal-persuna
 responsabbli, l-impatt tal-ksur u l-imġiba kooperattiva tal-persuna
 responsabbli. Ir-Regolament propost ma jipprevjenix lill-Istati Membri
 individwali milli jistabbilixxu standards ogħla.
 3.3.6. Konformità
 mal-Artikoli 290 u 291 tat-TFUE
 Fit-23 ta’ Settembru 2009,
 il-Kummissjoni adottat proposti għar-Regolamenti li jistabbilixxu l-ABE,
 l-AEAPX u l-AETS. F’dan ir-rigward, il-Kummissjoni tixtieq tfakkar
 id-Dikjarazzjonijiet fir-rigward tal-Artikoli 290 u 291 tat-TFUE li hija għamlet
 fl-adozzjoni tar-Regolamenti li jistabbilixxu l-Awtoritajiet Superviżorji
 Ewropej skont liema: "Fir-rigward tal-proċess tal-adozzjoni ta'
 standards regolatorji, il-Kummissjoni temfasizza l-karatru uniku tas-settur
 tas-servizzi finanzjarji, b'segwitu għall-istruttura Lamfalussy u
 rikonoxxuta espliċitament fid-Dikjarazzjoni 39 TFUE. Madankollu,
 il-Kummissjoni għandha dubji serji dwar jekk ir-restrizzjonijiet fuq
 ir-rwol tagħha meta tadotta atti u mużuri delegati humiex konformi
 mal-Artikoli 290 u 291 tat-TFUE."
 4. Implikazzjonijiet baġitarji
 Il-proposta
 għandha implikazzjonijiet għall-baġit tal-Unjoni Ewropea
 relatati mal-kompiti allokati lill-AETS, kif inhu speċifikat fir-rapporti
 finanzjarji leġiżlattivi li jakkumpanjaw din il-proposta.
 2012/0029 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 dwar it-titjib fis-saldu tat-titoli fl-Unjoni
 Ewropea u dwar depożitorji ċentrali tat-titoli (CSDs) u li jemenda
 d-Direttiva 98/26/KE
 (Test b’relevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b’mod partikolari l-Artikolu 114
 tiegħu,
 Wara li kkunsidraw il-proposta
 mill-Kummissjoni Ewropea,
 Wara li l-abozz tal-att leġiżlattiv
 ingħadda lill-Parlamenti nazzjonali,
 Wara li kkunsidraw l-opinjoni tal-Kumitat
 Ekonomiku u Soċjali Ewropew[6],
 Wara li kkunsidraw l-opinjoni tal-Bank
 Ċentrali Ewropew[7],
 Filwaqt li jaġixxu skont
 il-proċedura leġiżlattiva ordinarja,
 Billi:
 (1)
 Id-depożitorji Ċentrali tat-Titoli
 (CSDs), flimkien mal-Kontropartijiet Ċentrali (CCPs) jikkontribwixxu
 ħafna fil-manutenzjoni tal-infrastrutturi ta’ wara n-negozjar li
 jissalvagwardjaw is-swieq finanzjarji u jagħtu fiduċja
 lill-parteċipanti fis-suq li t-tranżazzjonijiet tat-titoli jitwettqu
 kif inhu xieraq u b’mod tempestiv, anki matul perjodi ta’ kriżi kbira.
 (2)
 Minħabba l-pożizzjoni tagħhom fi
 tmiem il-proċess tas-saldu, is-sistemi tas-saldu tat-titoli mħaddma
 mis-CSDs huma ta’ importanza sistemika għall-funzjonament tas-swieq
 tat-titoli. Peress li jinsabu fuq nett fil-katina taż-żamma
 tat-titoli li permezz tagħha l-parteċipanti tagħhom jirraportaw
 iż-żamma ta’ titoli tal-investituri, is-sistemi tas-saldu tat-titoli
 mħaddma mis-CSDs iservu wkoll bħala għodda essenzjali
 għall-kontroll tal-integrità ta’ ħruġ u b'hekk għandhom
 rwol importanti biex tinżamm il-fiduċja tal-investituri. Barra minn
 hekk, is-sistemi ta’ saldu tat-titoli mħaddma mis-CSDs huma involuti
 mill-qrib fil-kollateralizzazzjoni ta’ operazzjonijiet tal-politika monetarja
 kif ukoll fil-proċess ta’ kollateralizzazzjoni bejn istituzzjonijiet ta’
 kreditu u għadaqstant, huma atturi importanti fis-swieq tal-kollateral.
 (3)
 Filwaqt li d-Direttiva 98/26/KE tal-Parlament
 Ewropew u tal-Kunsill tad-19 ta’ Mejju 1998 dwar finalità ta’
 settlement fis-sistemi ta’ settlement ta’ pagamenti u titoli[8] naqqset
 it-tfixkil għal sistema ta’ saldu tat-titoli kkawżat minn
 proċeduri ta’ insolvenza kontra parteċipant f’dik is-sistema, hemm
 bżonn li jiġu indirizzati riskji oħrajn li s-sistemi tas-saldu
 tat-titoli qed iħabbtu wiċċhom magħhom, kif ukoll ir-riskju
 ta’ insolvenza jew tfixkil fil-funzjonament tas-CSDs li jħaddmu sistemi
 ta’ saldu tat-titoli. Għadd ta’ CSDs huma soġġetti għal
 riskji tal-kreditu u tal-likwidità li ġejjin mill-forniment ta’ servizzi
 bankarji anċillari għas-saldu.
 (4)
 Fin-nuqqas ta’ regoli prudenzjali komuni,
 l-għadd dejjem jikber ta’ saldi transfruntieri bħala konsegwenza
 tal-iżvilupp ta’ ftehimiet ta’ konnessjoni bejn is-CSDs jixħet dubju
 fuq ir-reżiljenza tas-CSDs meta jidħlu riskji għas-CSDs minn Stati
 Membri oħra. Barra minn hekk, minkejja ż-żieda fis-saldi
 transfruntieri, is-swieq ta’ saldu fl-Unjoni għandhom frammentati u
 s-saldu transfruntier għadu jiswa’ aktar, minħabba regoli nazzjonali
 differenti li jirregolaw is-saldu u l-attivitajiet tas-CSDs u kompetizzjoni
 limitata bejn is-CSDs. Din il-frammentazzjoni xxekkel u toħloq riskji u
 spejjeż addizzjonali għas-saldu transfruntier. Fin-nuqqas ta' obbligi
 identiċi għall-operaturi tas-suq u standards prudenzjali komuni għas-CSDs,
 miżuri x'aktarx diverġenti meħuda fil-livell nazzjonali jkollhom
 impatt dirett negattiv fuq is-sikurezza, l-effiċjenza u l-kompetizzjoni
 fis-swieq tas-saldu tal-Unjoni. Hemm bżonn li jitneħħew dawn
 l-ostakli sinifikanti fil-funzjonament tas-suq intern u jiġu evitati
 d-distorsjonijiet tal-kompetizzjoni u li jiġi evitat milli
 jitfaċċaw ostakli u distorsjonijiet bħal dawn fil-ġejjieni.
 Konsegwentement, il-bażi legali xierqa għal dan ir-Regolament
 għandha tkun l-Artikolu 114 tat-Trattat dwar il-Funzjonament
 tal-Unjoni Ewropea, kif interpretat skont il-ġurisprudenza konsistenti
 tal-Qorti tal-Ġustizzja tal-Unjoni Ewropea.
 (5)
 Hemm il-bżonn li f’Regolament jiġu
 stabbiliti għadd ta’ obbligi uniformi li għandhom jiġu imposti
 fuq il-parteċipanti fis-suq rigward ċerti aspetti taċ-ċiklu
 tas-saldu u d-dixxiplina u li jiġi pprovdut sett ta’ rekwiżiti komuni
 għas-CSDs li jħaddmu sistemi ta’ saldu tat-titoli. Ir-regoli
 direttament applikabbli ta’ Regolament għandhom jiżguraw li
 l-operaturi kollha tas-suq u s-CSDs ikunu soġġetti għal obbligi
 u regoli direttament applikabbli. Regolament għandu jtejjeb is-sikurezza u
 l-effiċjenza tas-saldu fl-Unjoni billi jipprevjeni regoli nazzjonali
 diverġenti li jirriżultaw mit-traspożizzjoni ta’ Direttiva.
 Regolament għandu jnaqqas il-kumplessità regolatorja għall-operaturi
 tas-suq u s-CSDs li jirriżulta minn regoli nazzjonali differenti u
 għandu jippermetti lis-CSDs sabiex jipprovdu s-servizzi tagħhom fuq
 bażi transfruntiera mingħajr ma jkollhom jikkonformaw ma’ settijiet
 differenti ta’ rekwiżiti nazzjonali bħal dawk li jikkonċernaw
 l-awtorizzazzjoni, is-superviżjoni, l-organizzazzjoni jew ir-riskji
 tas-CSDs. Regolament li jimponi rekwiżiti identiċi fuq is-CSDs
 għandu jikkontribwixxi wkoll sabiex jiġu eliminati d-distorzjonijiet
 għall-kompetizzjoni.
 (6)
 Fl-20 ta’ Ottubru 2010[9], il-Bord
 ta’ Stabbiltà Finanzjarja (FSB - Financial Stability Board) sejjaħ
 għal infrastrutturi tas-swieq ewlenin aktar robusti u talab
 ir-reviżjoni u t-titjib tal-istandards eżistenti. Il-Kumitat dwar
 is-Sistemi ta’ Pagament u Saldu (CPSS) tal-Bank għall-Ħlasijiet
 Internazzjonali (BĦI) u l-Organizzazzjoni Internazzjonali
 tal-Kummissjonijiet tat-Titoli (IOSCO) qed jiffinalizzaw abbozz ta' standards
 globali. Dawn għandhom jieħdu post ir-rakkomandazzjonijiet
 tal-BĦI mill-2001, li ġew adattati permezz ta’ linji gwida mhux
 vinkolanti fil-livell Ewropew fl-2009 permezz tas-Sistema Ewropea ta’ Banek
 Ċentrali (SEBĊ) u l-Kumitat tar-Regolaturi Ewropej tat-Titoli (KRET).
 (7)
 Fil-konklużjonijiet tiegħu
 tat-2 ta’ Diċembru 2008[10], il-Kunsill enfasizza l-ħtieġa li
 jissaħħu s-sikurezza u l-solidità tas-sistemi ta’ saldu tat-titoli u
 li jiġu indirizzati l-ostakli legali għall-proċess ta’ wara
 n-negozjar fl-Unjoni.
 (8)
 Wieħed mill-kompiti bażiċi
 tas-SEBĊ huwa li tippromwovi t-tħaddim mingħajr intoppi
 tas-sistemi tal-pagamenti. F’dan ir-rigward, il-membri tas-SEBĊ iwettqu
 s-sorveljanza billi jiżguraw li jkun hemm sistemi ta’ kklirjar u ta’
 pagament effiċjenti u solidi. Il-membri tas-SEBĊ spiss jaġixxu
 bħala aġenti tas-saldu għall-parti ta’ flus
 tat-tranżazzjonijiet tat-titoli. Barra minn hekk, huma wkoll klijenti
 importanti tas-CSDs, li spiss jamminiġjaw il-kollateralizzazzjoni ta’
 operazzjonijiet tal-politika monetarja. Il-membri tas-SEBĊ għandhom
 ikunu involuti mill-qrib billi jkunu kkonsultati fl-awtorizzazzjoni u
 s-superviżjoni tas-CSDs, ir-rikonoxximent ta’ CSDs ta’ pajjiżi terzi
 u l-approvazzjoni ta’ konnessjonijiet tas-CSDs. Barra minn hekk, għandhom
 ikunu involuti mill-qrib billi jiġu kkonsultati fit-tfassil ta’ standards
 tekniċi regolatorji u ta’ implimentazzjoni kif ukoll ta’ linji gwida u
 rakkomandazzjonijiet. Id-dispożizzjonijiet ta’ dan ir-Regolament
 għandhom ikunu mingħajr ħsara għar-responsabbiltajiet
 tal-Bank Ċentrali Ewropew (BĊE) u l-Banek Ċentrali Nazzjonali
 (BĊN) sabiex jiġu żgurati sistemi ta’ kklirjar u ta’ pagament
 effiċjenti u solidi fl-Unjoni u f'pajjiżi oħrajn.
 (9)
 Il-banek ċentrali tal-Istati Membri jew
 kwalunkwe korp ieħor b’funzjonijiet simili f’ċerti Stati Membri,
 bħall-korpi nazzjonali tal-Istati Membri inkarigati bil-ġestjoni
 tad-dejn pubbliku jew li jintervjenu fih jistgħu huma stess jipprovdu
 għadd ta’ servizzi li jkunu jikkwalifikawhom bħala CSD.
 Istituzzjonijiet bħal dawn għandhom jiġu eżentati
 mir-rekwiżiti ta’ awtorizzazzjoni u superviżjoni, iżda għandhom
 jibqgħu soġġetti għas-sett sħiħ ta’ rekwiżiti
 prudenzjali għas-CSDs. Peress li l-banek ċentrali jaġixxu
 bħala aġenti tas-saldu għall-finijiet tas-saldu, dawn ukoll
 għandhom ikunu eżentati mir-rekwiżiti stabbiliti
 fit-Titolu IV ta’ dan ir-Regolament.
 (10)
 Dan ir-Regolament għandu japplika
 għas-saldu ta’ tranżazzjonijiet fl-istrumenti u l-attivitajiet
 finanzjarji kollha tas-CSDs sakemm ma jkunx speċifikat mod ieħor. Barra
 minn hekk, dan ir-Regolament għandu jkun mingħajr ħsara
 għal-leġiżlazzjoni oħra tal-Unjoni li tikkonċerna
 l-istrumenti finanzjarji speċifiċi
 bħad-Direttiva 2003/87/KE tal-Parlament Ewropew u tal-Kunsill
 tat-13 ta’ Ottubru 2003 li tistabbilixxi skema
 għall-iskambju ta’ kwoti ta’ emissjonijiet ta’ gassijiet serra ġewwa
 l-Komunità u li temenda d-Direttiva 96/61/KE[11] u
 l-miżuri adottati skont dik id-Direttiva.
 (11)
 Ir-reġistrar ta’ titoli f’format ta’ entrata
 fil-kotba huwa pass importanti sabiex tiżdied l-effiċjenza tas-saldu
 u tiġi żgurata l-integrità tal-ħruġ tat-titoli, b’mod
 partikolari f’kuntest ta’ kumplessità dejjem tiżdied tal-metodi
 taż-żamma u t-trasferiment. Għal raġunijiet ta’ sikurezza,
 dan ir-Regolament jipprovdi għar-reġistrar f’format ta’ entrata
 fil-kotba tat-titoli trasferibbli kollha. Dan ir-Regolament ma għandux
 jimponi metodu partikolari wieħed għar-reġistrar tal-entrata
 fil-kotba inizjali, li jista’ jieħu l-forma ta’ immobilizzazzjoni permezz
 tal-ħruġ ta’ nota globali jew ta’ dematerjalizzazzjoni immedjata. Dan
 ir-Regolament ma għandux jimponi t-tip ta’ istituzzjoni li għandha
 tirreġistra t-titoli f’format ta’ entrata fil-kotba wara l-ħruġ
 u jippermetti lil atturi differenti, inklużi reġistraturi, sabiex
 iwettqu din il-funzjoni. Madanakollu, ladarba titoli bħal dawn ikunu
 negozjati f’ċentri tan-negozjar regolati mid-Direttiva 2004/39/KE
 tal-Parlament Ewropew u tal-Kunsill tal-21 ta’ April 2004 dwar
 is-swieq fl-istrumenti finanzjarji li temenda d-Direttivi tal-Kunsill
 85/611/KEE u 93/6/KEE u d-Direttiva 2000/12/KE tal-Parlament Ewropew u
 tal-Kunsill u li tħassar id-Direttiva tal-Kunsill 93/22/KEE[12] jew ipprovduti bħala kollateral skont il-kundizzjonijiet
 tad-Direttiva 2002/47/KE tal-Parlament Ewropew u tal-Kunsill
 tas-6 ta’ Ġunju 2002 dwar arranġamenti finanzjarji
 kollaterali[13], dawn it-titoli
 għandhom jiġu rreġistrati f’sistema ta’ entrata fil-kotba ta’
 CSD sabiex, fost l-oħrajn, jiġi żgurat li kull titolu bħal
 dan ikun jista’ jiġi saldat f’sistema ta’ saldu tat-titoli.
 (12)
 Sabiex tkun żgurata s-sikurezza tas-saldu,
 kull parteċipant f’sistema ta’ saldu tat-titoli li jixtri jew ibigħ
 ċerti strumenti finanzjarji, b’mod partikolari titoli trasferibbli,
 strumenti tas-suq monetarju, unitajiet f’impriżi ta’ investiment kollettiv
 u kwoti tal-emissjonijiet, għandu jsalda l-obbligu tiegħu fid-data
 maħsub tas-saldu.
 (13)
 Perjodi ta’ saldi itwal ta’ tranżazzjonijiet
 f’titoli trasferibbli jikkawżaw inċertezza u riskju akbar
 għall-parteċipanti fis-sistemi ta’ saldu tat-titoli. Tul ta'
 żmien differenti ta’ perjodi tas-saldu fost l-Istati Membri jxekklu
 r-rikonċiljazzjoni u huma sorsi ta’ żbalji għall-emittenti,
 l-investituri u l-intermedjarji. Għaldaqstant, hemm bżonn li
 jiġi pprovdut perjodu ta’ saldu komuni li jkun jiffaċilita
 l-identifikazzjoni tad-data maħsuba tas-saldu u jiffaċilita
 l-implimentazzjoni tal-miżuri dixxiplinarji tas-saldu. Id-data tas-saldu
 maħsuba tat-tranżazzjonijiet f’titoli trasferibbli ammessi
 għan-negozjar f’ċentri tan-negozjar regolati
 mid-Direttiva 2004/39/KE ma għandhiex tkun aktar tard mit-tieni jum
 ta’ xogħol wara li jseħħ in-negozju.
 (14)
 Is-CSDs u l-infrastrutturi l-oħrajn tas-suq
 għandhom jieħdu miżuri sabiex jipprevjenu u jindirizzaw il-fallimenti
 tas-saldu. Huwa importanti li dawn ir-regoli jkunu applikati b’mod uniformi u
 dirett fl-Unjoni. B’mod partikolari, is-CSDs u l-infrastrutturi l-oħrajn
 tas-suq għandhom ikunu meħtieġa jimplimentaw proċeduri li
 jippermettulhom jieħdu l-miżuri xierqa sabiex jissospendi lil
 kwalunkwe parteċipant li b’mod sistematiku jikkawża fallimenti
 tas-saldu u li jippermettulhom ukoll jiddivulgaw l-identità tiegħu
 lill-pubbliku, dejjem jekk il-parteċipant jingħata l-opportunità
 jissottometti l-osservazzjonijiet tiegħu qabel ma tittieħed din
 id-deċiżjoni.
 (15)
 Wieħed mill-aktar modi effiċjenti sabiex
 jiġu indirizzati l-fallimenti tas-saldu huwa dak li jeħtieġ
 lill-parteċipanti li jfallu sabiex ikun soġġetti għal xiri
 sfurzat, fejn it-titoli li għandhom jiġu fornuti jkollhom jinxtraw
 fis-suq wara d-data ta’ saldu maħsuba u fornuti lill-parteċipant li
 jirċievi. Dan ir-Regolament għandu jipprodi għal regoli uniformi
 li jikkonċernaw ċerti aspetti tat-tranżazzjonijiet ta’ xiri sfurzat
 għat-titoli trasferibbli, l-istrumenti tas-suq monetarju, l-unitajiet
 f’impriżi ta’ investiment kollettiv u l-kwoti tal-emissjonijiet kollha,
 bħat-twaqqit, il-perjodu ta’ notifika, l-ipprezzar u l-penali.
 (16)
 Peress li l-għan ewlieni ta’ dan ir-Regolament
 huwa li jintroduċi għadd ta’ obbligi legali imposti direttament fuq
 l-operaturi tas-suq li, fost l-oħrajn, jikkonsistu fir-reġistrar
 f’format ta’ entrata fil-kotba f’CSD tat-titoli trasferibbli kollha ladarba
 dawn it-titoli jkunu negozjati f’ċentri tan-negozjar regolati mid-Direttiva 2004/39/KE
 jew ipprovduti bħala kollateral skont il-kundizzjonijiet
 tad-Direttiva 2002/47/KE u fis-saldu tal-obbligi tagħhom mhux aktar
 tard mit-tieni jum ta’ xogħol wara li jseħħ in-negozju u peress
 li s-CSDs huma responsabbli mit-tħaddim tas-sistemi ta’ saldu tat-titoli u
 mill-applikazzjoni ta’ miżuri sabiex jipprovdu saldu f’waqtu fl-Unjoni,
 huwa essenzjali li jiġi żgurat li s-CSDs kollha jkunu sikuri u solidi
 u l-ħin kollu konformi ma' rekwiżiti organizzazzjonali stretti,
 tal-kondotta tan-negozju u prudenzjali stabbiliti minn dan ir-Regolament.
 Għaldaqstant, regoli uniformi u direttament applikabbli rigward
 l-awtorizzazzjoni u s-superviżjoni kontinwa tas-CSDs huma konsegwenza
 essenzjali tal-obbligi legali imposti fuq il-parteċipanti fis-suq minn dan
 ir-Regolament, kif ukoll interrelatati ma’ xulxin. Għaldaqstant, huwa
 meħtieġ li jiġu inklużi r-regoli rigward l-awtorizzazzjoni
 u s-superviżjoni tas-CSDs fl-istess att bħall-obbligi legali imposti
 fuq il-parteċipanti fis-suq.
 (17)
 Jekk jittieħed f’kunsiderazzjoni l-fatt li s-CSDs
 għandhom ikunu soġġetti għal sett ta’ rekwiżiti komuni
 u li sabiex jiġi eliminati l-ostakli eżistenti għas-saldu
 transfruntier, kwalunkwe CSD awtorizzat għandu jgawdi l-libertà li
 jipprovdi s-servizzi tiegħu ġewwa t-territorju tal-Unjoni jew billi
 jwaqqaf fergħa jew billi jforni servizzi direttament.
 (18)
 Ġewwa suq tas-saldu tal-Unjoni mingħajr
 konfini, hemm bżonn li jiġu definiti l-kompetenzi tal-awtoritajiet
 differenti involuti fl-applikazzjoni ta’ dan ir-Regolament. L-Istati Membri
 għandhom jagħżlu b’mod speċifiku l-awtoritajiet kompetenti
 responsabbli mill-applikazzjoni ta’ dan ir-Regolament, li għandhom
 jingħataw is-setgħat superviżorja u investigattiva
 meħtieġa għat-twettiq tal-funzjonijiet tagħhom. CSD għandu
 jkun soġġett għall-awtorizzazzjoni u s-superviżjoni
 tal-awtorità kompetenti ta’ fejn huwa stabbilit, liema awtorità tkun
 f'pożizzjoni tajba u għandha tingħata s-setgħa
 teżamina kif is-CSDs joperaw ta’ kuljum, twettaq eżamijiet regolari u
 tieħu l-azzjonijiet xierqa meta jkun neċessarju. Madanakollu, dik
 l-awtorità għandha tikkonsulta fl-aktar stadju bikri u tikkoopera
 mal-awtoritajiet relevanti l-oħrajn, li jinkludu l-awtoritajiet
 responsabbli mis-sorveljanza ta’ kull sistema ta’ saldu tat-titoli mħaddma
 mis-CSD u, fejn applikabbli, mal-banek ċentrali relevanti li jaġixxu
 bħala aġent tas-saldu għal kull sistema ta’ saldu tat-titoli u
 anki, fejn applikabbli, mal-awtoritajiet kompetenti ta’ entitajiet ta’ gruppi
 oħrajn. Din il-kooperazzjoni timplika wkoll tagħrif immedjat
 tal-awtoritajiet involuti f’każ ta’ sitwazzjonijiet ta’ emerġenza li
 jaffettwaw il-likwidità u l-istabbiltà tas-sistema finanzjarja fi kwalunkwe
 wieħed mill-Istati Membri fejn ikun stabbilit is-CSD jew
 il-parteċipanti tiegħu. Kull fejn CSD jipprovdi s-servizzi
 tiegħu fi Stat Membru ieħor li ma jkunx dak fejn huwa stabbilit, kemm
 permezz tal-istabbiliment ta’ fergħa jew inkella permezz ta’ forniment
 dirett ta' servizzi, l-awtorità kompetenti tal-post tal-istabbiliment
 tiegħu tkun dik prinċipalment responsabbli għas-superviżjoni
 ta’ dak is-CSD.
 (19)
 Kwalunwe persuna ġuridika li taqa’ taħt
 din id-definizzjoni ta’ CSD trid tkun awtorizzata mill-awtoritajiet kompetenti
 nazzjonali qabel ma tibda bl-attivitajiet tagħha. Sabiex jieħu
 f’kunsiderazzjoni mudelli ta’ negozju differenti, CSD għandu jiġi definit
 b’referenza għal ċerti servizzi ewlenin, li jikkonsistu f’saldu, li
 jimplika t-tħaddim ta’ sistema ta’ saldu tat-titoli, servizzi notarili u
 ta' manutenzjoni ċentrali tal-kontijiet tat-titoli. Tal-inqas CSD
 għandu jkun iħaddem sistema waħda ta’ saldu tat-titoli u
 jipprovdi servizz ewlieni wieħed ieħor jew aktar. Għaldaqstant,
 din id-definizzjoni għandha teskludi l-entitajiet li ma jħaddmux
 sistemi ta’ saldu tat-titoli bħal reġistraturi jew awtoritajiet u
 korpi pubbliċi responsabbli għal sistema ta' reġistrazzjoni
 stabbiliti skont id-Direttiva 2003/87/KE. Din it-taħlita hija
 essenzjali biex is-CSDs iwettqu r-rwol tagħhom fis-saldu tat-titoli u
 fl-iżgurar tal-integrità tal-ħruġ tat-titoli.
 (20)
 Sabiex jiġi evitat kwalunkwe riskju
 għas-CSDs f’attivitajiet oħra li mhumiex dawk soġġetti
 għal awtorizzazzjoni skont dan ir-Regolament, l-attivitajiet tas-CSDs
 awtorizzati għandhom ikunu limitati għall-forniment ta’ servizzi
 koperti mill-awtorizzazzjoni tagħhom u ma għandu jkollhom l-ebda
 parteċipazzjoni, kif definit fir-Regolament b’referenza għar-Raba’
 Direttiva tal-Kunsill 78/660/KEE tal-25 ta’ Lulju 1978
 ibbażata fuq l-Artikolu 54(3)(g) tat-Trattat dwar il-kontijiet
 annwali ta' ċerti tipi ta' kumpanniji[14], jew kwalunwe sjieda, diretta jew
 indiretta, ta’ 20% jew aktar tad-drittijiet tal-vot jew tal-kapital fi
 kwalunkwe istituzzjoni oħra li ma tipprovdix servizzi simili.
 (21)
 Sabiex tiġi żgurata s-sikurezza
 fil-funzjonament tas-sistemi tas-saldu tat-titoli, dawn tal-aħħar
 għandhom jitħaddmu biss mis-CSDs soġġetti għar-regoli
 stipulati f’dan ir-Regolament jew minn banek ċentrali.
 (22)
 Mingħajr ħsara għar-rekwiżiti
 speċifiċi tal-leġiżlazzjoni fiskali tal-Istati Membri,
 is-CSDs għandhom ikunu awtorizzati jipprovdu servizzi anċillari
 għas-servizzi ewlenin tagħhom li jikkontribwixxu għat-titjib
 fis-sikurezza, l-effiċjenza u t-trasparenza tas-swieq tat-titoli. Fejn
 il-forniment ta' dawn is-servizzi jirrelata ma' proċeduri ta' taxxa minn
 ras il-għajn, dan jibqa' jitwettaq skont il-leġiżlazzjoni
 tal-Istat Membru konċernat.
 (23)
 CSD li għandu l-ħsieb li jesternalizza
 servizz ewlieni lil parti terza jew li jipprovdi servizz ewlieni jew
 anċillari ġdid, li jħaddem sistema ta’ saldu tat-titoli
 oħra, li juża bank ċentrali ieħor bħala aġent
 tas-saldu jew li jistabbilixxi konnessjoni ma' CSD għandu japplika
 għall-awtorizzazzjoni billi jsegwi l-istess proċedura bħal
 għall-awtorizzazzjoni inizjali, bl-eċċezzjoni li l-awtorità
 kompetenti għandha tgħarraf lis-CSD li japplika fi żmien tliet
 xhur dwar jekk awtorizzazzjoni tkunx ingħatat jew ġietx
 miċħuda.
 (24)
 Is-CSDs stabbiliti f’pajjiżi terzi
 jistgħu joffru s-servizzi tagħhom jew permezz ta' fergħa jew
 permezz ta' forniment dirett ta' servizzi lill-emittenti u l-parteċipanti
 stabbiliti fl-Unjoni fir-rigward tal-attivitajiet tagħhom hemm u
 jistgħu jistabbilixxu konnessjonijiet mas-CSDs stabbiliti fl-Unjoni
 soġġetti għar-rikonoxximent mill-AETS. Minħabba n-natura
 globali tas-swieq finanzjarji, l-AETS tinsab fl-aħjar pożizzjoni
 sabiex tirrikonoxxi s-CSDs ta’ pajjiżi terzi. L-AETS tista’ tirrikonoxxi
 lil CSDs ta’ pajjiżi terzi biss jekk il-Kummissjoni tasal
 għall-konklużjoni li dawn huma soġġetti għal qafas
 legali u superviżorju ekwivalenti għal dak stipulat f’dan
 ir-Regolament, jekk huma effettivament awtorizzati u superviżati
 f’pajjiżhom u jekk ġew stabbiliti arranġamenti ta’ kooperazzjoni
 bejn l-AETS u l-awtoritajiet kompetenti tas-CSDs. Ir-rikonoxximent mill-AETS
 huwa soġġett għal rikonoxximent ekwivalenti effettiv tal-qafas
 prudenzjali applikabbli għas-CSDs stabbiliti fl-Unjoni u awtorizzat skont
 dan ir-Regolament.
 (25)
 Meta tittieħed f’kunsiderazzjoni n-natura
 globali tas-swieq finanzjarji u l-importanza sistemika tas-CSDs,
 joħroġ il-bżonn li tiġi żgurata konverġenza
 internazzjonali tar-rekwiżiti prudenzjali li huma soġġetti
 għalihom. Id-dispożizzjonijiet ta’ dan ir-Regolament għandhom
 isegwu r-rakkomandazzjonijiet eżistenti żviluppati mis-CPSS-IOSCO u
 s-SEBĊ-KRET. L-AETS għandha tieħu f’kunsiderazzjoni l-istandards
 eżistenti u l-iżvilupp tagħhom fil-ġejjieni meta tfassal
 jew tipproponi reviżjoni tal-istandards tekniċi regolatorji u ta’
 implimentazzjoni kif ukoll il-linji gwida u r-rakkomandazzjonijiet
 meħtieġa f’dan ir-Regolament.
 (26)
 Meta tittieħed f’kunsiderazzjoni l-kumplessità
 kif ukoll in-natura sistemika tas-CSDs u tas-servizzi li jipprovdu, regoli ta’
 governanza trasparenti għandhom jiżguraw li l-maniġment
 superjuri, il-membri tal-bord, l-azzjonisti u l-parteċipanti, li huma
 f'pożizzjoni li jeżerċitaw kontroll kif definit b’referenza
 għas-Seba’ Direttiva tal-Kunsill 83/349/KEE
 tat-13 ta’ Ġunju 1983 ibbażata fuq l-Artikolu 54(3)(g)
 tat-Trattat dwar il-kontijiet konsolidati[15], fuq it-tħaddim tas-CSD, kif xieraq
 sabiex tiġi żgurata l-ġestjoni soda u prudenti tas-CSD.
 (27)
 Ir-regoli ta’ governanza trasparenti għandhom
 jiżguraw li jittieħdu f’kunsiderazzjoni l-interessi tal-azzjonisti,
 il-maniġment u l-persunal tas-CSD min-naħa, u l-interessi tal-utenti
 tagħhom min-naħa l-oħra. Dawn il-prinċipji ta’ governanza
 għandhom japplikaw mingħajr ħsara għall-mudell ta’ sjieda
 adottat mis-CSD. Il-kumitati tal-utenti għandhom jitwaqqfu għal kull
 sistema ta’ saldu tat-titoli mħaddma mis-CSD sabiex jagħtu pariri
 lill-bord tas-CSD dwar il-kwistjonijiet ewlenin li jħallu impatt fuq
 il-membri tiegħu.
 (28)
 Minħabba l-importanza tal-kompiti fdati
 lis-CSDs, dan ir-Regolament għandu jistabbilixxi li s-CSDs ma
 jittrasferixxux ir-responsabbiltajiet tagħhom lejn partijiet terzi permezz
 ta’ esternalizzazzjoni tal-attivitajiet tagħhom. L-esternalizzazzjoni ta’
 attivitajiet bħal dawn għandha tkun soġġetta għal
 kundizzjonijiet stretti li jħallu r-responsabbiltà fuq is-CSDs
 għall-attivitajiet tagħhom u jiżgura li ma jiġux imxekkla
 s-superviżjoni u s-sorveljanza tas-CSDs. F’ċerti kundizzjonijiet,
 l-esternalizzazzjoni minn CSD tal-attivitajiet tiegħu lil entitajiet
 pubbliċi tista’ tiġi eżentata minn dawn ir-rekwiżiti.
 (29)
 Ir-regoli tal-kondotta tan-negozju għandhom
 jipprovdu trasparenza fir-relazzjonijiet bejn is-CSD u l-utenti tiegħu.
 B’mod partikolari, CSD għandu jkun iddivulga b’mod pubbliku kriterji
 trasparenti, oġġettivi u nondiskriminatorji għall-parteċipazzjoni
 fis-sistema tas-saldu tat-titoli, li jkunu jippermettu li jiġi ristrett
 l-aċċess tal-parteċipanti fuq il-bażi tar-riskji involuti
 biss. Rimedju veloċi u xieraq għandu jitqiegħed
 għad-dispożizjoni tal-awtoritajiet kompetenti sabiex jindirizzaw
 kwalunkwe ċaħda mhux ġustifikata tas-CSDs biex jipprovdu
 s-servizzi tagħhom lill-parteċipanti. CSD għandu jiddivulga
 b’mod pubbliku l-prezzijiet u t-tariffi għas-servizzi tiegħu. Sabiex
 jiġi pprovdut aċċess miftuħ u nondiskriminatorju
 għas-servizzi tas-CSD u minħabba s-setgħa sinifikanti fis-suq li
 s-CSDs għad għandhom fit-territorju tal-Istati Membri rispettivi
 tagħhom, CSD ma jistax jitbiegħed mill-politika ta’ pprezzar
 tiegħu. CSD għandu jipprovdi għal proċeduri ta’ komunikazzjoni
 rikonoxxuti. Dawn id-dispożizzjonijiet ta’ parteċipazzjoni
 jakkumpanjaw u jsaħħu d-dritt tal-parteċipanti fis-suq li
 jużaw sistema ta’ saldu fi Stat Membri previst
 fid-Direttiva 2004/39/KE.
 (30)
 Minħabba r-rwol ċentrali tas-sistemi
 tas-saldu tat-titoli fis-swieq finanzjarji, meta jipprovdu s-servizzi
 tagħhom, is-CSDs għandhom jiżguraw saldu f’waqtu, l-integrità
 tal-ħruġ, is-segregazzjoni tal-kontijiet tat-titoli miżmuma
 għal kull parteċipant u l-possibbiltà li fuq talba tiġi offruta
 segregazzjoni ulterjuri tal-kontijiet tal-klijenti tal-parteċipanti.
 Is-CSDs għandhom jiżguraw li dawn ir-rekwiżiti japplikaw b’mod
 separat għal kull sistema ta’ saldu tat-titoli mħaddma minnhom.
 (31)
 Sabiex jiġu evitati r-riskji tas-saldu
 minħabba l-insolvenza tal-aġent tas-saldu, CSD għandu jsalda,
 kull meta din il-possibbiltà tkun prattika u disponibbli, il-parti li
 tikkonsisti fi flus tat-tranżazzjoni ta’ titoli permezz ta’ kontijiet
 miftuħa ma’ bank ċentrali. Jekk din l-għażla ma tkunx
 prattikabbli u disponibbli, CSD għandu jkun kapaċi jsalda permezz ta’
 kontijiet miftuħa ma’ istituzzjoni ta’ kreditu mwaqqfa skont
 il-kundizzjonijiet stipulati fid-Direttiva 2006/48/KE tal-Parlament
 Ewropew u tal-Kunsill tal-14 ta’ Ġunju 2006 rigward il-bidu
 u l-eżerċizzju tan-negozju tal-istituzzjonijiet ta’ kreditu[16] u
 soġġetta għall-proċedura ta’ awtorizzazzjoni speċifika
 u r-rekwiżiti prudenzjali stipulati fit-Titolu IV ta’ dan
 ir-Regolament. Meta taġixxi bħala aġent tas-saldu, din
 tal-aħħar għandha tkun kapaċi tipprovdi lill-parteċipanti
 tas-CSDs dawk is-servizzi stabbiliti f’dan ir-Regolament, li huma koperti
 mill-awtorizzazzjoni, jew inkella tista’ tipprovdi servizzi oħrajn mhux
 koperti minn dan ir-Regolament.
 (32)
 Peress li dik id-Direttiva 2006/48/KE ma
 tindirizzax b’mod speċifiku riskji fuq il-kreditu u tal-likwidità ta’
 dakinhar li jirriżultaw mill-forniment ta’ servizzi bankarji
 anċillari għas-saldu, l-istituzzjonijiet ta’ kreditu li jipprovdu
 servizzi bħal dawn għandhom ikunu soġġetti wkoll għal
 rekwiżiti msaħħa ta’ mitigazzjoni tar-riskju tal-kreditu u
 tal-likwidità li għandhom japplikaw għal kull sistema tas-saldu
 tat-titoli li fir-rigward tagħhom huma jaġixxu bħala aġenti
 tas-saldu. Sabiex tiġi żgurata konformità sħiħa
 mal-miżuri speċifiċi mmirati lejn il-mitigazzjoni tar-riskji
 tal-kreditu u l-likwidità, l-awtoritajiet kompetenti għandhom ikunu
 jistgħu jitolbu lis-CSDs jaħtru aktar minn istituzzjoni tal-kreditu
 waħda kull meta jkunu jistgħu juru, abbażi tal-evidenza
 disponibbli, li l-iskoperturi ta' istituzzjoni ta' kreditu waħda
 għall-konċentrazzjoni tar-riskji tal-kreditu u l-likwidità mhumiex
 mitigati bis-sħiħ.
 (33)
 Ir-rekwiżit li s-saldu tal-parti li
 tikkonsisti fi flus tat-tranżazzjoni ta’ titoli jitwettaq minn entità
 legali separata li taġixxi bħala aġent tas-saldu hija
 miżura importanti sabiex tiżdied is-sikurezza u r-reżiljenza
 tas-CSDs. Tabilħaqq jidher li separazzjoni bħal din bejn is-servizzi
 ewlenin tas-CSDs u s-servizzi bankarji anċillari għas-saldu hija
 indispensabbli sabiex jitneħħa kull periklu ta’ trażmissjoni
 tar-riskji mis-servizzi bankarji, bħal riskji tal-kreditu u tal-likwidità,
 lill-forniment tas-servizzi ewlenin tas-CSDs. Ma hemmx miżuri inqas
 intrusivi disponibbli sabiex jitneħħew dawk ir-riskji tal-kreditu u
 tal-likwidità sabiex jiġi żgurat il-livell previst ta’ sikurezza u
 reżiljenza tas-CSDs. Madankollu, sabiex jiġu żgurati
 l-effiċjenzi li jirriżultaw mid-dispożizzjoni ta' kemm
 is-servizzi ta' CSD kif ukoll dawk bankarji fl-istess grupp ta'
 intrapriżi, ir-rekwiżit li s-servizzi bankarji jitwettqu minn
 istituzzjoni ta' kreditu differenti ma għandux jipprevjeni lil dik l-istituzzjoni
 ta' kreditu milli tagħmel parti mill-istess grupp ta' intrapriżi
 bħas-CSD. Jekk kemm is-servizzi tas-CSD u dawk bankarji jiġu
 pprovduti fl-istess grupp ta' intrapriżi, sabiex jiżdiedu s-sikurezza
 u l-effiċjenza tas-servizzi pprovduti, l-attivitajiet tal-istituzzjoni ta'
 kreditu li tipprovdi s-servizzi bankarji għandhom ikunu limitati
 għall-forniment ta' servizzi bankarji anċillari għas-saldu.
 Barra minn dan, deroga mill-obbligu ta' separazzjoni bejn is-servizzi bankarji anċillari
 għas-saldu mis-servizzi ewlenin tas-CSDs għandha tkun disponibbli
 fin-nuqqas ta' kwalunkwe periklu ta’ trażmissjoni tar-riskji tal-kreditu u
 l-likwidità mis-servizzi bankarji għall-forniment tas-servizzi ewlenin
 tas-CSDs. Sabiex tiġi żgurata applikazzjoni konsistenti tal-possibbiltà
 ta' deroga mill-obbligu fuq CSDs li ma jipprovdu l-ebda tip ta' servizzi
 bankarji aniċillari, il-Kummissjoni għandha tingħata
 s-setgħa tiddeċiedi, fuq talba ta' awtorità nazzjonali kompetenti,
 dwar jekk xi deroga bħal din hijiex permissibbli fid-dawl ta' nuqqas ta'
 riskju sistemiku imġarrab mill-forniment ta' servizzi kemm ewlenin ta' CSD
 kif ukoll dawk bankarji mill-istess entità ġuridika. Fi kwalunkwe
 każ, l-attivitajiet ta' CSD li jibbenefika minn xi deroga bħal din u
 li hu awtorizzat bħala istituzzjoni ta' kreditu għandhom ikunu
 limitati esklussivament għall-forniment ta' servizzi bankarji
 anċillari għas-saldu.
 (34)
 Sabiex jiġi pprovdut grad suffiċjenti ta’
 sikurezza u kontinwità tas-servizzi pprovduti mis-CSDs, is-CSD għandu jkun
 soġġett għal rewiżiti prudenzjali u kapitali
 speċifiċi li huma uniformi u direttament applikabbli u li jimmitigaw
 ir-riskji legali, operazzjonali u tal-investimenti tiegħu.
 (35)
 Is-sikurezza tal-ftehimiet ta’ konnessjoni
 stabbiliti bejn is-CSDs għandha tkun soġġetta għar-rekwiżiti
 speċifiċi sabiex ikun jista’ jsir aċċess
 mill-parteċipanti rispettivi tagħhom għal sistemi tas-saldu
 tat-titoli oħrajn. Ir-rekwiżit li tipprovdi servizzi anċillari
 ta' tip bankarju f'entità ġuridika separata ma għandux ipprevjeni
 lis-CSDs milli jirċievu servizzi bħal dawn, partikolarment meta jkunu
 parteċipanti f'sistema tas-saldu tat-titoli mħaddma minn CSD
 oħra. Huwa partikolarment importanti li kwalunkwe riskju potenzjali li
 jirriżulta mill-arranġamenti ta' konnessjoni bħal riskji
 tal-kreditu, likwidità, organizzazzjonali jew oħrajn għas-CSDs
 jiġu mmitigati kompletament. Għal konnessjonijiet interoperabbli,
 huwa importanti li sistemi konnessi tas-saldu tat-titoli ikollhom mumenti ta’
 entrata ta’ ordnijiet ta’ trasferiment identiċi fis-sistema, l-irrevokabbiltà
 tal-ordnijiet ta’ trasferiment u l-finalità tat-trasferimenti tat-titoli u
 l-flus. Għandhom ikunu japplikaw l-istess prinċipji għas-CSDs li
 jużaw l-stess infrastruttura ta’ teknoloġija tal-informazzjoni (IT) għas-saldu.
 (36)
 Bħala operaturi tas-sistemi tas-saldu
 tat-titoli, is-CSDs għandhom rwol importanti fl-ipproċessar ta’
 trasferiment ta’ titoli f’kontijiet ta’ titoli. Sabiex titjieb
 iċ-ċertezza legali b’mod partikolari fil-kuntest transfruntier, huwa
 importanti li jiġu stabbiliti regoli ċari dwar il-liġi
 applikabbli għall-aspetti ta’ sjieda fir-rigward tat-titoli li
 jinżammu minn CSD fil-kontijiet tiegħu. Filwaqt li ssegwi
 l-approċċ meħud mir-regoli eżistenti dwar il-kunflitti ta’
 liġijiet, il-liġi applikabbli għandha tkun il-liġi tal-post
 fejn jinżammu l-kontijiet ta’ CSD.
 (37)
 F’ħafna Stati Membri, l-emittenti huma
 meħtieġa mil-liġi nazzjonali li joħorġu ċerti
 tipi ta’ titoli, b’mod partikolari ishma, fis-CSDs nazzjonali tagħhom.
 Sabiex jitneħħa dan l-ostaklu għall-funzjonament bla intoppi
 tas-suq ta’ wara n-negozjar tal-Unjoni u sabiex l-emittenti jkunu jistgħu
 jagħżlu l-aktar mezz effiċjenti sabiex jamminiġjaw
 it-titoli tagħhom, l-emittenti għandu jkollhom id-dritt li
 jagħżlu kwalunkwe CSD stabbilit fl-Unjoni sabiex jirreġistraw
 t-titoli tagħhom u sabiex jirċievu kwalunkwe servizz relevanti
 mingħand CSD. Rimedju veloċi u xieraq għandu jitqiegħed
 għad-dispożizzjoni tal-awtoritajiet kompetenti sabiex jindirizzaw
 kull ċaħda inġustifikata tas-CSDs milli jipprovdu s-servizzi
 tagħhom lil emittenti. Sabiex jiġu mħarsa d-drittijiet
 tal-azzjonisti, id-dritt li l-emittenti jagħżlu CSD ma għandux
 jipprevjeni l-applikazzjoni tal-liġijiet korporattivi nazzjonali li
 t-titoli huma kkostitwiti skonthom u li jirregolaw ir-relazzjoni bejn
 l-emittenti u l-azzjonisti tagħhom.
 (38)
 Il-Kodiċi Ewropew tal-Kondotta
 għall-Ikklerjar u s-Saldu tas-7 ta’ Novembru 2006[17]
 ħolqu qafas volontarju sabiex ikun hemm aċċess bejn is-CSDs u
 infrastrutturi oħrajn tas-suq. Madanakollu, is-settur ta’ wara n-negozjar
 għadu frammentat skont linji nazzjonali, u dan iżid l-ispejjeż
 għan-negozjar transfruntier. Hemm bżonn li jiġu stabbiliti
 kundizzjonijiet uniformi għall-konnessjonijiet bejn is-CSDs u ta’
 aċċess bejn is-CSDs u infrastrutturi oħrajn tas-suq. Sabiex
 is-CSDs ikunu jistgħu joffru aċċess lill-parteċipanti
 tagħhom għal swieq oħrajn, dawn għandu jkollhom id-dritt li
 jsiru parteċipant ta’ CSD ieħor jew li jitolbu lil CSD ieħor
 jiżviluppa funzjonijiet speċjali ħalli jiksbu aċċess
 għal dan tal-aħħar. Rimedju veloċi u xieraq għandu
 jitqiegħed għad-dispożizzjoni tal-awtoritajiet kompetenti sabiex
 jindirizza kwalunkwe ċaħda inġustifikata ta’ CSD milli
 jagħti aċċess lil CSD ieħor. Peress li l-konnessjonijiet
 tas-CSDs jistgħu jintroduċu riskju addizzjonali għas-saldu, dawn
 għandhom ikunu soġġetti għall-awtorizzazzjoni u
 s-superviżjoni mill-awtoritajiet kompetenti relevanti.
 (39)
 Is-CSDs għandu jkollhom aċċess anki
 għall-aġġornamenti dwar it-tranżazzjonijiet minn CCP jew
 ċentru tan-negozjar u dawk l-infrastrutturi tas-suq għandu jkollhom
 aċċess għas-sistemi tas-saldu tat-titoli mħaddma mis-CSDs,
 sakemm aċċess bħal dan ma jkunx jipperikola t-tħaddim
 tal-attivitajiet tagħhom. Rimedju veloċi u xieraq għandu
 jitqiegħed għad-dispożizzjoni tal-awtoritajiet kompetenti sabiex
 jindirizza kwalunkwe ċaħda inġustifikata tas-CSDs jew
 infrastrutturi tas-suq milli jipprovdu aċċess għas-servizzi
 tagħhom.
 (40)
 Qafas prudenzjali sod u ta’ kondotta tan-negozju
 għas-settur finanzjarju għandu jiġi msejjes fuq reġimi sodi
 ta’ superviżjoni u sanzjonar. Għal dan il-għan, l-awtoritajiet
 superviżorji għandhom jingħataw biżżejjed setgħat
 sabiex jaġixxu u għandhom ikunu jistgħu jiddependu fuq
 reġimi ta’ sanzjonar deterrenti li għandhom jintużaw kontra
 kwalunkwe kondotta illegali. Fil-Komunikazzjoni
 tat-8 ta’ Diċembru 2010 mill-Kummissjoni lill-Parlament
 Ewropew, lill-Kunsill, lill-Kumitat Ekonomiku u Soċjali Ewropew u
 lill-Kumitat tar-Reġjuni dwar it-tisħiħ tas-sanzjonar fis-settur
 tas-servizzi finanzjarji, twettqet analiżi tas-setgħat ta’ sanzjonar
 eżistenti u l-applikazzjoni prattika tagħhom bil-għan li
 tippromwovi l-konverġenza tas-sanzjonijiet fuq il-firxa tal-attivitajiet
 superviżorji.
 (41)
 Għaldaqstant, sabiex tiġi żgurata
 konformità effettiva mis-CSDs, l-istituzzjonijiet ta’ kreditu
 magħżula bħala aġenti tas-saldu, il-membri tal-korpi
 tal-maniġment tagħhom u kull persuna oħra li effettivament
 tikkontrolla n-negozju tagħhom jew kwalunwe persuna oħra
 bir-rekwiżiti ta’ dan ir-Regolament, l-awtoritajiet kompetenti
 għandhom ikunu jistgħu japplikaw sanzjonijiet amministrattivi u
 miżuri li huma effettivi, proporzjonati u dissważivi.
 (42)
 Sabiex tiġi pprovduta applikazzjoni deterrenti
 u konsistenti tas-sanzjonijiet fl-Istati Membri, dan ir-Regolament għandu
 jipprovdi għal lista ta’ sanzjonijiet amministrattivi ewlenin u
 l-miżuri li jeħtieġ li jkunu disponibbli għall-awtoritajiet
 kompetenti, għas-setgħa li jimponu dawk is-sanzjonijiet u
 l-miżuri fuq il-persuni kollha, kemm jekk ġuridiċi jew inkella
 fiżiċi, responsabbli għal ksur, għal lista ta’ kriterji
 ewlenin meta jiġu determinati l-livell u t-tip ta’ dawk is-sanzjonijiet u
 l-miżuri u għal livelli ta’ sanzjonijiet pekunarji amministrattivi.
 Multi amministrattivi għandhom jieħdu f’kunsiderazzjoni fatturi
 bħal kwalunkwe benefiċċju finanzjarju identifikat li
 jirriżulta mill-ksur, il-gravità u kemm dam il-ksur, kwalunkwe fatturi li
 jaggravaw jew jimmitigaw, il-ħtieġa li l-multi jkollhom effett
 deterrenti u, fejn din tkun xieraq, l-inklużjoni ta’ skont
 għall-kooperazzjoni mal-awtorità kompetenti. L-adozzjoni u
 l-pubblikazzjoni tas-sanzjonijiet għandha tirrispetta d-drittijiet
 fundamentali kif stabbiliti fil-Karta tad-Drittijiet Fundamentali tal-Unjoni
 Ewropea, b’mod partikolari d-drittijiet tar-rispett għall-ħajja
 privata u tal-familja (Artikolu 7), id-dritt għall-protezzjoni
 tad-data personali (Artikolu 8) u d-dritt għal rimedju effettiv
 u għal proċess imparzjali (Artikolu 47).
 (43)
 Sabiex jiġi identifikat ksur potenzjali,
 għandhom jiġu implimentati mekkaniżmi effettivi li
 jħeġġu r-rapportar ta’ ksur potenzjali jew ksur reali ta’ dan
 ir-Regolament lill-awtoritajiet kompetenti. Dawn il-mekkaniżmi
 għandhom jinkludu salvagwardji adegwati għall-persuni li jirraportaw
 il-ksur potenzjali jew reali ta’ dan ir-Regolament u għall-persuni
 akkużati b’dan il-ksur. Għandhom jiġu stabbiliti proċeduri
 xierqa sabiex ikun hemm konformità mad-dritt ta’ protezzjoni tad-dejta
 personali tal-persuna akkużata, mad-dritt ta’ difiża u ta’ smigħ
 qabel l-adozzjoni ta’ deċiżjoni finali li taffettwa lil dik
 il-persuna kif ukoll mad-dritt ta’ li jintalab rimedju effettiv quddiem
 tribunal kontra kwalunkwe deċiżjoni jew miżura li taffettwa lil
 dik il-persuna.
 (44)
 Dan ir-Regolament għandu jkun mingħajr
 ħsara għal kwalunkwe dispożizzjoni fil-liġi tal-Istati
 Membri relatata mas-sanzjonijiet kriminali.
 (45)
 Id-Direttiva 95/46/KE tal-Parlament Ewropew u
 tal-Kunsill tal-24 ta’ Ottubru 1995 dwar il-protezzjoni ta’
 individwi fir-rigward tal-ipproċessar ta’ data [dejta] personali u dwar
 il-moviment liberu ta’ dik id-data[18]
 tirregola l-ipproċessar ta’ dejta personali mwettaq fl-Istati Membri skont
 dan ir-Regolament. Kwalunkwe skambju jew trażmissjoni ta’ dejta personali
 mill-awtoritajiet kompetenti tal-Istati Membri għandha sseħħ
 skont ir-regoli dwar it-trasferiment ta’ dejta personali kif stabbiliti
 fid-Direttiva 95/46/KE. Ir-Regolament (KE) Nru 45/2001 tal-Parlament
 Ewropew u tal-Kunsill tat-18 ta’ Diċembru 2000 dwar
 il-protezzjoni ta' individwu fir-rigward tal-ipproċessar ta' data[19]
 personali mill-istituzzjonijiet u l-korpi tal-Komunità u dwar il-movement
 liberu ta' dak id-data [dejta] jirregola l-ipproċessar ta’ dejta personali
 mwettaq mill-AETS skont dan ir-Regolament. Kwalunkwe skambju jew
 trażmissjoni ta’ dejta personali mwettqa mill-AETS għandha ssir skont
 ir-regoli dwar it-trasferiment ta’ dejta personali kif stabbiliti
 fir-Regolament (KE) Nru 45/2001.
 (46)
 Dan ir-Regolament huwa konformi mad-drittijiet
 fundamentali u josserva l-prinċipji rikonoxxuti b’mod partikolari
 mill-Karta tad-Drittijiet Fundamentali tal-Unjoni Ewropea, b’mod partioklari
 d-dritt tar-rispett għall-ħajja privata u tal-familja, id-dritt għall-protezzjoni
 tad-dejta personali, id-dritt għal rimedju effettiv u għal
 proċess imparzjali, id-dritt li wieħed ma jiġix
 iġġudikat jew jingħata piena darbtejn għall-istess reat,
 il-libertà li jitwettqu attivitajiet ekonomiċi, u jrid jiġi applikat
 skont dawn ir-regoli u l-prinċipji.
 (47)
 L-Awtorità Ewropea tat-Titoli u s-Swieq (AETS),
 stabbilita mir-Regolament (UE) Nru 1095/2010 tal-Parlament Ewropew u
 tal-Kunsill tal-24 ta’ Novembru 2010 li jistabbilixxi Awtorità
 Superviżorja Ewropea (Awtorità Ewropea tat-Titoli u s-Swieq) u li jemenda
 d-Deċiżjoni Nru 716/2009/KE u jħassar
 id-Deċiżjoni tal-Kummissjoni 2009/77/KE[20],
 għandu jkollha rwol ċentrali fl-applikazzjoni ta’ dan ir-Regolament
 billi tiżgura applikazzjoni konsistenti tar-regoli tal-Unjoni
 mill-awtoritajiet kompetenti nazzjonali u billi ssib soluzzjonijiet f’każ
 ta’ nuqqas ta’ qbil bejniethom.
 (48)
 Bħala korp b’kompetenzi ferm
 speċjalizzati rigward it-titoli u s-swieq tat-titoli, ikun effiċjenti
 u xieraq li l-AETS tiġi fdata bl-elaborazzjoni ta’ abbozz ta’ standards
 tekniċi regolatorji u ta’ implimentazzjoni li ma jinvolvux
 għażliet politiċi, sabiex jiġu sottomessi lill-Kummissjoni.
 Kull meta dan ikun speċifikat, l-AETS għandha tinvolvi mill-qrib anki
 lill-membri tas-SEBĊ u lill-Awtorità Bankarja Ewropea (ABE), stabbilita
 mir-Regolament (UE) Nru 1093/2010 tal-Parlament Ewropew u l-Kunsill
 tal-24 ta’ Novembru 2010 li jistabbilixxi Awtorità
 Superviżorja Ewropea (Awtorità Bankarja Ewropea) u li jemenda
 d-Deċiżjoni Nru 716/2009/KE u jħassar id-Deċiżjoni
 tal-Kummissjoni 2009/78/KE[21].
 (49)
 Il-Kummissjoni għandha tingħata
 s-setgħa li tadotta standards tekniċi regolatorji skont
 l-Artikolu 290 tat-Trattat dwar il-Funzjonament tal-Unjoni Ewropea u
 l-proċedura stabbilita fl-Artikoli 10 sa 14 tar-Regolament (UE) Nru 1095/2010
 fir-rigward tal-elementi dettaljati tal-miżuri dixxiplinarji tas-saldu;
 it-tagħrif u elementi oħrajn li jridu jiġu inklużi minn CSD
 fl-applikazzjoni tiegħu għall-awtorizzazzjoni; it-tagħrif li
 l-awtoritajiet differenti għandhom jipprovdu lil xulxin meta
 jissuperviżaw lis-CSDs; id-dettalji tal-arranġamenti ta’
 kooperazzjoni bejn l-awtoritajiet tad-domiċilju u dawk ospitanti;
 l-elementi tal-arranġamenti tal-governanza għas-CSDs; id-dettalji
 tar-reġistri li għandhom jinżammu mis-CSDs; id-dettalji tal-miżuri
 li għandhom jittieħdu mis-CSDs sabiex tinżamm l-integrità
 tal-ħarġa; il-protezzjoni tat-titoli tal-parteċipanti;
 it-twettiq f’waqtu tas-saldu; il-mitigazzjoni tar-riskji operazzjonali u
 tar-riskji li jiġu mill-konnessjonijiet tas-CSDs; id-dettalji tar-rekwiżiti
 kapitali għas-CSDs; id-dettalji tar-rekwiżiti prudenzjali
 għarr-riskji tal-kreditu u tal-likwidità għall-istituzzjonijiet ta’
 kreditu magħżula.
 (50)
 Il-Kummissjoni għandha tingħata
 s-setgħa wkoll li tadotta standards tekniċi ta’ implimentazzjoni
 permezz ta’ atti ta’ implimentazzjoni skont l-Artikolu 291 tat-Trattat
 dwar il-Funzjonament tal-Unjoni Ewropea u skont il-proċedura stabbilita
 fl-Artikolu 15 tar-Regolament (UE) Nru 1095/2010 fir-rigward
 tal-formoli u l-mudelli standard għall-applikazzjoni għall-awtorizzazzjoni
 mis-CSDs; għall-forniment ta’ tagħrif bejn awtoritajiet kompetenti
 differenti għall-finijiet ta’ superviżjoni tas-CSDs;
 għall-arranġamenti ta’ kooperazzjoni relevanti bejn l-awtoritajiet
 tad-domiċilju u dawk ospitanti; għall-formati tar-reġistri li
 għandhom jinżammu mis-CSDs; għall-proċeduri f’każijiet
 fejn parteċipant jew emittent ma jingħatax aċċess għal
 CSD, CSDs ma jingħatawx aċċess bejniethom jew bejn CSDs u
 infrastrutturi oħrajn tas-suq; għall-konsultazzjoni tal-awtoritajiet
 differenti qabel ma tingħata l-awtorizzazzjoni lil aġent tas-saldu.
 (51)
 Il-Kummissjoni għandha tingħata
 s-setgħa li tadotta atti ddelegati skont l-Artikolu 290 tat-Trattat.
 B’mod partikolari, l-atti ddelegati għandhom jiġu adottati
 fir-rigward tad-dettalji speċifiċi li jikkonċernaw
 id-definizzjonijiet; il-kriterji li skonthom l-operazzjonijiet ta’ CSD fi Stat
 Membru ospitanti għandhom jitqiesu ta’ importanza sostanzjali għal
 dak l-Istat Membri; is-servizzi li għalihom CSD ta’ pajjiż terz
 għandha tfittex li tikseb rikonoxximent mill-AETS u t-tagħrif li
 s-CSD applikant għandu jipprovdi lill-AETS fl-applikazzjoni tiegħu
 għar-rikonoxximent; ir-riskji li jistgħu jiġġustifikaw
 ċaħda ta’ aċċess minn CSD lil parteċipanti u
 l-elementi tal-proċedura disponibbli għall-parteċipanti li qed
 jitolbu aċċess; il-valutazzjoni tas-sitwazzjonijiet fejn is-saldu fi
 flus tal-bank ċentrali ma jkunx prattikabbli u disponibbli; l-elementi
 tal-proċedura għal aċċess ta’ emittenti għal CSDs,
 aċċess bejn CSDs u bejn CSDs u infrastrutturi oħrajn tas-suq.
 (52)
 Sabiex jiġu żgurati kundizzjonijiet
 uniformi għall-implimentazzjoni ta’ dan ir-Regolament, għandhom
 jingħataw setgħat ta’ implimentazzjoni lill-Kummissjoni sabiex
 tieħu deċiżjonijiet dwar il-valutazzjoni tar-regoli ta'
 pajjiżi terzi għall-finijiet ta’ rikonoxximent ta’ CSDs ta’ pajjiżi
 terzi u derogi mill-obbligu ta' separazzjoni tas-servizzi bankarji
 anċillari għas-saldu mis-servizzi ewlenin ta' CSD. Dawn
 is-setgħat għandhom jiġu eżerċitati skont
 ir-Regolament (UE) Nru 182/2011 tal-Parlament Ewropew u tal-Kunsill
 tas-16 ta’ Frar 2011 li jistabbilixxi r-regoli u
 l-prinċipji ġenerali dwar il-modalitajiet ta’ kontroll mill-Istati
 Membri tal-eżerċizzju mill-Kummissjoni tas-setgħat ta’
 implimentazzjoni[22].
 (53)
 Peress li l-objettivi ta’ dan ir-Regolament, b’mod
 partikolari sabiex jiġu stabbiliti rekwiżiti uniformi għas-saldu
 kif ukoll għas-CSDs, ma jistgħux jinkisbu b’mod suffiċjenti
 mill-Istati Membri u għaldaqstant, minħabba l-iskala tal-azzjoni,
 jistgħu jinkisbu aħjar fil-livell tal-Unjoni, l-Unjoni tista’ tadotta
 miżuri, skont il-prinċipju ta’ sussidjarjetà kif stabbilit
 fl-Artikolu 5 tat-Trattat dwar l-Unjoni Ewropea. Skont il-prinċipju
 ta’ proporzjonalità, kif stabbilit f’dak l-Artikolu, dan ir-Regolament ma jmurx
 lil hinn minn dak li huwa neċessarju sabiex jikseb dawk l-objettivi.
 (54)
 Hemm bżonn li tiġi emendata
 d-Direttiva 98/26/KE sabiex tiġi konformi
 mad-Direttiva 2010/78/UE tal-Parlament Ewropew u tal-Kunsill
 tal-24 ta’ Novembru 2010 li temenda d-Direttivi 98/26/KE,
 2002/87/KE, 2003/6/KE, 2003/41/KE, 2003/71/KE, 2004/39/KE, 2004/109/KE, 2005/60/KE,
 2006/48/KE, 2006/49/KE, u 2009/65/KE fir-rigward tas-setgħat tal-Awtorità
 Superviżorja Ewropea (Awtorità Bankarja Ewropea), l-Awtorità
 Superviżorja Ewropea (Awtorità Ewropea tal-Assigurazzjoni u l-Pensjonijiet
 tax-Xogħol) u l-Awtorità Superviżorja Ewropea (Awtorità Ewropea
 tat-Titoli u s-Swieq)[23],
 fejn is-sistemi ta’ saldu tat-titoli magħżula ma jibqgħux
 jiġu notifikati lill-Kummissjoni iżda lill-AETS.
 (55)
 L-applikazzjoni tar-rekwiżiti ta’
 awtorizzazzjoni u rikonoxximent ta’ dan ir-Regolament għandha tiġi
 differita sabiex is-CSDs stabbiliti fl-Unjoni jew f’pajjiżi terzi
 jingħataw żmien biżżejjed sabiex jiksbu l-awtorizzazzjoni u
 r-rikonoxximent stipulati f’dan ir-Regolament.
 (56)
 Hemm il-bżonn ukoll li tiġi differita
 l-applikazzjoni tar-rekwiżiti ta’ reġistrazzjoni ta’ ċerti
 titoli trasferibbli f’format ta’ entrata fil-kotba u s-saldu ta’ obbligi
 fis-sistemi ta’ saldu tat-titoli mhux aktar tard mit-tieni jum ta’ xogħol
 wara n-negozjar sabiex il-parteċipanti fis-suq li għandhom titoli fuq
 il-karta jew li jużaw perjodi ta’ saldu itwal jingħataw
 biżżejjed żmien sabiex jikkonformaw ma’ dawn ir-rekwiżiti.
 ADOTTAW DAN IR-REGOLAMENT:
 Titolu I
 Suġġett, kamp ta’ applikazzjoni u definizzjonijiet
 Artikolu 1
 Suġġett u kamp ta’ applikazzjoni
 1.
 Dan ir-Regolament jistabbilixxi rekwiżiti
 uniformi għas-saldu ta’ strumenti finanzjarji fl-Unjoni u regoli dwar
 l-organizzazzjoni u l-kondotta tad-depożitorji ċentrali tat-titoli
 għall-promozzjoni ta’ saldu sikur u mingħajr intoppi.
 2.
 Dan ir-Regolament japplika għas-saldu
 tal-istrumenti u l-attivitajiet finanzjarji kollha tas-CSDs sakemm ma
 jiġix speċifikat mod ieħor fid-dispożizzjonijiet ta’ dan
 ir-Regolament.
 3.
 Dan ir-Regolament huwa mingħajr ħsara
 għad-dispożizzjonijiet tal-leġiżlazzjoni tal-Unjoni li
 tikkonċerna strumenti finanzjarji speċifiċi, partikolarment
 id-Direttiva 2003/87/KE.
 4.
 L-Artikoli 9 sa 18 u 20 kif ukoll
 id-dispożizzjonijiet tat-Titolu IV ma japplikawx għall-membri
 tas-Sistema Ewropea ta’ Banek Ċentrali (SEBĊ), korpi nazzjonali
 oħra tal-Istati Membri li jwettqu funzjonijiet simili jew il-korpi
 pubbliċi tal-Istati Membri inkarigati bil-ġestjoni tad-dejn pubbliku
 jew li jintervjenu fih.
 Artikolu 2
 Definizzjonijiet
 1.
 Għall-finijiet ta’ dan ir-Regolament,
 japplikaw id-definizzjonijiet li ġejjin:
 (1)
 ‘depożitorju ċentrali tat-titoli’ (‘CSD’)
 tfisser persuna ġuridika li tħaddem sistema ta’ saldu tat-titoli
 elenkata fil-punt 3 tat-Taqsima A tal-Anness u li tal-inqas twettaq
 servizz ewlieni ieħor elenkat fit-Taqsima A tal-Anness;
 (2)
 ‘saldu’ tfisser it-tlestija ta’ tranżazzjoni
 ta’ titoli bil-għan li jitwettqu l-obbligi ta’ parteċipanti permezz
 tat-trasferiment ta’ fondi jew titoli;
 (3)
 ‘sistema ta’ saldu tat-titoli’ tfisser sistema
 skont l-ewwel u t-tieni inċiżi tal-punt (a) tal-Artikolu 2
 tad-Direttiva 98/26/KE li n-negozju tagħha jikkonsisti fit-twettiq
 ta’ ordnijiet ta’ trasferiment kif definit fit-tieni inċiż
 tal-punt (i) tal-Artikolu 2 tad-Direttiva 98/26/KE;
 (4)
 ‘perjodu ta’ saldu’ tfisser il-perjodu ta’
 żmien bejn id-data tan-negozjar u d-data ta’ saldu maħsuba;
 (5)
 ‘jum ta’ negozjar’ tfisser jum ta’ negozjar kif
 definit fil-punt (n) tal-Artikolu 2 tad-Direttiva 98/26/KE;
 (6)
 ‘falliment tas-saldu’ tfisser li s-saldu ta’
 tranżazzjoni ta’ titoli ma jseħħx fid-data ta’ saldu
 maħsuba minħabba nuqqas ta’ titoli jew flus, irrelevanti
 mill-kawża sottostanti;
 (7)
 ‘data ta’ saldu maħsuba’ tfisser id-data li
 fiha l-partijiet għal tranżazzjoni ta’ titoli jaqblu li għandu
 jseħħ is-saldu;
 (8)
 ‘kontroparti ċentrali (CCP)’ tfisser entità li
 tidħol bejn il-kontropartijiet għall-kuntratti nnegozjati ġewwa
 suq finanzjarju wieħed jew aktar, fejn issir ix-xerrej għal kull
 bejjiegħ u l-bejjiegħ għal kull xerrej;
 (9)
 ‘awtorità kompetenti’ tfisser l-awtorità
 magħżula minn kull Stat Membru skont l-Artikolu 10;
 (10)
 ‘parteċipant’ tfisser kwalunkwe
 parteċipant, kif definit fil-punt (f) tal-Artikolu 2
 tad-Direttiva 98/26/KE, inkluża CCP, f’sistema ta’ saldu tat-titoli;
 (11)
 ‘parteċipazzjoni’ tfisser parteċipazzjoni
 skont it-tifsira tal-ewwel sentenza tal-Artikolu 17 tad-Direttiva
 78/660/KEE, jew is-sjieda, diretta jew indiretta, ta’ 20 % jew aktar tad-drittijiet
 tal-vot jew tal-kapital ta’ impriża;
 (12)
 ‘Stat Membru tal-pajjiż tad-domiċilju’
 oriġini’ tfisser l-Istat Membru li fih ikun awtorizzat is-CSD;
 (13)
 ‘Stat Membru ospitanti’ tfisser l-Istat Membru, li
 mhuwiex l-Istat Membru tad-domiċilju, li fih CSD ikollu fergħa jew
 jipprovdi servizzi ta’ CSD;
 (14)
 ‘fergħa’ tfisser post tan-negozju li mhijiex
 l-uffiċċju prinċipali li huwa parti minn CSD, li ma għandux
 personalità ġuridika u li jipprovdi servizzi ta’ CSD li għalihom
 ġie awtorizzat is-CSD;
 (15)
 ‘kontroll’ tfisser ir-relazzjoni bejn
 żewġ impriżi kif definiti fl-Artikolu 1
 tad-Direttiva 83/349/KEE;
 (16)
 ‘inadempjenza ta’ parteċipant’ tfisser
 sitwazzjoni fejn jinfetħu proċeduri ta’ insolvenza, kif definiti
 fil-punt (j) tal-Artikolu 2 tad-Direttiva 98/26/KE, kontra
 parteċipant;
 (17)
 ‘kunsenja kontra ħlas’ (‘DVP - Delivery Versus
 Payment’) tfisser mekkaniżmu ta’ saldu ta’ titoli li jorbot trasferiment
 ta’ titoli ma’ trasferiment ta’ fondi b’mod li l-kunsenja ta’ titoli
 sseħħ biss jekk iseħħ il-ħlas korrisponenti;
 (18)
 ‘kont ta’ titoli’ tfisser kont li fih it-titoli
 jistgħu jiġu kkreditati jew iddebitati;
 (19)
 ‘konnessjoni ma' CSD’ tfisser arranġament bejn
 CSDs fejn CSD jiftaħ kont fis-sistema ta’ saldu tat-titoli ta’ CSD
 ieħor sabiex jiffaċilita t-trasferiment ta’ titoli mingħand
 il-parteċipanti tiegħu għal għand il-parteċipanti ta’
 dak is-CSD. Il-konnessjonijiet tas-CSDs jinkludu aċċess għal
 konnessjoni standard, aċċess għal konnessjoni personalizzata u
 konnessjonijiet interoperabbli;
 (20)
 ‘aċċess għal konnessjoni standard’
 tfisser konnessjoni ta’ CSD fejn CSD ikun konness ma’ CSD ieħor bħal
 kwalunkwe parteċipant ieħor fis-sistema ta’ saldu tat-titoli
 mħaddma minn dan tal-aħħar;
 (21)
 ‘aċċess għal konnessjoni
 personalizzata’ tfisser konnessjoni ma’ CSD fejn CSD jipprovdi servizzi
 speċifiċi lil CSD ieħor differenti mis-servizzi pprovduti lil
 parteċipanti oħrajn fis-sistema ta’ saldu tat-titoli tiegħu;
 (22)
 ‘konnessjonijiet interoperabbli’ tfisser
 konnessjonijiet ta' CSDs fejn is-sistemi ta’ saldu tat-titoli mħaddma
 mis-CSDs isiru interoperabbli kif definit fil-punt (o) tal-Artikolu 2
 tad-Direttiva 98/26/KE;
 (23)
 ‘titoli trasferibbli’ tfisser titoli trasferibbli
 kif definiti fil-punt (18) tal-Artikolu 4
 tad-Direttiva 2004/39/KE;
 (24)
 ‘strumenti tas-suq monetarju’ tfisser strumenti
 tas-suq monetarju kif definiti fil-punt (19) tal-Artikolu 4
 tad-Direttiva 2004/39/KE;
 (25)
 ‘l-unitajiet f’impriżi ta’ investiment
 kollettiv’ tfisser l-unitajiet f’impriżi ta’ investiment kollettiv kif
 imsemmi fil-punt (3) tat-Taqsima C tal-Anness I
 għad-Direttiva 2004/39/KE;
 (26)
 ‘kwoti tal-emissjonijiet’ tfisser kwalunkwe kwota
 rikonoxxuta għall-konformità tar-rekwiżiti
 tad-Direttiva 2003/87/KE;
 (27)
 ‘suq regolat’ tfisser ‘suq regolat’ kif definit
 fil-punt (14) tal-Artikolu 4 tad-Direttiva 2004/39/KE;
 (28)
 ‘faċilità multilaterali tan-negozjar (MTF -
 Multilateral Trading Facility)’ tfisser faċilità multilaterali
 tan-negozjar kif definita fil-punt (15) tal-Artikolu 4
 tad-Direttiva 2004/39/KE;
 (29)
 ‘faċilità organizzata tan-negozjar (OTF -
 Organised Trading Facility)’ tfisser kwalunkwe sistema jew faċilità, li
 mhijiex suq regolat jew MTF, imħaddma minn ditta tal-investiment jew
 operatur tas-suq, fejn interessi ta’ xiri jew bejgħ ta’ partijiet terzi
 multipli fi strumenti finanzjarji jistgħu jinteraġixxu fis-sistema
 b’mod li jirriżutla f’kuntratt skont id-dispożizzjonijiet
 tat-Titolu II tad-Direttiva 2004/39/KE;
 (30)
 ‘sussidjarja’ tfisser impriża sussidjarja
 skont it-tifsira tal-Artikolu 1 tad-Direttiva 83/349/KEE;
 (31)
 ‘aġent tas-saldu’ tfisser aġent tas-saldu
 kif definit fil-punt (d) tal-Artikolu 2 tad-Direttiva 98/26/KE.
 2.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 li
 jikkonċernaw il-miżuri sabiex tispeċifika l-elementi
 tekniċi tad-definizzjonijiet fil-punti (17), (20), (21) u (22)
 tal-paragrafu 1, u sabiex tispeċifika s-servizzi anċillari
 stabbiliti fil-punti (1) sa (4) tat-Taqsima B tal-Anness u s-servizzi stabbiliti
 fil-punti (1) u (2) tat-Taqsima C tal-Anness.
 Titolu II
 Saldu ta’ titoli
 Kapitolu I
 Format ta’ entrata fil-kotba
 Artikolu 3
 Format ta’ entrata fil-kotba
 1.
 Kwalunkwe kumpanija li toħroġ titoli
 trasferibbli li huma ammessi għan-negozjar fuq swieq regolati għandha
 tipprovdi sabiex dawn it-titoli jkunu rappreżentati f’format ta’ entrata
 fil-kotba bħala immobilizzazzjoni permezz tal-ħruġ ta’ nota
 globali, li tirrappreżenta l-ħruġ sħiħ, jew
 sussegwenti għal ħruġ dirett tat-titoli f’forma dematerjalizzata.
 2.
 Fejn it-titoli msemmija fil-paragrafu 1
 jiġu nnegozjati fi swieq regolati, f'faċilitajiet ta' negozjar
 multilaterali (MTFs) jew faċilitajiet ta' negozjar organizzati (OTFs) jew
 ikunu trasferiti wara arranġament ta’ kollateral finanzjarju kif definit
 fil-punt (a) tal-Artikolu 2 tad-Direttiva 2002/47/KE, dawk
 it-titoli għandhom jiġu rreġistrati f’format ta’ entrata
 fil-kotba f’CSD qabel id-data tan-negozju, sakemm ma jkunux diġà ġew
 irreġistrati b’dan il-mod.
 Artikolu 4
 Infurzar
 1.
 L-awtoritajiet tal-Istat Membru fejn tkun imwaqqfa
 l-kumpanija li toħroġ it-titoli għandhom ikunu kompetenti sabiex
 jiżguraw li jiġi applikat l-Artikolu 3(1).
 2.
 L-awtoritajiet kompetenti
 għas-superviżjoni ta’ swieq regolati, MTFs u OTFs għandhom
 jiżguraw li jiġi applikat l-Artikolu 3(2) meta t-titoli msemmija
 fl-Artikolu 3(1) jiġu nnegozjati fi swieq regolati, MTFs jew OTFs.
 3.
 L-awtoritajiet tal-Istati Membri responsabbli
 għall-applikazzjoni tad-Direttiva 2002/47/KE għandhom ikunu
 kompetenti sabiex jiżguraw li jiġi applikat l-Artikolu 3(2) ta’
 dan ir-Regolament meta t-titoli msemmija fl-Artikolu 3(1) ta’ dan
 ir-Regolament jiġu trasferiti wara arranġament ta’ kollateral
 finanzjarju kif definit fil-punt (a) tal-Artikolu 2
 tad-Direttiva 2002/47/KE.
 Kapitolu II
 Perjodi ta’ saldu
 Artikolu 5
 Dati ta’ saldu maħsuba
 1.
 Kwalunkwe parteċipant f’sistema ta’ saldu
 tat-titoli li jixtri jew ibiegħ f’ismu jew f’isem parti terza titoli
 trasferibbli, strumenti tas-suq monetarju, unitajiet f’impriżi ta’
 investiment kollettiv u kwoti tal-emissjonijiet għandu jsalda l-obbligu
 tieħu marbuta mas-sistema ta’ saldu tat-titoli fid-data ta’ saldu
 maħsuba.
 2.
 Fir-rigward tat-titoli trasferibbli msemmija
 fil-paragrafu 1, li huma nnegozjati fi swieq regolati, MTFs jew OTFs,
 id-data ta’ saldu maħsuba ma għandhiex tkun aktar tard mit-tieni jum
 ta’ negozju wara li jseħħ in-negozju.
 3.
 L-awtorità relevanti tal-Istat Membru li
 l-liġi tiegħu tapplika għas-sistema ta’ saldu tat-titoli
 mħaddma minn CSD għandha tkun kompetenti sabiex tiżgura li
 jiġu applikati l-paragrafi 1 u 2.
 Kapitolu III
 Dixxiplina rigward is-saldu
 Artikolu 6
 Miżuri għall-prevenzjoni ta’ fallimenti tas-saldu
 1.
 Kwalunkwe suq regolat, MTF jew OTF għandhom
 jistabbilixxu proċeduri li jippermettu l-konferma tad-dettalji relevanti
 ta’ tranżazzjonijiet fl-istrumenti finanzjarji msemmija fl-Artikolu 5
 (1) fid-data meta ntbagħtulu l-ordnijiet.
 2.
 Għal kull sistema ta’ saldu tat-titoli li
 jħaddem, CSD għandu jistabbilixxi proċeduri li jiffaċilitaw
 is-saldu tat-tranżazzjonijiet fl-istrumenti finanzjarji msemmija
 fl-Artikolu 5(1) fid-data tas-saldu maħsuba. Għandu jippromwovi
 s-saldu bikri fid-data tas-saldu maħsuba permezz ta’ mekkaniżmi
 xierqa, bħal struttura ta' tariffa progressiva.
 3.
 Għal kull sistema ta’ saldu tat-titoli li
 jħaddem, CSD għandu jistabbilixxi għodod ta’
 monitoraġġ li jippermettulu jidentifika minn qabel is-saldu ta’
 tranżazzjonijiet fl-istrumenti finanzjarji msemmija fl-Artikolu 5(1)
 li l-aktar għandhom probabbiltà jfallu u għandu jeħtieġ
 lill-parteċipanti jissaldaw dawn it-tranżazzjonijiet fid-data ta’
 saldu maħsuba.
 4.
 B’konsultazzjoni mal-membri tas-Sistema Ewropea ta’
 Banek Ċentrali (SEBĊ), l-Awtorità Ewropea tat-Titoli u s-Swieq (AETS)
 għandha tiżviluppa abbozz ta’ standards tekniċi regolatorji
 sabiex tispeċifika d-dettalji tal-proċeduri li jippermettu l-konferma
 tad-dettalji relevanti tat-tranżazzjonijiet u li jiffaċilitaw
 is-saldu msemmi fil-paragrafi 1 u 2 u d-dettalji tal-għodod ta’
 monitoraġġ li jidentifikaw il-fallimenti tas-saldu probabbli msemmija
 fil-paragrafu 3.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 7
 Miżuri li jindirizzaw il-fallimenti tas-saldu
 1.
 Għal kull sistema ta’ saldu tat-titoli li
 jħaddem, CSD għandu jisabbilixxi sistema li timmonitorja l-fallimenti
 tas-saldu tat-tranżazzjonijiet fl-istrumenti finanzjarji msemmija
 fl-Artikolu 5(1). Għandu jipprovdi rapporti regolari lill-awtorità
 kompetenti u lil kwalunkwe persuna b’interess leġittimu fir-rigward
 tal-għadd u d-dettalji tal-fallimenti tas-saldu u kwalunkwe tagħrif
 relevanti ieħor. L-awtoritajiet kompetenti għandhom jaqsmu mal-AETS
 kwalunkwe tagħrif relevanti dwar il-fallimenti tas-saldu.
 2.
 Għal kull sistema ta’ saldu tat-titoli li
 jħaddem, CSD għandu jistabbilixxi proċeduri li jiffaċilitaw
 is-saldu ta’ tranżazzjonijiet fl-istrumenti finanzjarji msemmija
 fl-Artikolu 5(1) li mhumiex saldati fid-data ta’ saldu maħsuba. Dawn
 il-proċeduri għandhom jipprovdu għal mekkaniżmu ta’ penali
 deterrenti biżżejjed għall-parteċipanti li jikkawżaw
 il-fallimenti tas-saldu.
 3.
 Parteċipant f’sistema ta’ saldu tat-titoli li
 jonqos milli jforni l-istrumenti finanzjarji msemmija fl-Artikolu 5(1)
 lill-parteċipant li jirċievi fid-data ta’ saldu maħsuba
 għandu jkun soġġett għal xiri sfurzat fejn dawk l-istrumenti
 għandhom jinxtraw fis-suq mhux aktar tard minn erbat ijiem wara d-data ta’
 saldu maħsuba u pprovduti lil dak il-parteċipant li jirċievi u
 miżuri oħra skont il-paragrafu 4.
 4.
 Bħala minimu, il-miżuri msemmija
 fil-paragrafu 3 għandhom jispeċifikaw:
 (a)
 il-penali ta’ kuljum imħallsa
 mill-parteċipant inadempjenti għal kull jum ta’ negozjar bejn id-data
 ta’ saldu maħsuba u d-data reali tas-saldu;
 (b)
 il-perjodu ta’ notifika mogħti
 lill-parteċipant inadempjenti qabel l-eżekuzzjoni ta’ xiri sfurzat;
 (c)
 l-ipprezzar u l-ispejjeż ta’ xiri sfurzat;
 (d)
 fejn relevanti, il-parti li teżegwixxi x-xiri
 sfurzat;
 (e)
 l-ammont ta’ kumpens għall-parti li
 tirċievi fil-każ li ma tkunx possibbli l-eżekuzzjoni tax-xiri
 sfurzat;
 5.
 Il-miżuri msemmija fil-paragrafu 3
 għandhom jiżguraw li:
 (a)
 il-parteċipant li jirċievi, tal-inqas
 jieħu l-prezz tal-istrumenti finanzjarji miftiehem fiż-żmien
 meta seħħ in-negozjar;
 (b)
 il-penali ta’ kuljum imħallsa
 mill-parteċipant inadempjenti hija detterrenti biżżejjed
 għall-parteċipant inadempjenti;
 (c)
 fejn ma tkunx possibbli l-eżekuzzjoni tax-xiri
 sfurzat, l-ammont ta’ kumpens fi flus imħallas lill-parteċipant li
 jirċievi jkun ogħla mill-prezz tal-istrumenti finanzjarji miftiehem
 fi żmien in-negozjar u l-aħħar prezz disponnibbli pubblikament
 għal dawn l-istrumenti fiċ-ċentru tan-negozjar fejn sar
 in-negozju, u jkun deterrenti biżżejjed għall-parteċipant
 inadempjenti;
 (d)
 il-partijiet imsemmija fil-paragrafu 7,
 inklużi s-CCPs, li jeżegwixxu x-xiri sfurzat jiddivulgaw
 lill-parteċipanti t-tariffi imposti għal dan is-servizz;
 (e)
 jekk parti li mhijiex il-parteċipant
 inadempjenti teżegwixxi x-xiri sfurzat, il-parteċipant inadempjenti
 jirrimborża l-ammonti kollha mħallsa mill-parti li teżegwixxi
 skont il-paragrafi 3 u 4.
 6.
 Is-CSDs, is-CCPs, is-swieq regolati, l-MTFs u
 l-OTFs għandhom jistabbilixxu proċeduri li jippermettulhom jissospendu
 lil kwalunkwe parteċipant li jonqos b’mod sistematiku milli jipprovdi
 l-istrumenti finanzjarji msemmija fil-paragrafu 1 jew il-flus fid-data
 tas-saldu maħsuba u jiddivulgaw lill-pubbliku l-identità tiegħu biss
 wara li l-parteċipant jingħata l-opportunità jissottometti
 l-osservazzjonijiet tiegħu.
 7.
 Il-paragrafi 2 sa 6 għandhom japplikaw
 għat-tranżazzjonijiet kollha tal-istrumenti msemmija
 fl-Artikolu 5(1) li huma ammessi għan-negozjar fi swieq regolati,
 innegozjati f’MTFs jew OTFs jew ikklerjati minn CCP.
 Għal tranżazzjonijiet ikklerjati minn
 CCP qabel ma jiġu saldati ġewwa sistema ta’ saldu tat-titoli,
 għandhom jiġu eżegwiti mis-CCP il-miżuri msemmija
 fil-paragrafi 3 sa 5.
 Għal tranżazzjonijiet mhux ikklerjati
 minn CCP, is-swieq regolati, MTFs u OTFs għandhom jinkludu fir-regoli
 interni tagħhom obbligu fuq il-parteċipanti tagħhom sabiex dawn
 ikunu soġġetti għal miżuri msemmija l-paragrafi 3 sa 5.
 8.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji sabiex
 tispeċifika d-dettalji tas-sistema li timmonitorja l-fallimenti tas-saldu
 u r-rapporti dwar il-fallimenti tas-saldu msemmija fil-paragrafu 1,
 tal-proċeduri li jiffaċilitaw is-saldu ta’ tranżazzjonijiet wara
 l-fallimenti tas-saldu msemmija fil-paragrafu 2 u l-miżuri msemmija
 fil-paragrafi 3 u 5.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 8
 Infurzar
 1.
 L-awtorità relevanti tal-Istat Membru li
 l-liġi tiegħu tapplika għas-sistema ta’ saldu tat-titoli
 mħaddma minn CSD għandha tkun kompetenti sabiex tiżgura li
 jiġu applikati l-Artikoli 6 u 7 u sabiex timmonitorja l-penali
 imposti, b’kooperazzjoni mill-qrib mal-awtoritajiet kompetenti
 għas-superviżjoni tas-swieq regolati, MTFs, OTFs, u CCPs msemmija
 fl-Artikolu 7. B’mod partikolari, l-awtoritajiet għandhom
 jimmonitorjaw l-applikazzjoni tal-penali msemmija fl-Artikolu 7(2) u (4) u
 tal-miżuri msemmija fl-Artikolu 7(6).
 2.
 Sabiex jiġu żgurati prattiki konsistenti,
 effiċjenti u effettivi ġewwa l-Unjoni fir-rigward tal-Artikoli 6
 u 7 ta’ dan ir-Regolament, l-AETS tista’ toħroġ linji gwida skont
 l-Artikolu 16 tar-Regolament (UE) Nru 1095/2010.
 Titolu III
 Depożitorji ċentrali tat-titoli
 Kapitolu I
 Awtorizzazzjoni u superviżjoni tas-CSDs
 Taqsima 1
 L-awtoritajiet responsabbli għall-awtorizzazzjoni u s-superviżjoni
 tas-CSDs
 Artikolu 9
 Awtorità kompetenti
 CSD għandu jiġi awotrizzat u
 superviżat mill-awtorità kompetenti tal-Istat Membru fejn ikun stabbilit.
 Artikolu 10
 Għażla tal-awtorità kompetenti
 1.
 Kull Stat Membru għandu jagħżel
 l-awtorità kompetenti responsabbli mit-twettiq tad-dmirijiet skont dan
 ir-Regolament għall-awtorizzazzjoni u s-superviżjoni tas-CSDs
 stabbiliti fit-territorju tiegħu u għandi jgħarraf lill-AETS
 dwar dan.
 Fejn Stat Membru jagħżel aktar minn
 awtorità kompetenti waħda, dan għandu jiddetermina r-rwoli rispettivi
 tagħhom u għandu jagħżel awtorità waħda li
 għandha tkun responsabbli għall-kooperazzjoni mal-awtoritajiet kompetenti
 tal-Istati Membri l-oħrajn, l-awtoritajiet relevanti msemmija
 fl-Artikolu 11, l-AETS, u l-ABE kull meta dan ikun imsemmi b’mod
 speċifiku f’dan ir-Regolament.
 2.
 Fuq is-sit elettroniku tagħha, l-AETS
 għandha tippubblika lista tal-awtoritajiet kompetenti magħżula
 skont il-paragrafu 1.
 3.
 L-awtoritajiet kompetenti għandu jkollhom
 is-setgħat superviżorji u investigattivi meħtieġa
 għall-eżerċizzju tal-funzjonijiet tagħhom.
 Artikolu 11
 L-awtoritajiet relevanti
 1.
 L-awtoritajiet li ġejjin għandhom ikunu
 involuti fl-awtorizzazzjoni u s-superviżjoni tas-CSDs kull meta dan ikun
 speċifikament imsemmi f’dan ir-Regolament:
 (a)
 l-awtorità responsabbli mis-sorveljanza tas-sistema
 ta’ saldu tat-titoli mħaddma mis-CSD fl-Istat Membru li l-liġi
 tiegħu tapplika għal dik is-sistema ta’ saldu tat-titoli;
 (b)
 fejn dan ikun applikabbli, il-bank ċentrali
 fl-Unjoni li l-parti ta’ flus ta’ sistema ta’ saldu tat-titoli mħaddma
 mis-CSD tkun saldata fil-kotba tiegħu jew, fil-każ ta’ saldu permezz
 ta’ istituzzjoni ta’ kreditu skont it-Titolu IV, il-bank ċentrali
 fl-Unjoni emittenti tal-munita relevanti.
 2.
 Fuq is-sit elettroniku tagħha, l-AETS
 għandha tippubblika l-lista tal-awtoritajiet relevanti msemmija
 fil-paragrafu 1.
 Artikolu 12
 Kooperazzjoni bejn l-awtoritajiet
 1.
 L-awtoritajiet imsemmija fl-Artikoli 9 u 11 u
 l-AETS għandhom jikkooperaw mill-qrib għall-applikazzjoni ta’ dan
 ir-Regolament, b’mod partikolari fis-sitwazzjonijiet ta’ emerġenza
 msemmija fl-Artikolu 13. Kull meta dan ikun xieraq u relevanti, din
 il-kooperazzjoni għandha tinkludi awtoritajiet jew korpi pubbliċi
 oħrajn, b’mod partikolari dawk stabbiliti jew appuntati skont
 id-Direttiva 2003/87/KE.
 Sabiex jiġu żgurati prattiki
 konsistenti, effiċjenti u effettivi ġewwa l-Unjoni, inkluża
 l-kooperazzjoni bejn l-awtoritajiet imsemmija fl-Artikoli 9 u 11
 fil-valutazzjonijiet differenti meħtieġa għall-applikazzjoni ta’
 dan ir-Regolament, l-AETS tista’ toħroġ linji gwida indirizzati
 lill-awtoritajiet imsemmija fl-Artikolu 9 skont l-Artikolu 16
 tr-Regolament (UE) Nru 1095/2010.
 2.
 Fl-eżerċizzju tad-dmrijiet ġenerali
 tagħhom, l-awtoritajiet kompetenti għandhom jieħdu
 f’kunsiderazzjoni serja l-impatt potenzjali tad-deċiżjonijiet
 tagħhom fuq l-istabbiltà tas-sistema finanzjarja fl-Istati Membri
 l-oħra kollha kkonċernati, b’mod partikolari fis-sitwazzjonijiet ta’
 emerġenza msemmija fl-Artikolu 13, fuq il-bażi tat-tagħrif
 disponibbli.
 Artikolu 13
 Sitwazzjonijiet ta’ emerġenza
 L-awtoritajiet imsemmija fl-Artikoli 9 u
 11 għandhom jgħarrfu minnufih lill-AETS u lil xulxin dwar sitwazzjoni
 ta’ emerġenza relatata ma’ CSD, inklużi kwalunkwe żviluppi
 fis-swieq finanzjarji, li jista’ jkollhom effett negattiv fuq il-likwidità
 tas-suq u fuq l-istabbiltà tas-sistema finanzjarja fi kwalunkwe wieħed
 mill-Istati Membri fejn ikun stabbilit is-CSD jew wieħed
 mill-parteċipanti tiegħu.
 Taqsima 2
 Kundizzjonijiet u proċeduri għall-awtorizzazzjoni tas-CSDs
 Artikolu 14
 Awtorizzazzjoni ta’ CSD
 1.
 Kwalunkwe persuna ġuridika li taqa’ taħt
 id-definizzjoni ta’ CSD għandha tikseb awtorizzazzjoni mill-awtorità
 kompetenti tal-Istat Membru fejn hija stabbilita qabel ma tibda bl-attivitajiet
 tagħha.
 2.
 L-awtorizzazzjoni għandha tispeċifika
 s-servizzi stabbiliti fit-Taqsimiet A u B tal-Anness, li s-CSD huwa awtorizzat
 li jipprovdi.
 3.
 CSD għandu jikkonforma fil-ħin kollu
 mal-kundizzjonijiet meħtieġa għall-awtorizzazzjoni.
 Mingħajr dewmien żejjed, CSD għandu
 jgħarraf lill-awtorità kompetenti dwar kwalunkwe bidla materjali li
 jaffettwaw il-kundizzjonijiet għall-awtorizzazzjoni.
 Artikolu 15
 Proċedura għall-għoti ta’ awtorizzazzjoni
 1.
 Is-CSD li japplika għandu jissottometti
 applikazzjoni għall-awtorizzazzjoni lill-awtorità kompetenti tiegħu.
 2.
 L-applikazzjoni għall-awtorizzazzjoni
 għandha tkun akkumpanjata mit-tagħrif kollu meħtieġ sabiex
 jippermetti lill-awtorità kompetenti taċċerta ruħha li s-CSD li
 japplika jkun stabbilixxa, fi żmien l-awtorizzazzjoni, l-arranġamenti
 meħtieġa kollha sabiex jilħaq l-obbligi tiegħu stabbiliti
 f’dan ir-Regolament. L-applikazzjoni għall-awtorizzazzjoni għandu
 jkun fiha programm tal-operazzjonijiet li jistabbilixxi t-tipi ta’ negozju
 previst u l-organizzazzjoni strutturali tas-CSD.
 3.
 Fi żmien 20 jum ta’ xogħol
 mir-riċevuta tal-applikazzjoni, l-awtorità kompetenti għandha
 tivvaluta jekk l-applikazzjoni hijiex kompluta. Jekk l-applikazzjoni ma tkunx
 kompluta, l-awtorità kompetenti għandha tistabbilixxi limitu ta’
 żmien li fih is-CSD li japplika jrid jipprovdi tagħrif addizzjonali.
 L-awtorità kompetenti għandha tgħarraf lis-CSD li japplika meta
 l-applikazzjoni titqies bħala kompluta.
 4.
 Sa mill-mument meta l-applikazzjoni titqies
 kompluta, l-awtorità kompetenti għandha tibgħat it-tagħrif kollu
 inkluż fl-applikazzjoni lill-awtoritajiet relevanti msemmija
 fl-Artikolu 11 u tikkonsulta lil dawk l-awtoritajiet rigward
 il-karatteristiċi tas-sistema ta’ saldu tat-titoli mħaddma mis-CSD li
 japplika.
 5.
 Qabel ma tagħti awtorizzazzjoni, l-awtorità
 kompetenti għandha tikkonsulta lill-awtoritajiet kompetenti tal-Istat
 Membru l-ieħor involut fil-każijiet li ġejjin:
 (a)
 is-CSD huwa sussidjarja ta’ CSD awtorizzat fi Stat
 Membru ieħor;
 (b)
 is-CSD huwa sussidjarja tal-impriża
 prinċipali ta’ CSD awtorizzat fi Stat Membru ieħor;
 (c)
 is-CSD huwa kkontrollat mill-istess persuni
 fiżiċi jew ġuridiċi li jikkontrollaw CSD differenti
 awtorizzat fi Stat Membru ieħor.
 Il-konsultazzjoni msemmija fl-ewwel
 subparagrafu għandha tkopri dan li ġej:
 (a)
 kemm huma adattati l-azzjonisti u l-parteċipanti
 msemmija fl-Artikolu 25(4) u r-reputazzjoni u l-esperjenza tal-persuni li
 effettivament jidderiġu n-negozju tas-CSD kull meta dawk l-azzjonisti,
 l-parteċipanti u l-persuni jkunu komuni kemm għas-CSD u għal CSD
 awtorizzat fi Stat Membru ieħor;
 (b)
 jekk ir-relazzjonijiet imsemmija
 fil-paragrafu 5 bejn is-CSD awtorizzat fi Stat Membru ieħor u s-CSD
 li japplika jaffetwawx l-abbiltà ta’ dan tal-aħħar sabiex jikkonforma
 mar-rekwiżiti ta’ dan ir-Regolament.
 6.
 Fi żmien sitt xhur mis-sottomissjoni ta’
 applikazzjoni kompluta, l-awtorità kompetenti għandha tgħarraf
 bil-miktub lis-CSD li japplika b’deċiżjoni u r-raġunijiet kollha
 dwar jekk l-awtorizzazzjoni ngħatatx jew ġietx miċħuda.
 7.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika t-tagħrif li s-CSD li japplika għandu
 jipprovdi lill-awtorità kompetenti fl-applikazzjoni għall-awtorizzazzjoni.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 8.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi l-formoli, il-mudelli u l-proċeduri
 standard għall-applikazzjoni għal awtorizzazzjoni.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Artikolu 16
 Effetti tal-awtorizzazzjoni
 1.
 L-attivitajiet tas-CSD awtorizzat għandhom
 ikunu limitati għall-forniment ta’ servizzi koperti mill-awtorizzazzjoni tiegħu.
 2.
 Sistemi ta’ saldu tat-titoli jistgħu
 jitħaddmu biss mis-CSDs awtorizzati u mill-banek ċentrali.
 3.
 CSD awtorizzat ma għandu jkun espost
 għall-ebda riskji relatati mal-forniment ta’ servizzi anċillari
 tat-tip bankarju mill-istituzzjoni ta’ kreditu magħżula sabiex
 tipprovdi dawn is-servizzi skont it-Titolu IV.
 4.
 CSD awtorizzat jista’ biss ikollu
 parteċipazzjoni f’persuna ġuridika li l-attivitajiet tagħha
 jkunu limitati għall-forniment tas-servizzi stabbiliti fit-Taqsimiet A u B
 tal-Anness.
 Artikolu 17
 Estensjoni u esternalizzazzjoni tal-attivitajiet u s-servizzi
 1.
 CSD awtorizzat għandu jissottometti talba
 għall-awtorizzazzjoni lill-awtorità kompetenti tal-Istat Membru fejn huwa
 mwaqqaf kull meta jkun jixtieq jesternalizza servizz ewlieni lil parti terza
 skont l-Artikolu 28 jew jestendi l-attivitajiet tiegħu lil
 wieħed jew aktar minn fost dawn li ġejjin:
 (a) servizzi ewlenin u anċillari
 addizzjonali stabbiliti fit-Taqsimiet A u B tal-Anness mhux koperti
 mill-awtorizzazzjoni inizjali;
 (b) it-tħaddim ta’ sistema oħra ta’
 saldu tat-titoli;
 (c) is-saldu tal-parti ta’ flus kollha, jew
 parti minnha, tas-sistema ta’ saldu tat-titoli tiegħu fil-kotba ta’ bank
 ċentrali ieħor;
 (d) stabbiliment ta’ xi konnessjoni ma’ CSD.
 2.
 L-għoti ta’ awtorizzazzjoni skont
 il-paragrafu 1 għandu jsegwi l-proċedura stabbilita
 fl-Artikolu 15.
 L-awtorità kompetenti għandha tgħarraf
 lis-CSD li japplika dwar jekk l-awtorizzazzjoni ngħatatx jew ġietx
 miċħuda fi żmien tliet xhur mis-sottomissjoni ta’ applikazzjoni
 kompluta.
 Artikolu 18
 Irtirar tal-awtorizzazzjoni
 1.
 L-awtorità kompetenti tal-Istat Membru fejn ikun
 stabbilit is-CSD għandha tirtira l-awtorizzazzjoni fi kwalunwe waħda
 miċ-ċirkustanzi li ġejjin:
 (a)
 fejn is-CSD ma jkunx għamel użu
 mill-awtorizzazzjoni għal 12-il xahar, espressivament jirrinunzja
 għall-awtorizzazzjoni jew ma jkun ipprovda l-ebda servizzi u lanqas ma
 wettaq xi attività matul is-sutt xhur ta' qabel;
 (b)
 fejn is-CSD jkun kiseb l-awtorizzazzjoni billi
 għamel dikjarazzjonijiet foloz jew b’mezzi illegali oħrajn;
 (c)
 fejn is-CSD ma jibqax jikkonforma
 mal-kundizzjonijiet li skonthom ingħatat l-awtorizzazzjoni u ma jkunx
 ħa l-azzjonijiet ta’ rimedju mitluba mill-awtorità kompetenti fi
 żmien perjodu ta’ żmien stabbilit;
 (d)
 fejn is-CSD ikun kiser ir-rekwiżiti stabbiliti
 f’dan ir-Regolament b’mod serju u sistematiku.
 2.
 Mill-mument li ssir konxja dwar waħda
 miċ-ċirkustanzi msemmija fil-paragrafu 1, l-awtorità kompetenti
 għandha tikkonsulta minnufih lill-awtoritajiet relevanti msemmija
 fl-Artikolu 11 dwar il-ħtieġa li tiġi rtirata
 l-awtorizzazzjoni ħlief meta deċiżjoni bħal din tkun
 meħtieġa b’mod urġenti.
 3.
 Fi kwalunkwe mument, l-AETS u kwalunkwe awtorità
 relevanti msemmija fl-Artikolu 11 tista’ titlob li l-awtorità kompetenti
 tal-Istat Membru fejn ikun stabbilit is-CSD teżamina jekk is-CSD
 għadux jikkonfroma mal-kundizzjonijiet li skonthom ingħatat
 l-awtorizzazzjoni.
 4.
 L-awtorità kompetenti tista’ tillimita l-irtirar
 għal servizz, attività, jew strument finanzjarju partikolari.
 Artikolu 19
 Reġistru tas-CSD
 1.
 Id-deċiżjonijiet meħuda
 mill-awtoritajiet kompetenti skont l-Artikoli 14, 17 u 18 għandhom
 jiġu kkomunikati minnufih lill-AETS.
 2.
 Il-banek ċentrali għandhom jgħarrfu
 minnufih lill-AETS dwar kwalunkwe CSD li jħaddmu.
 3.
 Isem kull CSD imħaddem b’konformità ma’ dan
 ir-Regolament u li ngħatatlu awtorizzazzjoni jew rikonoxximent skont
 l-Artikoli 14, 17 u 23 għandu jiddaħħal f’lista li
 tispeċifika s-servizzi u l-klassijiet tal-istrumenti finanzjarji li
 għalihom ikun ġie awtorizzat is-CSD. Il-lista għandha tinkludi
 l-fergħat imħaddma mis-CSD fi Stati Membri oħrajn u l-konnessjonijiet
 tas-CSDs. L-AETS għandha tippubblika l-lista fuq is-sit elettroniku
 ddedikat tagħha u żżommha aġġornata.
 4.
 L-awtoritajiet kompetenti msemmija
 fl-Artikolu 9 għandhom jikkomunikaw lill-AETS dawk l-istituzzjonijiet
 li joperaw bħala CSDs fi żmien 90 jum mid-data ta’ dħul
 fis-seħħ ta’ dan ir-Regolament.
 Taqsima 3
 Superviżjoni tas-CSDs
 Artikolu 20
 Reviżjoni u evalwazzjoni
 1.
 Tal-inqas fuq bażi annwali, l-awtorità
 kompetenti għandha tirrevedi l-arranġamenti, l-istrateġiji,
 il-proċessi u l-mekkaniżmi implimentati minn CSD fir-rigward
 tal-konformità ma’ dan ir-Regolament u tevalwa r-riskji li s-CSD huwa, jew
 jista’ jkun, espost għalihom.
 2.
 L-awtorità kompetenti għandha tistabbilixxi
 l-frekwenza u d-dettall tar-reviżjoni u l-evalwazzjoni msemmija fil-paragrafu 1
 billi tieħu f’kunsiderazzjoni d-daqs, l-importanza sistemika, in-natura,
 l-iskala u l-kumplessità tal-attivitajiet tas-CSD ikkonċernat.
 Ir-reviżjoni u l-evalwazzjoni għandhom jiġu aġġornati
 tal-inqas fuq bażi annwali.
 3.
 L-awtorità kompetenti tista’ tissoġġetta
 lis-CSD għal spezzjonijiet fuq il-post.
 4.
 Meta twettaq ir-reviżjoni u l-evalwazzjoni
 msemmija fil-paragrafu 1, fi stadju bikri, l-awtorità kompetenti
 għandha tikkonsulta lill-awtoritajiet relevanti msemmija
 fl-Artikolu 11 rigward il-funzjonament tas-sistemi ta’ saldu tat-titoli
 mħaddma mis-CSD.
 5.
 B’mod regolari u tal-inqas darba f’sena, l-awtorità
 kompetenti għandha tgħarraf lill-awtoritajiet relevanti msemmija
 fl-Artikolu 11 dwar ir-riżultati, inkluż kwalunkwe azzjoni ta’
 rimedju jew penali, tar-reviżjoni u l-evalwazzjoni msemmija
 fil-paragrafu 1.
 6.
 Meta twettaq ir-reviżjoni u l-evalwazzjoni
 msemmija fil-paragrafu 1, l-awtoritajiet kompetenti responsabbli
 mis-superviżjoni tas-CSDs li jkollhom it-tipi ta’ relazzjonijiet msemmija
 fil-punti (a), (b) u (c) tal-ewwel subparagrafu tal-Artikolu 15(5)
 għandhom jipprovdu lil xulxin bit-tagħrif relevanti kollu li aktarx
 jiffaċilita l-kompiti tagħhom.
 7.
 L-awtorità kompetenti għandha
 teħtieġ lis-CSD li ma jissodisfax ir-rekwiżiti ta’ dan
 ir-Regolament sabiex, fi stadju bikri, jieħu l-azzjonijiet jew il-passi
 meħtieġa sabiex jindirizza s-sitwazzjoni.
 8.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika dan li ġej:
 (a)
 it-tagħrif li s-CSD għandu jipprovdi
 lill-awtorità kompetenti għall-finijiet tar-reviżjoni msemmija
 fil-paragrafu 1;
 (b)
 it-tagħrif li l-awtorità kompetenti
 għandha tipprovdi lill-awtoritajiet relevanti msemmija
 fil-paragrafu 5;
 (c)
 it-tagħrif li l-awtoritajiet kompetenti
 msemmija fil-paragrafu 6 għandhom jipprovdu lil xulxin.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 9. B’konsultazzjoni mal-membri
 tas-SEBĊ, l-AETS għandha tiżviluppa abbozz ta’ standards
 tekniċi ta’ implimentazzjoni sabiex tiddetermina l-formoli, il-mudelli u
 l-proċeduri standard għall-forniment tat-tagħrif imsemmi
 fl-ewwel subparagrafu tal-paragrafu 8.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Taqsima 4
 Forniment ta’ servizzi fi Stat Membru ieħor
 Artikolu 21
 Libertà ta’ forniment ta’ servizzi fi Stat Membru ieħor
 1.
 CSD awtorizzat jista’ jwettaq l-attivitajiet
 tiegħu fi ħdan it-territorju tal-Unjoni, jew billi jwaqqaf
 fergħa jew billi jipprovdi s-servizzi direttament, dejjem jekk it-tipi ta’
 attivitajiet ikkonċernati jkunu koperti mill-awtorizzazzjoni.
 2.
 Kull CSD li jixtieq jipprovdi s-servizzi
 tiegħu ġewwa t-territorju ta’ Stat Membru ieħor għall-ewwel
 darba, jew li jixtieq jibdel il-firxa ta’ servizzi pprovduti għandu
 jikkomunika t-tagħrif li ġej lill-awtorità kompetenti tal-Istat
 Membru fejn huwa mwaqqaf:
 (a)
 l-Istat Membru li beħsiebu jopera fih;
 (b)
 programm ta’ operazzjonijiet li b’mod partikolari
 jgħid x'servizzi beħsiebu jipprovdi;
 (c)
 f’każ ta’ fergħa, l-istruttura
 organizzazzjonali tal-fergħa u l-ismijiet ta’ dawk responsabbli
 mill-ġestjoni tal-fergħa.
 3.
 Fi żmien tliet xhur mir-riċevuta
 tat-tagħrif imsemmi fil-paragrafu 2, l-awtorità kompetenti
 għandha tikkomunika dak it-tagħrif lill-awtorità kompetenti tal-Istat
 Membru ospitanti sakemm, billi jittieħed f’kunsiderazzjoni l-forniment
 tas-servizzi previsti, ma jkollhiex raġuni sabiex tiddubita l-adegwatezza
 tal-istruttura amministrattiva jew is-sitwazzjoni finanzjarja tas-CSD li jixtieq
 jipprovdi s-servizzi tiegħu fl-Istat Membru ospitanti.
 4.
 Fejn l-awtorità kompetenti tiċħad milli
 tikkomunika t-tagħrif lill-awtorità kompetenti tal-Istat Membru ospitanti,
 din għandha tagħti r-raġunijiet għaċ-ċaħda
 tagħha lis-CSD ikkonċernat fi żmien tliet xhur minn meta
 tirċievi t-tagħrif kollu.
 5.
 Is-CSD jista’ jibda jipprovdi s-servizzi
 tiegħu fl-Istat Membru ospitanti fil-kundizzjonijiet li ġejjin:
 (a)
 wara li jirċievi komunikazzjoni mill-awtorità
 kompetenti fl-Istat Membru ospitanti li tirrikonoxxi r-riċevuta minn din
 tal-aħħar tal-komunikazzjoni msemmija fil-paragrafu 3;
 (b)
 fin-nuqqas ta’ riċevuta ta’ komunikazzjoni,
 wara xahrejn mid-data ta’ trażmissjoni tal-komunikazzjoni msemmija
 fil-paragrafu 3.
 6.
 F’każ ta’ bidla fi kwalunkwe tagħrif
 ikkomunikat skont il-paragrafu 2, CSD għandu jagħti avviż
 bil-miktub dwar dik il-bidla lill-awtorità kompetenti tal-Istat Membru
 tal-pajjiż tad-domiċilju tal-inqas xahar qabel ma jimplimenta
 l-bidla. L-awtorità kompetenti tal-Istat Membru ospitanti wkoll għandha
 tiġi mgħarrfa dwar dik il-bidla mill-awtorità kompetenti tal-Istat
 Membru tal-pajjiż tad-domiċilju.
 Artikolu 22
 Kooperazzjoni bejn l-awtoritajiet tal-pajjiż tad-domiċilju u
 tal-pajjiż ospitanti
 1.
 Fejn CSD awtorizzat fi Stat Membru jkun waqqaf
 fergħa fi Stat Membru ieħor, l-awtorità kompetenti tal-Istat Membru
 tal-pajjiż tad-domiċilju tas-CSD, fl-eżerċizzju
 tar-responsabblitajiet tagħha u wara li tgħarraf lill-awtorità
 kompetenti tal-Istat Membru ospitanti, tista’ twettaq spezzjonijiet fuq il-post
 f’dik il-fergħa.
 2.
 L-awtoritajiet kompetenti mill-Istati Membri
 ospitanti jistgħu jeħtieġu lis-CSDs li jipprovdu servizzi skont
 l-Artikolu 21 sabiex jirraportaw għandhom b’mod perjodiku dwar
 l-attivitajiet tagħhom f’dawk l-Istati Membri ospitanti, b’mod partikolari
 għal skopijiet ta’ ġbir ta’ statistiki.
 3.
 Fuq talba mill-awtorità kompetenti tal-Istat Membru
 ospitanti u fi żmien perjodu ta’ żmien xieraq, l-awtorità kompetenti
 tal-Istat Membru tal-pajjiż tad-domiċilju tas-CSD għandha
 tikkomunika l-identità tal-emittenti u l-parteċipanti fis-sistemi ta’ saldu
 tat-titoli mħaddma mis-CSD li jipprovdi servizzi f’dak l-Istat Membru
 ospitanti u kwalunkwe tagħrif relevanti ieħor rigward l-attivitajiet
 ta’ dak is-CSD fl-Istat Membru ospitanti.
 4.
 Filwaqt li tittieħed f’kunsiderazzjoni
 s-sitwazzjoni tas-swieq tat-titoli fl-Istat Membru ospitanti, meta
 l-attivitajiet ta’ CSD li jkun waqqaf fergħa jew konnessjonijiet
 interoperabbli ma’ CSDs oħrajn jew sistemi ta’ saldu ta’ titoli f’dak
 l-Istat Membru ospitanti jkunu saru ta’ importanza sostanzjali għall-funzjonament
 tas-swieq tat-titoli u l-protezzjoni tal-investituri f’dak l-Istat Membru
 ospitanti, l-awtoritajiet kompetenti tal-pajjiż tad-domiċilju u
 tal-pajjiż ospitanti għandhom jistabbilixxu arranġamenti ta’
 kooperazzjoni għas-superviżjoni tal-attivitajiet ta’ dak is-CSD
 fl-Istat Membru ospitanti.
 5.
 Fejn l-awtorità kompetenti tal-Istat Membru
 ospitanti jkollha raġunijiet ċari u li jistgħu jiġu
 pprovati biex temmen li CSD li jipprovdi servizzi ġewwa t-territorju
 tagħha skont l-Artikolu 21 ikun qed jikser l-obbligi li jinħolqu
 mid-dispożizzjonijiet ta’ dan ir-Regolament, din għandha tirreferi
 dawn is-sejbiet lill-awtorità kompetenti tal-Istat Membru tad-domiċilju.
 Fejn, minkejja miżuri meħuda
 mill-awtorità kompetenti tal-Istat Membru tal-pajjiż tad-domiċilju
 jew għax dawn il-miżuri jkunu inadegwati, is-CSD jippersisti
 fl-imġiba li tmur kontra l-obbligi li ġejjin
 tad-dispożizzjonijiet ta’ dan ir-Regolament, wara li tgħarraf
 lill-awtorità kompetenti tal-Istat Membru tal-pajjiż tad-domiċlju,
 l-awtorità kompetenti tal-Istat Membru ospitanti għandha tieħu
 l-miżuri xierqa kollha meħtieġa sabiex tiżgura konformità
 mad-dispożizzjonijiet ta’ dan ir-Regolament ġewwa t-territorju
 tal-Istat Membru ospitanti. L-AETS għandha tiġi mgħarrfa dwar
 dawn il-miżuri mingħajr dewmien.
 L-awtorità kompetenti tal-Istat Membru ospitanti
 tista’ tirreferi din il-kwistjoni lill-AETS, li tista’ taġixxi skont
 is-setgħat mogħtija lilha skont l-Artikolu 19 tar-Regolament
 (UE) Nru 1095/2010.
 6.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 rigward
 il-miżuri għall-istabbiliment ta’ kriterji li skonthom
 l-operazzjonijiet ta’ CSD fi Stat Membru ospitanti jistgħu jitqiesu ta’
 importanza sostanzjali għall-funzjonament tas-swieq tat-titoli u
 l-protezzjoni tal-investituri f’dak l-Istat Membru ospitanti.
 7.
 L-AETS għandha tiżviluppa abbozz ta’
 standards tekniċi ta’ implimentazzjoni sabiex tistabbilixxi l-formoli,
 il-mudelli u l-proċeduri standard għall-arranġamenti ta’
 kooperazzjoni msemmija fil-paragrafi 1, 3 u 5.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Taqsima 5
 Relazzjonijiet ma’ pajjiżi terzi
 Artikolu 23
 Pajjiżi terzi
 1.
 CSD stabbilit f’pajjiż terz jista’ jipprovdi
 servizzi ta’ CSD jew permezz ta' fergħa jew permezz ta' forniment dirett
 ta' servizzi lil emittenti u parteċipanti stabbiliti fl-Unjoni fir-rigward
 tal-attivitajiet tagħhom fl-Unjoni u jista’ jistabbilixxi konnessjonijiet
 ma’ CSD stabbilit fl-Unjoni, iżda biss jekk dak is-CSD ikun rikonoxxut
 mill-AETS.
 2.
 Wara konsultazzjoni mal-awtoritajiet imsemmija
 fil-paragrafu 3, l-AETS għandha tirrikonoxxi CSD imwaqqaf
 f’pajjiż terz li jkun applika għal rikonoxximent sabiex jipprovdi
 s-servizzi msemmija fil-paragrafu 1, fejn jiġu ssodisfati
 l-kundizzjonijiet li ġejjin:
 (a)
 il-Kummissjoni tkun adottat deċiżjoni
 skont il-paragrafu 6;
 (b)
 is-CSD huwa soġġett għal
 awtorizzazzjoni u superviżjoni effettivi li jiżguraw konformità
 sħiħa mar-rekwiżiti prudenzjali applikabbli f’dak il-pajjiż
 terz;
 (c)
 ikunu ġew stabbiliti arranġamenti ta’
 kooperazzjoni bejn l-AETS u l-awtoritajiet kompetenti f’dak il-pajjiż terz
 skont il-paragrafu 7.
 3.
 Meta jiġi vvalutat jekk intlaħqux
 il-kundizzjonijiet imsemmija fil-paragrafu 2, l-AETS għandha
 tikkonsulta ma’:
 (a)
 l-awtoritajiet kompetenti tal-Istati Membri fejn
 is-CSD minn pajjiż terz ikun beħsiebu jipprovdi servizzi ta’ CSD;
 (b)
 l-awtoritajiet kompetenti li jissorveljaw is-CSDs
 stabbiliti fl-Unjoni li magħhom is-CSD minn pajjiż terz ikun
 stabbilixxa konnessjonijiet;
 (c)
 l-awtoritajiet imsemmija fil-punt (a) tal-Artikolu 11(1);
 (d)
 l-awtorità fil-pajjiż terz responabbli
 mill-awtorizzazzjoni u s-superviżjoni tas-CSDs.
 4.
 Is-CSD imsemmi fil-paragrafu 1 għandu
 jissottometti l-applikazzjoni tiegħu għar-rikonoxximent lill-AETS.
 Is-CSD li japplika għandu jipprovdi lill-AETS
 bit-tagħrif kollu meqjus meħtieġ għar-rikonoxximent
 tiegħu. L-AETS għandha tivvaluta jekk l-applikazzjoni hijiex kompluta
 fi żmien 30 jum ta’ xogħol mir-riċevuta tal-applikazzjoni. Jekk
 l-applikazzjoni ma tkunx kompluta, l-AETS għandha tistabbilixxi limitu ta’
 żmien li fih is-CSD li japplika jrid jipprovdi tagħrif addizzjonali.
 Id-deċiżjoni ta’ rikonoxximent
 għandha tkun ibbażata fuq il-kriterji stabbiliti
 fil-paragrafu 2.
 Fi żmien sitt xhur mis-sottomissjoni ta’
 applikazzjoni kompluta, l-AETS għandha tgħarraf lis-CSD li japplika
 bil-miktub b’deċiżjoni rraġunata bis-sħiħ dwar jekk
 ir-rikonoxximent ingħatax jew ġiex miċħud.
 5.
 B’konsultazzjoni mal-awtoritajiet imsemmija
 fil-paragrafu 3, l-AETS għandha tirrevedi r-rikonoxximent tas-CSD
 imwaqqaf f’pajjiż terz f’każ ta’ estensjonijiet minn dak is-CSD
 fl-Unjoni tas-servizzi msemmija fil-paragrafu 1 skont il-proċedura
 stabbilita fil-paragrafi 1 sa 4.
 L-AETS għandha tiċħad
 ir-rikonoxximent ta’ dak is-CSD fejn il-kundizzjonijiet u r-rekwiżiti
 skont il-paragrafu 2 ma jibqgħux issodisfati jew
 fiċ-ċirkustanzi msemmija fl-Artikolu 18.
 6.
 Il-Kummissjoni tista’ tadotta deċiżjoni
 skont il-proċedura msemmija fl-Artikolu 66, li tiddetermina
 l-arranġamenti legali u superviżorji ta’ pajjiż terz sabiex
 tiżgura li s-CSDs awtorizzati f’dak il-pajjiż terz jikkonformaw
 mar-rekwiżiti legalment vinkolanti li huma ekwivalenti
 għar-rekwiżiti stabbiliti f’dan ir-Regolament, li dawk is-CSDs huma
 soġġetti għal superviżjoni u infurzar effettivi f’dak
 il-pajjiż terz fuq bażi kontinwa, u li l-qafas legali ta’ dak
 il-pajjiż terz jipprovdi għal sistema effettiva ekwivalenti
 għar-rikonoxximent ta' CSDs awtorizzati skont ir-reġimi legali
 tal-pajjiż terz.
 7.
 Skont l-Artikolu 33 (1) tar-Regolament (UE)
 Nru 1095/2010, l-AETS għandha tistabbilixxi arranġamenti ta’
 kooperazzjoni mal-awtoritajiet kompetenti relevanti ta’ pajjiżi terzi li
 l-oqsfa legali u superviżorji tagħhom ikunu ġew rikonoxxuti
 bħala ekwivalenti għal dan ir-Regolament skont il-paragrafu 6.
 Bħala minimu, arranġamenti bħal dawn għandhom
 jispeċifikaw:
 (a)
 il-mekkaniżmu għall-iskambju ta’
 tagħrif bejn l-AETS u l-awtoritajiet kompetenti tal-pajjiżi terzi
 kkonċernati, inkluż aċċess għat-tagħrif kollu
 rigward is-CSDs awtorizzati f’pajjiżi terzi li huwa mitlub mill-AETS;
 (b)
 il-mekkaniżmu għal notifika f’waqtha tal-AETS
 fejn awtorità kompetenti ta’ pajjiż terz tqis li s-CSD li tkun qed
 tissorvelja jkun qed jikser il-kundizzjonijiet tal-awtorizzazzjoni tiegħu
 jew leġiżlazzjoni oħra li huwa obbligat jaderixxi magħha;
 (c)
 il-proċedura li tikkonċerna
 l-koordinazzjoni tal-attivitajiet superviżorji inklużi, fejn dawn
 ikunu xierqa, spezzjonijiet fuq il-post.
 Fejn ftehim ta’ kooperazzjoni jipprovdi għal
 trasferimenti ta’ dejta personali minn Stat Membru, dawn it-trasferimenti
 għandhom jikkonformaw mad-dispożizzjonijiet tad-Direttiva 95/46/KE
 u fejn ftehim ta’ kooperazzjoni jipprovdi għal trasferimenti ta’ dejta
 personali mill-AETS, dawn it-trasferimenti għandhom jikkonformaw
 mad-dispożizzjonijiet tar-Regolament (UE) Nru 45/2001.
 8.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 li
 jikkonċernaw miżuri sabiex tispeċifika s-servizzi li
 għalihom CSD stabbilit f’pajjiż terz għandu japplika għal
 rikonoxximent mill-AETS skont il-paragrafu 1 u t-tagħrif li s-CSD li
 japplika għandu jipprovdi lill-AETS fl-applikazzjoni tiegħu għal
 rikonoxximent skont il-paragrafu 4.
 Kapitolu II
 Rekwiżiti għas-CSDs
 Taqsima 1
 Rekwiżiti organizzazzjonali
 Artikolu 24
 Dispożizzjonijiet ġenerali
 1.
 CSD għandu jkollu arranġamenti ta’
 governanza robusti, li jinkludu struttura organizzazzjonali ċara b’linji
 ta’ responsabbiltà definiti sew, trasparenti u konsistenti, proċessi
 effettivi sabiex jidentifika, jamministra u jirraporta r-riskji li huwa, jew li
 jista’ jkun, espost għalihom, u politiki ta’ remunerazzjoni u mekkaniżmi
 ta’ kontroll intern adegwati, inklużi proċeduri amministrattivi u
 kontabbilistiċi solidi.
 2.
 CSD għandu jadotta politiki u proċeduri
 li huma effettivi biżżejjed sabiex jiżgura konformità ma’ dan
 ir-Regolament, inkluża konformità tal-maniġers u l-impjegati
 tiegħu mad-dispożizzjonijiet kollha ta’ dan ir-Regolament.
 3.
 CSD għandu jżomm u jħaddem
 arranġamenti organizzazzjonali u amministrattivi miktuba effettivi sabiex
 jidentifika u jimmaniġja kwalunkwe kunflitt ta’ interess potenzjali bejnu
 stess, kif ukoll il-maniġers, l-impjegati, il-membri tal-bord tiegħu
 jew kwalunkwe persuna direttament jew indirettament marbuta magħhom, u
 l-parteċipanti tiegħu jew il-klijenti tagħhom. Għandu
 jżomm u jimplimenta proċeduri ta’ riżoluzzjoni adegwati kull
 meta jkun hemm il-possibbiltà ta' kunflitti ta’ interess.
 4.
 CSD għandu jqiegħed l-arranġamenti
 ta’ governanza tiegħu u r-regoli li jirregolaw l-attività tiegħu
 għad-dispożizzjoni tal-pubbliku.
 5.
 CSD għandu jkollu proċeduri xierqa sabiex
 l-impjegati tiegħu jirraportaw internament ksur potenzjali permezz ta’
 mezz speċifiku.
 6.
 CSD għandu jkun soġġett għal
 awditjar spiss u indipendenti. Ir-riżultati ta’ dan l-awditjar għandu
 jiġi komunikat lill-bord u jitqiegħed għad-dispożizzjoni
 tal-awtorità kompetenti.
 7.
 CSD marbut b’konnessjonijiet kapitali ma’ CSD
 ieħor, kumpanija holding jew ma’ istituzzjoni ta’ kreditu msemmija
 fit-Titolu IV għandu jadotta politiki u proċeduri dettaljati li
 jispeċifikaw kif ir-rekwiżiti stabbiliti f’dan l-Artikolu japplikaw
 għall-grupp u għall-entitajiet differenti tal-grupp.
 8.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji li
 jispeċifika l-għodod ta’ monitoraġġ għar-riskji
 tas-CSDs imemmija fil-paragrafu 1, u r-responsabbiltajiet tal-persunal
 ewlieni fir-rigward ta’ dawn ir-riskji, il-kunflitti ta’ interess potenzjali
 msemmija fil-paragrafu 3 u l-metodi ta’ awditjar imsemmija
 fil-paragrafu 6 fil-livell tas-CSD kif ukoll fil-livell tal-grupp.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 25
 Maniġment superjuri, il-bord u l-azzjonisti
 1.
 Il-maniġment superjuri ta’ CSD għandu
 jkollu reputazzjoni u esperjenza tajbin biżżejjed sabiex jiżgura
 l-ġestjoni solida u prudenti tas-CSD.
 2.
 CSD għandu jkollha bord li tal-inqas terz
 minnu, iżda mhux inqas minn żewġ membri tiegħu, ikunu
 indipendenti.
 3.
 Il-kumpens tal-membri indipendenti u ta’ membri
 oħrajn mhux eżekuttivi tal-bord ma għandux ikun marbut
 mal-prestazzjoni tan-negozju tas-CSD.
 4.
 Il-bord għandu jkun ifformat minn membri
 xierqa b’taħlita ta’ ħiliet, esperjenza u għarfien adattati dwar
 l-entità u s-suq.
 5.
 CSD għandu jiddetermina b’mod ċar
 ir-rwoli u r-responsabbiltajiet tal-bord u għandu jqiegħed il-minuti
 tal-laqgħat tal-bord għad-dispożizzjoni tal-awtorità kompetenti.
 6.
 L-azzjonisti u l-parteċipanti ta’ CSD li huma
 f’pożizzjoni li jeżerċitaw, b’mod dirett jew indirett, kontroll
 fuq il-ġestjoni tas-CSD għandhom ikunu adattati sabiex jiżguraw
 il-ġestjoni solida u prudenti tas-CSD.
 7.
 CSD għandu:
 (a)
 jipprovdi lill-awtorità kompetenti u jippubblika
 t-tagħrif rigward is-sjieda tas-CSD, u b’mod partikolari, l-identità u
 l-iskala tal-interessi ta’ kwalunkwe parti f’pożizzjoni li
 teżerċita kontroll fuq it-tħaddim tas-CSD;
 (b)
 jgħarraf lill-awtorità kompetenti dwar, u
 jippubblika kwalunkwe, trasferiment ta’ sjieda li jwassal għal bidla
 fl-identità tal-persuni li jeżerċitaw kontroll fuq it-tħaddim
 tas-CSD.
 8.
 Fi żmien 60 jum ta’ xogħol
 mir-riċevuta tat-taħrif imsemmi fil-paragrafu 7, l-awtorità
 kompetenti għandha tieħu deċiżjoni dwar il-bidliet proposti
 fil-kontroll tas-CSD. L-awtorità kompetenti għandha tiċħad milli
 tapprova l-bidliet proposti fil-kontroll tas-CSD fejn ikun hemm raġunijiet
 oġġettivi u li jistgħu jiġu pprovati għalfejn temmen
 li dawn ikunu jqiegħdu f’riskju l-ġestjoni solida u prudenti tas-CSD
 jew l-abbiltà li s-CSD tikkonforma ma’ dan ir-Regolament.
 Artikolu 26
 Kumitat tal-utenti
 1.
 CSD għandu jwaqqaf kumitati tal-utenti
 għal kull sistema ta’ saldu tat-titoli li jħaddem, li għandhom
 ikunu fformati minn rappreżentanti tal-emittenti u tal-parteċipanti
 f’dawn is-sistemi ta’ saldu tat-titoli. Il-parir tal-kumitat tal-utenti
 għandu jkun indipedenti minn kwalunkwe influwenza diretta
 mill-maniġment tas-CSD.
 2.
 CSD għandu jiddefinixxi l-mandat għal
 kull kumitat tal-utenti mwaqqaf, l-arranġamenti ta’ governanza
 meħtieġa sabiex tiġi żgurata l-indipendenza tagħhom u
 l-proċeduri operazzjonali tagħhom, kif ukoll il-kriterji ta’
 ammissjoni u l-mekkaniżmu ta’ elezzjoni għall-membri tal-kumitat
 tal-utenti. L-arranġamenti ta’ governanza għandhom ikunu pubblikament
 disponibbli u għandhom jiżguraw li l-kumitat tal-utenti jirraporta
 direttament lill-bord u li jiltaqa' regolarment.
 3.
 Kumitati tal-utenti għandhom jagħtu parir
 lill-bord tas-CSD dwar arranġamenti ewlenin li jħallu impatt fuq
 il-membri tagħhom, inklużi l-kriterji
 għall-aċċettazzjoni ta’ emittenti jew parteċipanti
 fis-sistemi ta’ saldu tat-titoli tagħhom, il-livell tas-servizz u
 l-istruttura tal-ipprezzar.
 4.
 Mingħajr ħsara għad-dritt
 tal-awtoritajiet kompetenti li jiġu mgħarrfa, il-membri tal-kumitati
 tal-utenti għandhom ikunu marbuta bil-kunfidenzjalità. Fejn president ta’
 kumitat tal-utenti jiddetermina li membru jkollu kunflitt ta' interess
 potenzjali jew reali rigward kwistjoni partikolari, dak il-membru ma
 għandux jitħalla jivvota dwar dik il-kwistjoni.
 5.
 CSD għandha tgħarraf minnufih
 lill-awtorità kompetenti dwar kwalunkwe deċiżjoni li fiha l-bord
 jiddeċiedi li ma jsegwix il-parir tal-kumitat tal-utenti.
 Artikolu 27
 Żamma tar-rekords
 1.
 CSD għandu jżomm ir-rekords kollha dwar
 is-servizzi u l-attività pprovduti għal perjodu minimu ta’ ħames snin
 sabiex l-awtorità kompetenti tkun tista’ timmonitorja l-konformità
 mar-rekwiżiti skont dan ir-Regolament.
 2.
 Meta jintalab CSD għandu jqiegħed
 ir-rekords imsemmija fil-paragrafu 1 għad-dispożizzjoni tal-awtorità
 kompetenti u l-awtoritajiet relevanti msemmija fl-Artikolu 11 bl-iskop li
 jissodisfaw il-mandati tagħhom.
 3.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika d-dettalji tar-rekords imsemmija fil-paragrafu 1
 li għandhom jinżammu għall-iskop ta’ monitoraġġ
 tal-konformità tas-CSDs mad-dispożizzjonijiet ta’ dan ir-Regolament.
 L-AETS għandha tissottometti dawk l-abbozzi
 lill-Kummissjoni sa sitt xhur mid-data ta’ dħul fis-seħħ ta’ dan
 ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 4.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi l-format tar-rekords imsemmija
 fil-paragrafu 1 li għandhom jinżammu għall-iskop ta’
 monitoraġġ tal-konformità tas-CSDs mad-dispożizzjonijiet ta’ dan
 ir-Regolament.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Artikolu 28
 Esternalizzazzjoni
 1.
 Fejn CSD testernalizza servizzi jew attivitajiet
 lil parti terza, din għandha tibqa’ kompletament responsabbli mir-rilaxx
 tal-obbligi kollha tagħha skont dan ir-Regolament u għandha
 tikkonforma fil-ħin kollu mal-kundizzjonijiet li ġejjin:
 (a)
 esternalizzazzjoni ma tirriżultax fid-delega
 tar-responsabbiltà tagħha;
 (b)
 ir-relazzjoni u l-obbligi tas-CSD lejn
 il-parteċipanti jew l-emittenti tagħha ma jinbidlux;
 (c)
 effettivament, il-kundizzjonijiet
 għall-awtorizzazzjoni tas-CSD ma jinbidlux;
 (d)
 esternalizzazzjoni ma tipprevjenix
 l-eżerċizzju tal-funzjonijiet superviżorji u ta’ sorveljanza,
 inkluż l-aċċess fuq il-post għall-kisba ta’ kwalunkwe
 tagħrif meħtieġ sabiex jitwettqu dawn il-funzjonijiet;
 (e)
 esternalizzazzjoni ma twassalx biex is-CSD jitlef
 mis-sistemi u l-kontrolli meħtieġa sabiex jimmaniġja r-riskji li
 jħabbat wiċċu magħhom;
 (f)
 is-CSD ikollu l-kompetenza u r-riżorsi
 meħtieġa għall-evalwazzjoni tal-kwalità tas-servizzi pprovduti,
 l-adegwatezza organizzazzjonali u kapitali tal-fornitur tas-servizz,
 għas-superviżjoni tas-servizzi esternalizzati b’mod effettiv u
 għall-ġestjoni tar-riskji assoċjati mal-esternalizzazzjoni;
 (g)
 is-CSD għandu aċċess dirett
 għat-tagħrif relevanti tas-servizzi esternalizzati;
 (h)
 il-fornitur tas-servizz jikkoopera mal-awtorità
 kompetenti u l-awtoritajiet relevanti msemmija fl-Artikolu 11 b’rabta
 mal-attivitajiet esternalizzati;
 (i)
 is-CSD jiżgura li l-fornitur tas-servizz
 jilħaq l-istandards stabbiliti mil-leġiżlazzjoni relevanti ta’
 protezzjoni tad-dejta li jkunu japplikaw li kieku l-fornituri tas-servizz kienu
 stabbiliti fl-Unjoni. Is-CSD huwa responsabbli mill-iżgurar li dawk l-istandards
 ikunu stabbiliti f’kuntratt bejn il-partijiet u li dawk l-istandards
 jinżammu.
 2.
 Is-CSD għandu jiddefinixxi fi ftehim
 bil-miktub id-drittijiet u l-obbligi tiegħu u dawk tal-fornitur
 tas-servizz. Il-ftehim ta’ esternalizzazzjoni għandu jinkludi
 l-possibbiltà li s-CSD itemm il-ftehim.
 3.
 Fuq talba, CSD għandu jipprovdi lill-awtorità
 kompetenti u lill-awtoritajiet relevanti msemmija fl-Artikolu 11
 it-tagħrif meħtieġ kollu sabiex jippermettilhom jivvalutaw
 il-konformità tal-attivitajiet esternalizzati mar-rekwiżiti ta’ dan ir-Regolament.
 4.
 L-esternalizzazzjoni ta’ servizz ewlieni
 għandha tkun soġġetta għal awtorizzazzjoni skont
 l-Artikolu 17 mill-awtorità kompetenti.
 5.
 Il-paragrafi 1 sa 4 ma għandhomx japplikaw
 fejn CSD jesternalizza wħud mis-servizzi jew l-attivitajiet tiegħu lil
 entità pubblika u fejn dik l-esternalizzazzjoni tkun irregolata minn qafas
 legali, regolatorju u operazzjonali ddedikat li sar qbil dwaru u ġie
 formalizzat b’mod konġunt mill-entità pubblika u s-CSD relevanti u li
 l-awtoritajiet kompetenti qablu dwaru fuq il-bażi tar-rekwiżiti
 stabbiliti f’dan ir-Regolament.
 Taqsima 2
 Regoli tal-kondotta tan-negozju
 Artikolu 29
 Dispożizzjonijiet ġenerali
 1.
 CSD għandu jiġi ddiżenjat biex
 jilħaq il-ħtiġijiet tal-parteċipanti tiegħu u
 tas-swieq li jaqdi.
 2.
 CSD għandu jkollu għanijiet u objettivi
 definiti b’mod ċar li jistgħu jitkejlu u jintlaħqu, bħal
 fl-oqsma ta’ livelli minimi ta’ servizz, l-aspettattivi ta’ ġestjoni
 tar-riskji u l-prijoritajiet tan-negozju.
 3.
 CSD għandu jkollu regoli trasparenti
 għall-ġestjoni tal-ilmenti.
 Artikolu 30
 Rekwiżiti ta’ parteċipazzjoni
 1.
 Għal kull sistema ta’ saldu tat-titoli li
 jħaddem, CSD għandu jkollu kriterji divulgati pubblikament għal
 parteċipazzjoni li jippermettu aċċess ġust u miftuħ.
 Dawn il-kriterji għandhom ikunu trasparenti, oġġettivi, ibbażati
 fuq ir-riskji, u mhux diskriminatorji sabiex jiġi żgurat
 aċċess ġust u miftuħ għas-CSD. Kriterji li jillimitaw
 l-aċċess għandhom jitħallew biss sa fejn l-għan
 tagħhom ikun li jikkontrollaw ir-riskju għas-CSD.
 2.
 CSD għandu jittratta t-talbiet
 għall-aċċess minnufih billi jipprovdi risposta għal dawn
 it-talbiet fi żmien xahar l-aktar tard u għandu jqiegħed
 l-proċeduri dwar it-trattament tat-talbiet għall-aċċess
 għad-dispożizzjoni pubblika.
 3.
 CSD jista’ jiċħad aċċess lil
 parteċipant li jilħaq il-kriterji msemmija fil-paragrafu 1 biss
 fejn dan ikun ġustifikat sew bil-miktub u fuq il-bażi ta’
 analiżi komprensiva tar-riskji.
 F’każ ta’ ċaħda,
 il-parteċipant li jitlob aċċess ikollu d-dritt jilmenta
 mal-awtorità kompetenti tas-CSD li ċaħad l-aċċess.
 L-awtorità kompetenti responsabbli għandha
 teżamina l-ilment bir-reqqa billi tivvaluta r-raġunijiet
 għaċ-ċaħda u għandha tipprovdi lill-parteċipant
 li jitlob l-aċċess bi tweġiba rraġunata.
 L-awtorità kompetenti responsabbli għandha
 tikkonsulta lill-awtorità kompetenti tal-post tal-istabbiliment
 tal-parteċipant li jitlob l-aċċess dwar il-valutazzjoni
 tagħha tal-ilment. Fejn l-awtorità tal-parteċipant li jitlob
 aċċess ma taqbilx mal-valutazzjoni pprovduta, il-kwistjoni
 għandha tiġi rriferita lill-AETS, li tista’ taġixxi skont
 is-setgħat mogħtija lilha fl-Artikolu 19 tar-Regolament (UE)
 Nru 1095/2010.
 Fejn iċ-ċaħda mis-CSD sabiex
 jagħti aċċess lil parteċipant li jkun qed jitolbu titqies
 bħala inġustifikata, l-awtorità kompetenti responsabbli għandha
 toħroġ ordni li teħtieġ li s-CSD jagħti
 aċċess lill-parteċipant li jkun qed jitlob dan.
 4.
 CSD għandu jkollu proċeduri
 oġġettivi u trasparenti għas-sospensjoni u l-ħruġ
 ordnat tal-parteċipanti li ma jibqgħux jilħqu l-kriterji
 għal parteċipazzjoni msemmija fil-paragrafu 1.
 5.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 rigward
 miżuri sabiex tispeċifika r-riskji li jistgħu
 jiġġustifikaw ċaħda minn CSD ta’ aċċess
 lill-parteċipanti u l-elementi tal-proċedura msemmija
 fil-paragrafu 3.
 6.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi formoli u mudelli standard
 għall-proċedura msemmija fil-paragrafu 3.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Artikolu 31
 Trasparenza
 1.
 Għal kull sistema ta’ saldu tat-titoli li
 jħaddem kif ukoll għal kull wieħed mis-servizzi l-oħrajn li
 jwettaq, CSD għandu jiddivulga pubblikament il-prezzijiet u t-tariffi
 assoċjati mas-servizzi pprovduti. Għandu jiddivulga l-prezzijiet u
 t-tariffi ta’ kull servizz u funzjoni pprovduti b’mod separat, inklużi
 l-iskontijiet u r-roħs u l-kundizzjonijiet sabiex wieħed jibbenefika
 minn dak it-tnaqqis. Għandu jagħti aċċess separat lill-klijenti
 tiegħu għas-servizzi speċifiċi pprovduti.
 2.
 CSD għandu jippubblika lista tal-prezzijiet
 sabiex jiffaċilita t-tqabbil tal-offerti u sabiex il-klijenti ikunu
 jistgħu jantiċipaw il-prezz li jkunu jridu jħallsu jekk
 jużaw is-servizzi.
 3.
 CSD għandu jkun marbut mill-politika ta’
 pperzzar ippubblikata tiegħu.
 4.
 CSD għandu jipprovdi lill-klijenti tiegħu
 dak it-tagħrif li jippermetti rikonċiljament tal-fattura mal-lista
 tal-prezzijiet ippubblikata.
 5.
 CSD għandu jiddivulga lill-parteċipanti
 kollha dawk ir-riskji assoċjati mas-servizzi pprovduti.
 6.
 CSD jagħti raġunijiet separati
 għall-ispejjeż u d-dħul tas-servizzi pprovduti u għandu
 jiddivulga dak it-tagħrif lill-awtorità kompetenti.
 Artikolu 32
 Proċeduri ta’ komunikazzjoni ma’ parteċipanti u infrastrutturi
 oħrajn tas-suq
 Fil-proċeduri ta’ komunikazzjoni
 tagħhom mal-parteċipanti tas-sistemi ta’ saldu tat-titoli li
 jħaddmu u mal-infrastrutturi tas-suq li huma konnessi magħhom,
 is-CSDs għandhom jużaw il-proċeduri u l-istandards ta’ komunikazzjoni
 rikonoxxuti sabiex jintbagħtu l-messaġġi u d-data ta’ referenza
 sabiex jiġu faċilitati r-reġistrar, il-ħlas u s-saldu
 effiċjenti.
 Taqsima 3
 rekwiżiti għas-servizzi tas-CSD
 Artikolu 33
 Dispożizzjonijiet ġenerali
 Għal kull sistema ta’ saldu tat-titoli li
 jħaddem, CSD għandu jkollu r-regoli u l-proċeduri xierqa,
 inklużi prattiki u kontrolli kontabbilistiċi robusti sabiex
 jgħin jiżgura l-integrità tal-ħruġ ta’ titoli, inaqqas u
 jimmaniġġja r-riskji assoċjati mal-kustodja u s-saldu ta'
 tranżazzjonijiet fit-titoli.
 Artikolu 34
 Integrità tal-kwistjoni
 1.
 CSD għandu jieħu l-miżuri ta’
 rikonċiljazzjoni xierqa sabiex jivverifika li l-għadd ta’ titoli li
 jifforma ħruġ ta’ titoli jew parti minn ħruġ ta’ titoli
 sottomessi lis-CSD jkun daqs is-somma tat-titoli rreġistrati fil-kontijiet
 ta’ titoli tal-parteċipanti fis-sistema ta’ saldu tat-titoli mħaddma
 mis-CSD. Miżuri ta’ rikonċiljazzjoni bħal dawn għandhom
 jitwettqu dakinhar.
 2.
 Fejn dan ikun xieraq u jekk entitajiet oħrajn
 ikunu involuti fil-proċess ta’ rikonċiljazzjoni għal ċertu
 ħruġ ta’ titoli, bħall-emittent, ir-reġistraturi,
 l-aġenti tal-ħruġ, l-aġenti tat-trasferimenti,
 id-depożitorji komuni, CSDs oħrajn jew entitajiet oħrajn, is-CSD
 għandu jeħtieġ li dawn l-entitajiet ikollhom miżuri ta’
 kooperazzjoni u ta’ skambju tat-tagħrfi adegwati mas-CSD sabiex
 tinżamm l-integrità tal-ħruġ.
 3.
 F’sistema ta’ saldu tat-titoli mħaddma minn
 CSD ma għandhomx ikunu permessi self kurrenti ta’ titoli, bilanċi
 tad-dejn jew ħolqien ta’ titoli.
 4.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika l-miżuri ta’ rikonċiljazzjoni li CSD
 għandu jieħu skont il-paragrafi 1 sa 3.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 35
 Protezzjoni tat-titoli tal-parteċipanti
 1.
 Għal kull sistema ta’ saldu tat-titoli li
 jħaddem, CSD għandu jżomm ir-rekords u l-kontijiet li
 għandhom jippermettulu li fi kwalunkwe mument u mingħajr dewmien
 jiddistingwi fil-kontijiet mas-CSD it-titoli ta’ parteċipant mit-titoli
 ta’ kwalunkwe parteċipant ieħor u, jekk applikabbli, mill-assi
 proprji tas-CSD.
 2.
 CSD għandu jżomm rekords u l-kontijiet li
 jippermettu lil parteċipant jiddistingwi t-titoli ta’ dak
 il-parteċipant minn dawk tal-klijenti ta’ dak il-parteċipant.
 3.
 CSD għandu joffri li jżomm ir-rekords u
 l-kontijiet li jippermettu lil parteċipant jagħmel distinzjoni
 t-titoli ta’ kull wieħed mill-klijenti ta’ dak il-parteċipant, jekk u
 kif ikun mitlub minn dak il-parteċipant (‘segregazzjoni tal-klijenti individwali’).
 4.
 CSD għandu jiddivulga pubblikament il-livell
 ta’ protezzjoni u l-ispejjeż assoċjati mal-livelli differenti ta’
 segregazzjoni li jipprovdi u għandu joffri dawn is-servizzi f’termini
 kummerċjali raġonevoli.
 5.
 CSD ma għandux juża titoli ta’
 parteċipant għall-ebda skop sakemm dan ma jkunx kiseb il-kunsens
 espress tal-parteċipant.
 6.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji li
 jispeċifikaw il-metodi ta’ entrata fil-kotba u l-istrutturi tal-kontijiet
 li jippermettu li ssir distinzjoni bejn il-holdings imsemmija
 fil-paragrafu 1 sa 3 u l-metodi tal-valutazzjoni tagħhom.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 36
 Finalità tas-saldu
 1.
 CSD għandu jiżgura li s-sistema ta’ saldu
 tat-titoli li jħaddem toffri protezzjoni adegwata
 għall-parteċipanti. Is-sistema ta’ saldu tat-titoli mħaddma minn
 CSD għandha tingħażel u tiġi nnotifikata skont il-proċeduri
 msemmija fil-punt (a) tal-Artikolu 2 tad-Direttiva 98/26/KE.
 2.
 CSD għandu jistabbilixxi proċeduri
 għas-sistemi ta’ saldu tat-titoli tiegħu li jippermettu li s-saldu
 jsir filwaqt, espożizzjoni minima tal-parteċipanti tagħhom
 għar-riskju tal-kontroparti u r-riskju tal-likwidità u rata baxxa ta’
 fallimenti tas-saldu.
 3.
 CSD għandu jiddefinixxi b’mod ċar il-punt
 li jekk jintlaħaq, l-ordnijiet tat-trasferimenti f’sistema ta’ saldu
 tat-titoli jsiru irrevokabbli, legalment infurzabbli u vinkolanti fuq
 il-partijiet terzi.
 4.
 CSD għandu jiddivulga l-mument li fih
 it-trasferimenti tal-fondi u t-titoli f’sistema ta’ saldu tat-titoli jsiru
 irrevokabbli, legalment infurzabbli u vinkolanti fuq il-partijiet terzi.
 5.
 Il-paragrafi 3 u 4 għandhom japplikaw
 mingħajr ħsara għad-dispożizzjonijiet applikabbli
 għall-konnessjonijiet u l-infrastrutturi tal-IT komuni tas-saldu stipulati
 fl-Artikolu 45.
 6.
 CSD għandu jikseb finalità tas-saldu mhux
 aktar tard minn tmiem il-jum ta’ negozjar tad-data tas-saldu maħsuba. Fuq
 talba mill-kumitat tal-utenti tiegħu, dan għandu jistalla sistemi li
 jippermettu li jsir saldu dakinhar jew f’ħin reali.
 7.
 Ir-rikavati fi flus ta’ saldu ta’ titoli
 għandhom ikunu disponibbli għar-riċevituri sabiex jużawhom
 mhux aktar tard minn tmiem il-jum ta’ negozjar tad-data tas-saldu maħsuba.
 8.
 It-tranżazzjonijiet kollha ta' titoli
 għal flus bejn parteċipanti diretti fis-sistemi ta’ saldu tat-titoli
 mħaddma minn CSD għandhom jiġu saldati fuq il-bażi ta’ DVP.
 9.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji li
 jispeċifikaw l-elementi tal-proċeduri msemmija fil-paragrafu 2
 li jippermettu li s-saldu jsir filwaqt.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 37
 Saldu fi flus
 1.
 Għal tranżazzjonijiet denominati
 fil-munita tal-pajjiż fejn isir is-saldu, CSD għandu jissalda
 l-pagamenti fi flus tas-sistema ta’ saldu tat-titoli rispettivi tiegħu
 permezz ta’ kontijiet miftuħa ma’ bank ċentrali li joperaw f’munita
 f'din il-munita kull meta dan ikun prattiku u disponibbli.
 2.
 Fejn ma jkunx prattiku u disponibbli li jiġu
 saldati f’kontijiet ta’ bank ċentrali, CSD jista’ joffri li jsalda
 l-pagamenti fi flus għas-sistemi ta’ saldu tat-titoli kollha tiegħu,
 jew parti minnhom, permezz ta’ kontijiet miftuħa ma’ istituzzjoni ta’
 kreditu. Jekk CSD joffri li jsalda f’kontijiet miftuħa ma’ istituzzjoni
 ta’ kreditu, dan għandu jagħmel dan skont id-dispożizzjonijiet
 tat-Titolu IV.
 3.
 Fejn is-CSD joffri saldu kemm f’kontijiet ta’ bank
 ċentrali kif ukoll f’kontijiet miftuħa ma’ istituzzjoni ta’ kreditu,
 il-parteċipanti tiegħu għandu jkollhom id-dritt li
 jagħżlu bejn dawn iż-żewġ għażliet.
 4.
 CSD għandu jipprovdi biżżejjed
 tagħrif lill-parteċipanti fis-suq sabiex jippermettilhom jidentifikaw
 u jevalwaw ir-riskji u l-ispejjeż assoċjati ma’ dawn is-servizzi.
 5.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 rigward
 miżuri li jiddefinixxu l-każijiet fejn is-saldu tal-pagamenti fi flus
 f’munita speċifika permezz ta’ kontijiet miftuħa ma’ bank
 ċentrali ma jkunx prattikabbli u disponibbli u l-metodi ta’ valutazzjoni
 tagħhom.
 Artikolu 38
 Proċeduri u regoli dwar l-inadempejnza tal-parteċipanti
 1.
 Għal kull sistema ta’ saldu tat-titoli li
 jħaddem, CSD għandu jkollu regoli u proċeduri effettivi u
 definiti b’mod ċar sabiex jimmaniġja l-inadempjenza ta’
 parteċipant sabiex jiġi żgurat li s-CSD jista’ jieħu
 azzjoni f’waqtha sabiex jillimita t-telf u l-pressjonijiet fuq il-likwidità u
 jkompli jilħaq l-obbligi tiegħu.
 2.
 CSD għandu jqiegħed ir-regoli u
 l-proċeduri tiegħu dwar l-inadempjenza għad-dispożizzjoni
 tal-pubbliku.
 3.
 Flimkien mal-parteċipanti tiegħu u
 partijiet interessati relevanti oħrajn, CSD għandu jwettaq ittestjar
 u reviżjoni perjodiċi tal-proċeduri tiegħu dwar
 l-inadempjenza sabiex jiżgura li jkunu prattiċi u effettivi.
 4.
 Sabiex tiżgura applikazzjoni konsistenti ta’
 dan l-artikolu, l-AETS tista’ toħroġ linji gwida skont
 l-Artikolu 16 tar-Regolament (UE) Nru 1095/2010.
 Taqsima 4
 Rekwiżiti prudenzjali
 Artikolu 39
 Rekwiżiti ġenerali
 CSD għandu jadotta qafas ta’
 ġestjoni tar-riskji solidu sabiex jimmaniġja b’mod komprensiv
 ir-riskji legali, tan-negozju, operazzjonali u riskji oħrajn.
 Artikolu 40
 Riskji legali
 1.
 Għall-finijiet tal-awtorizzazzjoni u
 s-superviżjoni tiegħu, kif ukoll għat-tagħrif
 tal-konsumaturi tiegħu, CSD għandu jkollu regoli, proċeduri, u
 kuntratti li huma ċari u li jistgħu jinftiehmu inklużi
 għas-sistemi tas-saldu tat-titoli kollha li jħaddem.
 2.
 CSD għandu jfassal ir-regoli,
 il-proċeduri u l-kuntratti tiegħu sabiex dawn ikunu jistgħu
 jiġu infurzati fil-ġurisdizzjonijiet relevanti kollha, anki
 f’każ ta’ inadempjenza ta’ parteċipant.
 3.
 CSD li jwettaq negozju f’ġurisdizzjonijiet
 differenti għandu jidentifika u jimmitiga r-riskji li jirriżultaw
 minn kwalunkwe kunflitt potenzjali fil-liġijiet bejn
 il-ġurisdizzjonijiet.
 Artikolu 41
 Riskju ġenerali tan-negozju
 CSD għandu jkollu għodod tal-IT ta’
 kontroll u ġestjoni robusti sabiex jidentifika, jimmonitorja u
 jimmaniġja r-riskji tan-negozju ġenerali, inklużi
 l-istrateġija tan-negozju, il-flussi tal-flus u l-ispejjeż
 operatorji.
 Artikolu 42
 Riskji operazzjonali
 1.
 CSD għandu jidentifika kull sors potenzjali
 ta’ riskju operazzjonali, kemm intern kif ukoll estern, u jimminimizza l-impatt
 tagħhom permezz tal-użu ta’ għodod tal-IT, kontrolli u
 proċeduri xierqa, inklużi għas-sistemi ta’ saldu tat-titoli
 kollha li jħaddem.
 2.
 CSD għandu jżomm l-għodod tal-IT
 xierqa li jiżguraw grad għoli ta’ sigurtà u affidabbiltà
 operazzjonali, u li għandhom kapaċità adegwata. Għodod
 tat-teknoloġija tal-informazzjoni għandhom jindirizzaw b’mod adegwat
 il-kumplessità, il-varjetà u t-tip ta’ servizzi u attivitajiet imwettqa sabiex
 jiġu żgurati standards għoljin ta’ sigurtà, integrità u
 kunfidenzjalità tat-tagħrif miżmum.
 3.
 Għas-servizzi notarili u ta’ manutenzjoni
 ċentrali tiegħu kif ukoll għal kull sistema ta’ saldu tat-titoli
 li jħaddem, CSD għandu jistabbilixxi, jimplimenta u jżomm
 politika ta’ kontinwità tan-negozju adegwata u pjan ta’ rkupru minn
 diżastri sabiex tiġi żgurata l-preservazzjoni tas-servizzi
 tiegħu, l-irkupru fil-pront tal-operazzjonijiet u t-twettiq tal-obbligi
 tas-CSD fil-każ ta’ avvenimenti li jġibu riskju sinifikanti ta’
 tfixkil tal-operazzjonijiet.
 4.
 Bħala minimu, il-pjan imsemmi
 fil-paragrafu 3 għandu jipprovdi għall-irkupru
 tat-tranżazzjonijiet kollha fi żmien it-tfixkil sabiex
 il-parteċipanti f’CSD ikunu jistgħu jkomplu joperaw b’ċertezza u
 sabiex ilestu s-saldu fid-data skedata. Għandu jinkludi t-twaqqif ta'
 tieni sit ta’ proċessar bil-livell meħtieġ ta’ riżorsi,
 kapaċitajiet u funzjonalitajiet ewlenin, inkluż persunal
 b’ħiliet u esperjenza xierqa.
 5.
 Is-CSD għandu jippjana u jwettaq programm ta’
 testijiet tal-arranġamenti msemmija fil-paragrafi 1 sa 4.
 6.
 CSD għandu jidentifika, jimmonitorja u
 jimmaniġja r-riskji li l-parteċipanti ewlenin fis-sistemi ta’ saldu
 tat-titoli li jħaddem, kif ukoll il-fornituri tas-servizz u l-utilitajiet,
 u CSDs oħrajn jew infrastrutturi oħrajn tas-suq jistgħu
 jġibu magħhom għat-tħaddim tiegħu.
 7.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika r-riskji operazzjonali msemmija fil-paragrafi 1 u 6,
 il-metodi sabiex tittestja, tindirizza jew timminimizza dawk ir-riskji,
 inklużi l-politika ta’ kontinwità tan-negojzu u l-pjanijiet ta’ rkupru
 minn diżastri msemmija fil-paragrafi 3 u 4 u l-metodi ta’ valutazzjoni
 tagħhom.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Artikolu 43
 Riskji ta’ investimenti
 1.
 CSD għandu jżomm l-assi finanzjarji
 tiegħu f’banek ċentrali jew istituzzjonijiet ta’ kreditu awtorizzati
 li għandhom prattiki ta’ kontabbiltà, proċeduri ta’ kustodja u
 kontrolli interni robusti li jipproteġu lil dawn l-assi
 bis-sħiħ.
 2.
 CSD għandu jkollu aċċess fil-pront
 għall-assi tiegħu, meta jkun meħtieġ.
 3.
 CSD għandu jinvesti r-riżorsi finanzjarji
 tiegħu unikament fi flus jew fi strumenti finanzjarji likwidi ħafna
 b’riskju tas-suq u tal-kreditu minimi. Dawn l-investimenti għandhom ikunu
 kapaċi jiġu likwidati malajr b’effett negattiv minimu fuq il-prezz.
 4.
 CSD għandu jieħu f’kunsiderazzjoni
 l-iskoperturi għar-riskju ta’ kreditu ġenerali
 għall-istituzzjonijiet individwali meta jieħu d-deċiżjoni
 ta’ investiment tiegħu u għandu jiżgura li l-iskopertura għar-riskju
 ġenerali għal istituzzjoni individwali tibqa’ fi ħdan limiti ta’
 konċentrazzjoni aċċettabli.
 Artikolu 44
 Rekwiżiti kapitali
 1.
 Il-kapital, flimkien mal-qligħ imfaddal u
 r-riżervi ta’ CSD, għandu jkun proporzjonat mar-riskji
 mill-attivitajiet tas-CSD. Għandu jkun il-ħin kollu
 biżżejjed sabiex:
 (a)
 jiżgura li s-CSD ikun adegwatement protett
 kontra riskji operazzjonali, legali, tan-negozju, tal-kustodja u
 tal-investimenti;
 (b)
 ikopri telf tan-negozju ġenerali potenzjali,
 sabiex is-CSD ikun jista’ jkompli jipprovdi s-servizzi bħala negozju
 avvjat;
 (c)
 jiżgura stralċ jew ristrutturar ordinat
 tal-attivitajiet tas-CSD tul perjodu ta’ żmien xieraq f’każ ta’
 inadempjenza;
 (d)
 jippermetti lis-CSD jissodisfa l-ispejjeż
 operatorji attwali u proġettati għal minimu ta’ sitt xhur f’medda ta’
 xenarji ta' stress.
 2.
 CSD għandu jkollu pjan għal dan li
 ġej:
 (a)
 il-ġbir ta’ kapital addizzjonali jekk
 il-kapital tal-ekwità tiegħu jersaq viċin jew jaqa’ taħt
 ir-rekwiżiti stipulati fil-paragrafu 1;
 (b)
 il-twettiq ta’ stralċ jew riorganizzazzjoni
 ordinata tal-operazzjonijiet u s-servizzi tiegħu f’każ li s-CSD ma
 jkunx jista’ jiġbor kapital ġdid.
 Dan il-pjan għandu jiġi approvat
 mill-bord tad-diretturi jew kumitat tal-bord xieraq u aġġornat b’mod
 regolari.
 3.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika l-kapital, il-qligħ imfaddal u r-riżervi ta’
 CSD imsemmija fil-paragrafu 1 u l-karatteristiċi tal-pjan imsemmi
 fil-paragrafu 2.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 Taqsima 5
 Rekwiżiti għall-konnessjonijiet tas-CSD
 Artikolu 45
 Konnessjonijiet tas-CSDs
 1.
 Qabel ma jistabbilixxu konnessjoni ma’ CSD u fuq
 bażi kontinwa ladarba tkun stabbilita l-konnessjoni, is-CSDs
 kkonċernati kollha għandhom jidentifikaw, jivvalutaw, jimmonitorjaw u
 jimmaniġjaw is-sorsi potenzjali kollha ta’ riskju għalihom stess u
 għall-parteċipanti tagħhom li jinħolqu
 mill-arranġament tal-konnessjoni.
 2.
 L-arranġamenti tal-konnessjoni għandhom
 jiġu sottomessi għal awtorizzazzjoni kif meħtieġ
 fil-punt (d) tal-Artikolu 17(1).
 3.
 Konnessjoni għandha tipprovdi protezzjoni
 adegwata lis-CSDs konnessi u lill-parteċipanti tagħhom,
 partikolarment fir-rigward ta' krediti possibbli meħuda mis-CSDs u
 tar-riskji ta' konċentrazzjoni u likwidità b'riżultat ta'
 arranġament ta' konnessjoni.
 Konnessjoni għandha tkun sostnuta
 b'arranġament kuntrattwali xieraq li jistabbilixxi d-drittijiet u
 l-obbligi rispettivi tas-CSDs konnessi u fejn ikun meħtieġ,
 tal-parteċipanti tas-CSDs. Arranġament kuntrattwali b’implikazzjonijiet
 transġurisdizzjonali għandu jipporvdi għal għażla bla
 ambigwità tal-liġi li tirregola kull aspett tal-operazzjonijiet
 tal-konnessjoni.
 4.
 Fil-każ ta' trasferiment proviżorju ta'
 titoli bejn CSDs konnessi, għandu jkun projbit ritrasferiment tat-titoli
 qabel l-ewwel trasferiment isir finali.
 5.
 CSD li juża intermedjarju sabiex iħaddem
 konnessjoni ma’ CSD ieħor għandu jkejjel, jimmonitorja u
 jimmaniġja r-riskji addizzjonali li jinħolqu mill-użu ta’ dak
 l-intermedjarju.
 6.
 CSDs konnessi għandu jkollhom proċeduri
 ta’ rikonċiljazzjoni robusti sabiex jiżguraw li r-reġistri
 rispettivi tagħhom ikunu preċiżi.
 7.
 Il-konnessjonijiet bejn CSDs għandhom
 jippermettu s-saldu DVP ta’ tranżazzjonijiet bejn parteċipanti f’CSDs
 konnessi, kull fejn dan ikun prattikabbli u fattibbli. Ir-raġunijiet
 għal kwalunkwe saldu mhux DVP għandhom jiġu notifikati
 lill-awtoritajiet kompetenti.
 8.
 Sistemi ta’ saldu tat-titoli interoperabbli u CSDs
 li jużaw infrastruttura tas-saldu komuni għandhom jistabbilixxu
 mumenti identiċi ta’:
 (c)
 l-entrata ta’ ordnijiet ta’ trasferiment
 fis-sistema;
 (d)
 l-irrevokabbiltà tal-ordnijiet tat-trasferiment;
 (e)
 il-finalità tat-trasferimenti tat-titoli u l-flus.
 9.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji sabiex
 tispeċifika l-kundizzjonijiet kif stipulati fil-paragrafu 3 li
 skonthom kull tip ta’ arranġament ta’ konnessjoni jipprovdi għal
 protezzjoni adegwata tas-CSDs konnessi u tal-parteċipanti tagħhom,
 partikolarment meta CSD ikollha ħsieb tipparteċipa fis-sistema
 tas-saldu tat-titoli mħaddma minn CSD oħra, il-monitoraġġ u
 l-immaniġġjar tar-riskji addizzjonali msemmija fil-paragrafu 5
 li ġejjin mill-użu tal-intermedjarji, il-metodi ta’
 rikonċiljazzjoni msemmija fil-paragrafu 6, il-każijiet fejn
 is-saldu DVP permezz tal-konnessjonijiet ikun possibbli u fattibbli kif
 stipulat fil-paragrafu 7 u l-metodi ta’ valutazzjoni tagħhom.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Setgħa hija delegata lill-Kummissjoni sabiex
 tadotta l-istandards tekniċi regolatorji msemmija fl-ewwel
 subparagrafu skont il-proċedura stabbilita fl-Artikoli 10 sa 14
 tar-Regolament UE Nru 1095/2010.
 Kapitolu III
 Kunflitt ta’ liġijiet
 Artikolu 46
 Liġi applikabbli għal aspetti proprjetarji
 1.
 Kwalunkwe kwistjoni fir-rigward tal-aspetti
 proprjetarji relatati ma' strumenti finanzjarji miżmuma minn CSD
 għandha tiġi rregolata mil-liġi tal-pajjiż fejn jinsab
 il-kont.
 2.
 Fejn il-kont jintuża għal saldu f’sistema
 ta’ saldu tat-titoli, il-liġi applikabbli għandha tkun dik li
 tirregola dik is-sistema ta’ saldu tat-titoli.
 3.
 Fejn il-kont ma jintużax għas-saldu
 f’sistema ta’ saldu tat-titoli, għandu jiġi supponut li dak il-kont
 qed jinżamm fil-post fejn is-CSD għandu r-residenza abitwali
 tiegħu kif determinat mill-Artikolu 19 tar-Regolament (KE)
 Nru 593/2008 tal-Parlament Ewropew u tal-Kunsill[24].
 4.
 L-applikazzjoni tal-liġi ta’ kwalunkwe
 pajjiż speċifikata f’dan l-Artikolu għandha tinvolvi
 l-applikazzjoni tar-regoli tal-liġi fis-seħħ f’dak
 il-pajjiż li mhumiex ir-regoli tiegħu tad-dritt internazzjonali
 privat.
 Kapitolu IV
 Aċċess għas-CSDs
 Taqsima 1
 Aċċess ta’ emittenti għal CSDs
 Artikolu 47
 Libertà fil-ħruġ f’CSD awtorizzat fl-UE
 1.
 Mingħajr ħsara għal-liġi korporattiva
 li skontha huma kostitwiti t-titoli, emittent għandu jkollu d-dritt li
 jirranġa biex it-titoli tiegħu jiġu rreġistrati fi
 kwalunkwe CSD stabbilit fi kwalunkwe Stat Membru.
 2.
 Meta emittent jissottometti talba biex
 jirreġistra t-titoli tiegħu f'CSD, dan tal-aħħar
 għandu jittratta din it-talba minnufih u jipprovdi tweġiba
 lill-emittent li jagħmel it-talba fi żmien tliet xhur.
 3.
 CSD jista’ jiċħad milli jipprovdi
 servizzi lil emittent. Ċaħda bħal din tista’ tkun ibbażata
 biss fuq analiżi tar-riskji komprensiva jew fuq in-nuqqas ta’
 aċċess mis-CSD għal aġġornamenti
 tat-tranżazzjonijiet mis-suq fejn qed jiġu jew se jiġu
 nnegozjati t-titoli tal-emittent li qed jagħmel it-talba.
 4.
 Fejn CSD jiċħad li jipprovdi servizzi lil
 emittent, dan għandu jipprovdi lill-emittent li qed jagħmel it-talba
 bir-raġunijiet sħaħ għaċ-ċaħda tiegħu.
 F’każ ta’ ċaħda, l-emittent li
 jagħmel it-talba għandu jkollu d-dritt li jilmenta mal-awtorità
 kompetenti tas-CSD li jiċħad li jipprovdi s-servizzi tiegħu.
 L-awtorità kompetenti ta’ dak is-CSD għandha
 teżamina bir-reqqa l-ilment billi tivvaluta r-raġunijiet
 għaċ-ċaħda pprovduti mis-CSD u għandha tipprovdi
 lill-emittent bi tweġiba rraġunata.
 L-awtorità kompetenti tas-CSD għandha
 tikkonsulta lill-awtorità kompetenti tal-post tal-istabbiliment tal-emittent li
 jagħmel it-talba dwar il-valutazzjoni tagħha tal-ilment. Fejn
 l-awtorità tal-post tal-istabbiliment tal-emittent li jagħmel it-talba ma
 taqbilx ma’ dik il-valutazzjoni, il-kwistjoni għandha tiġi rreferita lill-AETS,
 li tista’ taġixxi skont is-setgħat mogħtija lilha
 fl-Artikolu 19 tar-Regolament (UE) Nru 1095/2010.
 Fejn iċ-ċaħda mis-CSD li jipprovdi
 s-servizzi tiegħu lil emittent titqies bħala inġustifikata,
 l-awtorità kompetenti responsabbli għandha toħroġ ordni fejn
 teħtieġ lis-CSD jipprovdi s-servizzi tiegħu lill-emittent li
 għamel it-talba.
 5.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 li
 jikkonċernaw il-miżuri sabiex tispeċifika r-riskji li
 jistgħu jiġġustifikaw ċaħda tal-aċċess minn
 CSD lil emittenti u l-elementi tal-proċedura msemmija
 fil-paragrafu 4.
 6.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi formoli u mudelli standard
 għall-proċedura msemmija fil-paragrafu 2.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Taqsima 2
 Aċċess bejn CSDs
 Artikolu 48
 Aċċess permezz ta' konnessjoni standard
 CSD għandu jkollu d-dritt li jsir
 parteċipant f’CSD ieħor skont l-Artikolu 30 u soġġett
 għall-awtorizzazzjoni ta' konnessjoni ma’ CSD stipulata
 fl-Artikolu 17.
 Artikolu 49
 Aċċess permezz ta' konnessjoni personalizzata
 1.
 Fejn CSD titlob lil CSD ieħor sabiex
 jiżviluppa funzjonijiet speċjali sabiex ikollu aċċess
 għal dan tal-aħħar, is-CSD li jirċievi jista’
 jiċħad din it-talba biss fuq il-bażi ta’ kunsiderazzjonijiet
 tar-riskji. Ma tistax tiċħad talba għal raġunijiet ta’ telf
 ta’ sehem mis-suq.
 2.
 Is-CSD li jirċievi jista’ jitlob tariffa
 mis-CSD li jagħmel it-talba sabiex joffri konnessjoni personalizzata fuq
 il-bażi ta’ kost b’addenda, sakemm ma jsirx qbil ieħor bejn
 iż-żewġ partijiet.
 Artikolu 50
 Proċedura għal links tas-CSDs
 1.
 Meta CSD jissottometti talba għal
 aċċess għal CSD ieħor, dan tal-aħħar għandu
 jittratta din it-talba minnufih u jipprovdi tweġiba lis-CSD li
 jagħmel it-talba fi żmien tliet xhur.
 2.
 CSD tista' tinnega aċċess lil CSD li
 titolbu biss fejn dan l-aċċess ikun jaffettwa l-funzjonament
 tas-swieq finanzjarji u jikkawża riskju sistemiku. Din
 iċ-ċaħda tista’ tkun ibbażata fuq analiżi komprensiva
 tar-riskju biss.
 Fejn CSD jiċħad milli jagħti
 aċċess, dan għandu jipprovdi lis-CSD li jagħmel it-talba
 bir-raġunijiet sħaħ għaċ-ċaħda tiegħu.
 F’każ ta’ ċaħda, is-CSD li
 jagħmel it-talba għandu d-dritt li jilmenta mal-awtorità kompetenti
 tas-CSD li ċaħad milli jagħti aċċess.
 L-awtorità kompetenti responsabbli għandha
 teżamina bir-reqqa l-ilment billi tivvaluta r-raġunijiet
 għaċ-ċaħda u għandha tipprovdi lis-CSD li jagħmel
 it-talba bi tweġiba rraġunata.
 L-awtorità kompetenti responsabbli għandha
 tikkonsulta lill-awtorità kompetenti tas-CSD li jagħmel it-talba
 fil-valutazzjoni tagħha tal-ilment. Fejn l-awtorità tas-CSD li
 jagħmel it-talba ma taqbilx mal-valutazzjoni pprovduta, kull waħda
 miż-żewġ awtoritajiet tista' tirreferi l-kwistjoni lill-AETS, li
 tista’ taġixxi skont is-setgħat mogħtija lilha
 fl-Artikolu 19 tar-Regolament (UE) Nru 1095/2010.
 Fejn iċ-ċaħda mis-CSD milli
 jagħti aċċess lis-CSD li jagħmel it-talba titqies bħal
 inġustifikata, l-awtorità kompetenti responsabbli għandha
 toħroġ ordni fejn titlob li s-CSD jagħti aċċess
 lis-CSD li jagħmel it-talba.
 3.
 Fejn is-CSDs jaqblu li jistabbilixxu konnessjoni,
 għandhom jissottomettu d-deċiżjoni tagħhom għal
 awtorizzazzjoni lill-awtoritajiet kompetenti rispettivi tagħhom skont
 l-Artikolu 17, li għandhom jivvalutaw jekk ir-riskji potenzjali
 mill-arranġament ta' konnessjoni bħar-riskji tal-krditu,
 il-likwidità, operazzjonali jew kwalunkwe riskju rilevanti ieħor humiex
 mitigati bis-sħiħ.
 L-awtoritajiet kompetenti tas-CSDs rispettivi
 jistgħu jiċħdu li jawtorizzaw konnessjoni meta din jista’
 jkollha effett fuq il-funzjonament tas-sistemi tas-saldu tat-titoli
 mħaddma mis-CSDs li japplikaw.
 4.
 L-awtoritajiet kompetenti tas-CSDs rispettivi
 għandhom jikkonsultaw lil xulxin rigward l-approvazzjoni tal-konnessjoni u
 jistgħu, jekk dan ikun meħtieġ f’każ ta’
 deċiżjonijiet diverġenti, jirreferu l-kwistjoni lill-AETS li
 tista’ taġixxi skont is-setgħat mogħtija lilha
 fl-Artikolu 19 tar-Regolament (UE) Nru 1095/2010.
 5.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 li
 jikkonċernaw il-miżuri sabiex tispeċifika l-elementi
 tal-proċeduri msemmija fil-paragrafi 1 sa 3.
 6.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi formoli u mudelli standard
 għall-proċeduri msemmija fil-paragrafi 1 sa 3.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Taqsima 3
 Aċċess bejn CSD u infrastruttura oħra tas-suq
 Artikolu 51
 Aċċess bejn CSDs u infrastruttura oħra tas-suq
 1.
 CCP u ċentru tan-negozjar għandhom
 jipprovdu aġġornamenti dwar it-tranżazzjonijiet fuq bażi
 nondiskriminatorja u trasparenti lil CSD fuq talba mis-CSD u jistgħu
 jitolbu tariffa għal dawn l-aġġornamenti dwar
 it-tranżazzjonijiet lis-CSD li jagħmel it-talba fuq il-bażi ta’
 kost b’addenda, sakemm ma jsirx ftehim ieħor bejn iż-żewġ
 partijiet.
 CSD għandu jipprovdi aċċess
 għas-sistemi ta’ saldu tat-titoli tiegħu fuq bażi
 nondiskriminatorja u trasparenti lil CCP jew ċentru tan-negozjar u jista’
 jitlob tariffa għal dan l-aċċess fuq il-bażi ta’ kost
 b’addenda, sakemm ma jsirx ftehim ieħor bejn iż-żewġ
 partijiet.
 2.
 Fejn parti tissottometti talba għal
 aċċess lil parti oħra skont il-paragrafu 1, din it-talba
 għandha tiġi indirizzata minnufih u fi żmien xahar għandha
 tiġi pprovduta tweġiba lill-parti li tagħmel it-talba.
 3.
 Il-parti li tirċievi tista' tinnega
 aċċess biss fejn dan l-aċċess ikun jaffettwa l-funzjonament
 tas-swieq finanzjarji u jikkawża riskju sistemiku. Ma tistax
 tiċħad talba għal raġunijiet ta’ telf ta’ sehem mis-suq.
 Parti li tiċħad aċċess
 għandha tipprovdi lill-parti li tagħmel it-talba bir-raġunijiet
 sħaħ għal ċaħda bħal din ibbażata fuq
 analiżi komprensiva tar-riskji. F’każ ta’ ċaħda, il-parti
 li tagħmel it-talba għandha d-dritt li tilmenta mal-awtorità
 kompetenti tal-parti li ċaħdet l-aċċess.
 L-awtorità kompetenti responsabbli għandha
 teżamina bir-reqqa l-ilment billi tivvaluta r-raġunijiet
 għaċ-ċaħda u għandha tipprovdi lill-parti li
 tagħmel it-talba bi tweġiba raġunata.
 L-awtorità kompetenti responsabbli għandha
 tikkonsulta lill-awtorità kompetenti tal-parti li tagħmel it-talba dwar
 il-valutazzjoni tagħha tal-ilment. Fejn l-awtorità tal-parti li
 tagħmel it-talba ma taqbilx mal-valutazzjoni pprovduta, kull waħda
 miż-żewġ awtoritajiet tista' tirreferi l-kwistjoni lill-AETS, li
 tista’ taġixxi skont is-setgħat mogħtija lilha
 fl-Artikolu 19 tar-Regolament (UE) Nru 1095/2010.
 Fejn iċ-ċaħda minn parti milli
 tagħti aċċess titqies bħala inġustifikata, l-awtorità
 kompetenti responsabbli għandha toħroġ ordni fejn
 teħtieġ lil dik il-parti tagħti aċċess
 għas-servizzi tagħha.
 4.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 64 li
 jikkonċernaw il-miżuri sabiex tispeċifika l-elementi
 tal-proċeudra msemmija fil-paragrafi 1 sa 3.
 5.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi formoli u mudelli standard għall-proċedura
 msemmija fil-paragrafi 1 sa 3.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fis-subparagrafu preċedenti skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Titolu IV
 Istituzzjonijiet ta’ kreditu magħżula
 sabiex jipprovdu servizzi anċillari ta' tip bankarju għal
 parteċipanti tas-CSD
 Artikolu 52
 Awtorizzazzjoni għall-forniment ta’ servizzi anċillari ta' tip
 bankarju
 1.
 CSD ma għandux jipprovdi huwa stess xi
 servizzi anċillari tat-tip bankarju stabbiliti fit-Taqsima C
 tal-Anness.
 2.
 Permezz ta' deroga mill-paragrafu 1, meta
 awtorità kompetenti nazzjonali msemmija fl-Artikolu 53(1) ta' dan
 ir-Regolament tkun issodisfata li CSD għandha fis-seħħ
 is-slavagwardji meħtieġa kollha biex tkun tista' teżerċita
 servizzi anċillari, l-awtorità kompetenti tista' tissottometti talba
 lill-Kummissjoni biex tippermetti lil din is-CSD twettaq ukoll is-servizzi
 anċillari stipulati fit-Taqsima C tal-Anness. Dan ir-riżultat
 għandu jinkludi:
 (a) evidenza li tiġġustifika t-talba,
 tispjega fid-dettall l-arranġamenti li s-CSD għandha
 fis-seħħ biex tindirizza r-riskji assoċjati kollha;
 (b) valutazzjoni ġġustifikata li din
 is-soluzzjoni hija l-aktar mezz effettiv biex tiżgura reżiljenza
 sistemika;
 (c) analiżi tal-impatt mistenni fuq is-suq
 finanzjarju rilevanti u l-istabbiltà finanzjarja.
 Wara valutazzjoni tal-impatt dettaljata,
 konsultazzjoni mal-intrapriżi kkonċernati u wara li jitqiesu
 l-opinjonijiet tal-AEB, l-AETS u l-BĊE, il-Kummissjoni għandha
 tadotta deċiżjoni ta' implimentazzjoni skont il-proċedura
 msemmija fl-Artikolu 66. Il-Kummissjoni għandha tagħti
 raġunijiet għad-deċiżjoni tagħha ta' implimentazzjoni.
 CSD li jibbenifika minn deroga għandu jkun
 awtorizzat bħala istituzzjoni ta' kreditu kif previst fit-Titolu II
 tad-Direttiva 2006/48/KE. Din l-awtorizzazzjoni għandha tkun limitata
 esklussivament għall-forniment ta' servizzi anċillari ta' tip
 bankarju li huwa awtorizzat jipprovdi skont il-paragrafu 4 u għandha
 timplika li jiġu ssodisfati r-rekwiżiti prudenzjali u ta'
 superviżjoni pprovduti fl-Artikolu 57 u 58.
 3.
 CSD li jkun beħsiebu jsalda l-parti ta’ flus
 tas-sistema ta’ saldu tat-titoli kollha tiegħu, jew parti minnha, skont
 l-Artikolu 37(2) ta’ dan ir-Regolament għandu jikseb awtorizzazzjoni
 biex jaħtar għal dan il-għan istituzzjoni ta’ kreditu
 awtorizzata kif stipulat fit-Titolu II tad-Direttiva 2006/48/KE,
 sakemm l-awtorità kompetenti msemmija fl-Artikolu 53(1) ta’ dan
 ir-Regolament ma turix, abbażi tal-evidenza disponnibbli, li l-iskopertura
 ta’ istituzzjoni ta’ kreditu waħda għall-konċentrazzjoni
 tar-riskji skont l-Artikolu 57(3) u (4) ta’ dan ir-Regolament ma tkunx
 mitigata biżżejjed. Fil-każ tal-aħħar, l-awtorità
 kompetenti msemmija fl-Artikolu 53(1) tista' teħtieġ lis-CSD
 taħtar aktar minn istituzzjoni tal-kreditu waħda. L-istituzzjonijiet
 ta’ kreditu maħtura għandhom jitqiesu bħala aġenti
 tas-saldu.
 4.
 L-awtorizzazzjoni msemmija fil-paragrafu 3
 għandha tkopri s-servizzi anċillari stabbiliti fit-Taqsima C
 tal-Anness li l-istituzzjoni ta’ kreditu maħtura jew is-CSD li jkun
 ngħata deroga skont il-paragarfu 2 ta' dan l-Artikolu jista' jkun
 jixtieq jipprovdi lill-parteċipanti tiegħu.
 5.
 Kull meta CSD u istituzzjoni ta' kreditu
 maħtura jappartjenu għal grupp ta' intrapriżi li
 fl-aħħar mill-aħħar ikunu kkontrollati mill-istess
 intrapriża prinċipali, l-awtorizzazzjoni kif previst fit-Titolu II
 tad-Direttiva 2006/48?KE ta' din l-istituzzjoni ta' kreditu maħtura
 għandha tkun limitata esklussivament għall-forniment ta' servizzi
 anċillari tat-tip bankarju li tkun awtorizzata tipprovdi skont
 il-paragrafu 3 ta' dan l-Artikolu. L-istess rekwiżit japplika
 fir-rigward ta' CSD li ngħatat deroga skont il-paragrafu 2 ta' dan
 l-Artikolu.
 6.
 Fil-ħin kollu, is-CSD u l-istituzzjonijiet ta’
 kreditu magħżula għandhom jikkonformaw mal-kundizzjonijiet
 meħtieġa għall-awtorizzazzjoni skont dan ir-Regolament.
 Mingħajr demwien żejjed, is-CSD
 għandu jinnotifika lill-awtoritajiet kompetenti dwar kwalunkwe bidliet
 materjali li jaffettwaw il-kundizzjonijiet għall-awtorizzazzjoni.
 Artikolu 53
 Proċedura għall-għoti u ċ-ċaħda ta’
 awtorizzazzjoni
 1.
 Is-CSD għandu jissottometti l-applikazzjoni
 tiegħu għall-awtorizzazzjoni sabiex jaħtar istituzzjoni ta’
 kreditu, kif inhu meħtieġ fl-Artikolu 52, lill-awtorità
 kompetenti tal-Istat Membru fejn ikun stabbilit.
 2.
 L-applikazzjoni għandu jkun fiha
 t-tagħrif kollu li huwa meħtieġ sabiex jippermetti lill-awtorità
 kompetenti taċċerta ruħha li s-CSD u l-istituzzjoni ta’ kreditu
 maħtura jkunu stabbilixxew, fi żmien l-awtorizzazzjoni,
 l-arranġamenti meħtieġa kollha sabiex jilħqu l-obbligi tagħhom
 stabbiliti f’dan ir-Regolament. Għandu jkun fiha programm
 tal-operazzjonijiet li jistabbilixxi s-servizzi anċillari tat-tip bankarju
 previsti, l-organizzazzjoni strutturali tar-relazzjonijet bejn is-CSD u
 l-istituzzjonijiet ta’ kreditu maħtura u kif dawn l-istituzzjonijiet ta’
 kreditu jkun beħsiebhom jilħqu r-rekwiżiti prudenzjali kif inhu
 stipulat fl-Artikolu 57(1), (3) u (4).
 3.
 L-awtorità kompetenti għandha tapplika
 l-proċedura skont l-Artikolu 15(3) u (6).
 4.
 Qabel ma tagħti l-awtorizzazzjoni lis-CSD,
 l-awtorità kompetenti għandha tikkonsulta lill-awtoritajiet li
 ġejjin:
 (a)
 L-awtorità relevanti msemmija fil-punt (a)
 tal-Artikolu 11(1) dwar jekk il-forniment previst ta’ servizzi
 mill-istituzzjoni ta’ kreditu maħtura huwiex se jaffettwa l-funzjonament
 tas-sistema ta’ saldu tat-titoli mħaddma mis-CSD applikant;
 (b)
 L-awtorità kompetenti msemmija
 fl-Artikolu 58(1) dwar l-abbiltà tal-istituzzjonijiet ta’ kreditu sabiex
 jikkonformaw mar-rekwiżiti prudenzjali tal-Artikolu 57.
 5.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi regolatorji
 sabiex tispeċifika t-tagħrif li s-CSD applikant għandu jipprovdi
 lill-awtorità kompetenti.
 L-AETS għandha tissottometti dak l-abbozz ta’
 standards tekniċi regolatorji lill-Kummissjoni fi żmien sitt xhur
 mid-data ta’ dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1095/2010.
 6.
 B’konsultazzjoni mal-membri tas-SEBĊ, l-AETS
 għandha tiżviluppa abbozz ta’ standards tekniċi ta’
 implimentazzjoni sabiex tistabbilixxi l-formoli, il-mudelli u l-proċeduri
 standard għall-konsultazzjoni mal-awtoritajiet imsemmija
 fil-paragrafu 4 qabel ma tagħti l-awtorizzazzjoni.
 L-AETS għandha tissottometti dak l-abbozz ta’
 standards tekniċi ta’ implimentazzjoni lill-Kummissjoni sa sitt xhur
 mid-data ta’ dħul fis-seħħ ta’ dan ir-Regolament.
 Qiegħda tingħata setgħa
 lill-Kummissjoni sabiex tadotta l-istandards tekniċi ta’ implimentazzjoni
 msemmija fl-ewwel subparagrafu skont il-proċedura stabbilita
 fl-Artikolu 15 tar-Regolament (UE) Nru 1095/2010.
 Artikolu 54
 Estensjoni tas-servizzi anċillari tat-tip bankarju
 1.
 CSD li jkun beħsiebu jestendi s-servizzi
 anċillari tat-tip bankarju li għalihom huwa jaħtar istituzzjoni
 ta’ kreditu għandu jissottometti talba għal estensjoni lill-awtorità
 kompetenti tal-Istat Membru fejn ikun stabbilit dak is-CSD.
 2.
 It-talba għal estensjoni għandha tkun
 soġġetta għall-proċedura fl-Artikolu 53.
 Artikolu 55
 Irtirar tal-awtorizzazzjoni
 1.
 L-awtorità kompetenti tal-Istat Membru fejn ikun
 stabbilit is-CSD għandha tirtira l-awtorizzazzjoni fi kwalunwe waħda
 miċ-ċirkustanzi li ġejjin:
 (a)
 fejn is-CSD ma jkunx għamel użu
 mill-awtorizzazzjoni fi żmien 12-il xahar, espressivament jirrinunzja
 għall-awtorizzazzjoni jew fejn l-istituzzjoni ta’ kreditu maħtura ma
 jkunu pprovdew l-ebda servizzi u lanqas ma jkunu wettqu l-ebda attività
 fis-sitt xhur ta' qabel;
 (b)
 fejn is-CSD jkun kiseb l-awtorizzazzjoni billi
 għamel dikjarazzjonijiet foloz jew b’mezzi illegali oħrajn;
 (c)
 fejn is-CSD u l-istituzzjoni ta’ kreditu
 maħtura ma jibqgħux jikkonformaw mal-kundizzjonijiet li skonthom
 ingħatat l-awtorizzazzjoni u ma jkunux ħadu l-azzjonijiet ta’ rimedju
 mitluba mill-awtorità kompetenti f'perjodu ta' żmien stabbilit;
 (d)
 fejn is-CSD u l-istituzzjoni ta’ kreditu
 maħtura jkunu kisru r-rekwiżiti stabbiliti f’dan ir-Regolament b’mod
 serju u sistematiku.
 2.
 Qabel ma tirtira awtorizzazzjoni, l-awtorità
 kompetenti għandha tikkonsulta lill-awtoritajiet relevanti
 fil-punt (a) tal-Artikolu 11(1) u lill-awtoritajiet imsemmija
 fl-Artikolu 58(1) dwar il-ħtieġa li tiġi rtirata
 l-awtorizzazzjoni ħlief fejn deċiżjoni bħal din tkun
 meħtieġa b’mod urġenti.
 3.
 L-AETS, kwalunkwe awtorità relevanti
 fil-punt (a) tal-Artikolu 11(1) u kwalunkwe awtorità msemmija
 fl-Artikolu 58(1) tista’, fi kwalunkwe mument, titlob li l-awtorità
 kompetenti tal-Istat Membru fejn ikun stabbilit is-CSD tivverifika jekk is-CSD
 u l-istituzzjoni ta’ kreditu maħtura għandhomx jikkonformaw
 mal-kundizzjonijiet li skonthom ingħatat l-awtorizzazzjoni.
 4.
 L-awtorità kompetenti tista’ tillimita l-irtirar
 għal servizz, attività, jew strument finanzjarju partikolari.
 Artikolu 56
 Reġistru tas-CSD
 1.
 Id-deċiżjonijiet meħuda
 mill-awtoritajiet kompetenti skont l-Artikoli 52, 54 u 55 għandhom
 jiġu nnotifikati lill-AETS.
 2.
 L-AETS għandha tintroduċi t-tagħrif
 li ġej fil-lista li hija meħtieġa tippubblika fuq is-sit
 elettroniku ddedikat tagħha skont l-Artikolu 19(3):
 (a)
 isem kull CSD li kien soġġett għal
 deċiżjoni skont l-Artikoli 52, 54 u 55;
 (b)
 isem kull istituzzjoni ta’ kreditu
 magħżula;
 (c)
 il-lista tat-tip ta' servizzi bankarji
 anċillari li istituzzjoni ta’ kreditu maħtura hija awtorizzata
 tipprovdi għall-parteċipanti tas-CSD.
 3.
 L-awtoritajiet kompetenti għandhom
 jinnotifikaw lill-AETS dawk l-istituzzjonijiet li jipprovdu servizzi
 anċillari tat-tip bankarju skont ir-rekwiżiti tal-liġi
 nazzjonali 90 jum mid-data ta’ dħul fis-seħħ ta’ dan
 ir-Regolament.
 Artikolu 57
 Rekwiżiti prudenzjali applikabbli għall-istituzzjonijiet ta’ kreditu
 magħżula sabiex jipprovdu servizzi anċillari tat-tip bankarju
 1.
 Istituzzjoni ta’ kreditu magħżula sabiex
 tipprovdi servizzi anċillari tat-tip bankarju għandha tipprovdi
 s-servizzi stabbiliti fit-Taqsima C tal-Anness li huma koperti
 mill-awtorizzazzjoni.
 2.
 Istituzzjoni ta’ kreditu magħżula sabiex
 tipprovdi servizzi anċillari tat-tip bankarju għandha tikkonforma ma’
 kull leġiżlazzjoni preżenti jew futura applikabbli
 għall-istituzzjonijiet ta’ kreditu.
 3.
 Istituzzjoni ta’ kreditu magħżula sabiex
 tipprovdi servizzi anċillari ta' tip bankarju għandha tikkonforma
 mar-rekwiżiti prudenzjali speċifiċi li ġejjin
 għar-riskji tal-kreditu relatati ma’ dawn is-servizzi fir-rigward ta’ kull
 sistema ta’ saldu tat-titoli:
 (a)
 għandha tistabbilixxi qafas robust sabiex
 tammaniġja r-riskji ta’ kreditu korrispondenti;
 (b)
 għandha tidentifika s-sorsi ta’ dan ir-riskju
 tal-kreditu, spiss u b’mod regolari, tkejjel u timmonitorja l-iskoperturi
 korrispondenti tal-kreditu u tuża għodod xierqa
 għall-ġestjoni tar-riskji sabiex tikkontrolla dawn ir-riskji;
 (c)
 għandha tkopri bis-sħiħ
 l-iskoperturi tal-kreditu korrispondenti għall-mutwatarji individwali
 billi tuża kollateral u riżorsi finanzjarji ekwivalenti oħrajn;
 (d)
 jekk ikun meħtieġ kollateral sabiex
 tammaniġja r-riskji tal-kreditu korrispondenti tagħha, għandha
 taċċetta biss kollateral b’riskju fuq il-kreditu, tal-likwidità u
 tas-suq baxx;
 (e)
 għandha tistipula u tinforza limiti
 konservattivi xierqa ta’ telf impost u konċentrazzjoni fuq valuri
 tal-kollaterali kostitwiti beix ikopru l-iskoperturi tal-kreditu msemmija
 fil-punt (c);
 (f)
 għandha timplimenta arranġamenti
 legalment vinkolanti sabiex tippermetti li l-kollateral jinbiegħ jew
 jiġi mirhun minnufih, b’mod partikolari fil-każ ta’ kollateral
 transfruntier;
 (g)
 għandha tistipula limiti fuq l-iskoperturi
 tal-kreditu korrispondenti tagħha;
 (h)
 għandha tanalizza u tippjana kif tindirizza
 kwalunkwe skopertura tal-kreditu reżidwa potenzjali, tadotta regoli u
 proċeduri biex timplimenta dawn il-pjanijiet;
 (i)
 għandha tipprovdi kreditu biss lil dawk
 il-parteċipanti li għandhom kontijiet tal-flus magħha;
 (j)
 għandha tipprovdi għal proċedura ta’
 rimborż awtomatiku ta’ kreditu ta’ dakinhar u tiskoraġġixxi
 l-kreditu mil-lum għal għada permezz ta’ rati ta’ sanzjonar
 deterrenti.
 4.
 Istituzzjoni ta’ kreditu magħżula sabiex
 tipprovdi servizzi anċillari ta' tip bankarju għandha tikkonforma
 mar-rekwiżiti prudenzjali speċifiċi li ġejjin
 għar-riskji tal-likwidità relatati ma’ dawn is-servizzi fir-rigward ta’
 kull sistema ta’ saldu tat-titoli:
 (a)
 għandu jkollha qafas robust sabiex tkejjel,
 timmonitorja u tammaniġja r-riskji tal-likwidità tagħha għal
 kull munita tas-sistema ta’ saldu ta’ titoli li għaliha hija taġixxi
 bħala aġent tas-saldu;
 (b)
 għandha kontinwament timmonitorja l-livell
 tal-assi likwidi li żżomm u tiddetermina l-valur tal-assi likwidi
 disponibbli tagħha filwaqt li tieħu f’kunsiderazzjoni t-telf impost
 xieraq fuq dawn l-assi;
 (c)
 għandha kontinwament tkejjel
 il-ħtiġijiet u r-riskji tal-likwidità tagħha; filwaqt li
 tagħmel dan, għandha tieħu f’kunsiderazzjoni r-riskju
 tal-likwidità ġġenerat mill-inadempjenza taż-żewġ parteċipanti
 li fir-rigward tagħhom għandha l-ikbar skoperturi;
 (d)
 għandha timmitiga r-riskji tal-likwidità
 korrispondenti b’riżorsi immedjatament disponibbli bħal
 arranġamenti ta’ prefinanzjajment u, fin-nuqqas ta’ dan, għandha
 tfittex li tikseb il-linji ta’ kreditu meħtieġa jew arranġamenti
 simili sabiex tkopri l-ħtiġijiet ta’ likwidità korrispondenti ma'
 istituzzjonijiet bi profil tar-riskju u tas-suq adegwat biss u għandha
 tidentifika, tkejjel u timmonitorja r-riskju tal-likwidità tagħha li
 jiġi minn dawn l-istituzzjonijiet;
 (e)
 għandha tistabbilixxu u tinforza l-limiti ta’
 konċentrazzjoni xierqa għal kull wieħed mill-fornituri
 tal-likwidità korrispondenti inklużi l-impriża prinċipali u
 s-sussidjarji tagħha;
 (f)
 għandha tiddetermina u tivverifika jekk
 ir-riżorsi korrispondenti humiex biżżejjed permezz ta’ testjar
 tal-istress regolari u rigoruż;
 (g)
 għandha tanalizza u tippjana kif tindirizza
 kwalunkwe nuqqas mhux kopert fil-likwidità, u tadotta regoli u proċeduri
 sabiex timplimenta dawn il-pjanijiet;
 (h)
 għandha tibbaża s-servizzi ta’ kreditu
 ta’ dakinhar tagħha fuq riżorsi tal-maturità proporzjonati u
 tal-inqas indaqs, magħmula minn kapital, depożiti fi flus u
 arranġamenti ta’ self;
 (i)
 għandha tiddepożita l-bilanċi
 tal-flus korrispondenti f’kontijiet dedikati f'banek ċentrali, fejn
 prattikabbli u disponibbli;
 (j)
 għandha tiżgura li tista’ terġa’
 tuża, bil-kunsens infurmat tal-konsumatur, il-kollateral ipprovdut lilha
 minn konsumatur inadempjenti.
 5.
 L-ABE, b’konsultazzjoni mal-AETS u l-membri
 tas-SEBĊ, għandha tiżviluppa abbozz ta’ standards tekniċi
 regolatorji sabiex tispeċifika dan li ġej:
 (a)
 il-frekwenza tal-qafas ta’ tkejjil u
 monitoraġġ tal-iskopertura tal-kreditu msemmi fil-punt (b)
 tal-paragrafu 3 u t-tipi ta’ għodod ta’ ġestjoni tar-riskji li
 għandhom jintużaw sabiex jiġu kkontrollati r-riskji derivati
 minn dawn l-iskoperturi;
 (b)
 x’jikkostitwixxi riżorsi finanzjarji
 ekwivalenti għall-finijiet tal-punt (c) tal-paragrafu 3;
 (c)
 it-tip ta’ kollateral li jista’ jitqies li
 għandu riskju tal-kreditu, tal-likwidità u tas-suq baxx għall-finijiet
 tal-punt (d) tal-paragrafu 3;
 (d)
 x’jikkostitwixxi telf impost xieraq
 għall-finijiet tal-punt (e) tal-paragrafu 3 u l-punt (b)
 tal-paragrafu 4;
 (e)
 il-limiti ta’ konċentrazzjoni fuq valuri ta’
 kollateral imsemmija fil-punt (e) tal-paragrafu 3, fuq l-iskoperturi
 tal-kreditu msemmija fil-punt (g) tal-paragrafu 3 u fuq il-fornituri
 tal-likwidità msemmija fil-punt (e) tal-paragrafu 4;
 (f)
 x’jikkostitwixxi rati ta’ sanzjonar deterrenti
 għall-finijiet tal-punt (j) tal-paragrafu 3;
 (g)
 id-dettalji tal-qafas ta’ monitoraġġ imsemmija
 fil-punt (b) tal-paragrafu 4 u l-metodoloġija għall-kalkolu
 tal-valur tal-assi likwidi disponibbli għall-finijiet tal-punt (b)
 tal-paragrafu 4 u għat-tkejjil tal-ħtiġijiet u r-riskji
 tal-likwidità msemmija fil-punt (c) tal-paragrafu 4;
 (h)
 x’jikkostitwixxi riżorsi disponibbli minnufih
 u profil ta’ riskju u tas-suq adegwat għall-finijiet tal-punt (d)
 tal-paragrafu 4;
 (i)
 il-frekwenza, it-tip u l-perjodu ta’ żmien
 tat-testijiet tal-istress għall-finijiet tal-punt (f)
 tal-paragrafu 4;
 (j)
 il-kriterji għall-valutazzjoni meta jkun
 prattiku u possibbli li jiġu depożitati bilanċi tal-flus
 f’kontijiet ma’ banek ċentrali għall-finijiet tal-punt (i)
 tal-paragrafu 4.
 L-ABE għandha tissottometti dak l-abbozz ta’
 standards tekniċi regolatorji lill-Kummissjoni sa sitt xhur mid-data ta’
 dħul fis-seħħ ta’ dan ir-Regolament.
 Qiegħda tiġi ddelegata setgħa
 lill-Kummissjoni sabiex tadotta l-istandards tekniċi regolatorji msemmija
 fl-ewwel subparagrafu skont il-proċedura stabbilita fl-Artikoli 10 sa
 14 tar-Regolament (UE) Nru 1093/2010.
 Artikolu 58
 Superviżjoni tal-istituzzjonijiet ta’ kreditu magħżula sabiex
 jipprovdu servizzi anċillari tat-tip bankarju
 1.
 L-awtorità kompetenti msemmija
 fid-Direttiva 2006/48/KE hija responasbbli mill-awtorizzazzjoni u
 s-superviżjoni fil-kundizzjonijiet ipprovduti f’dik id-Direttiva
 tal-istituzzjonijiet ta’ kreditu magħżula sabiex jipprovdu servizzi
 anċillari ta' tip bankarju u fir-rigward tal-konformità tagħhom
 mal-Artikolu 57(3) u (4) ta’ dan ir-Regolament.
 2.
 B’konsultazzjoni mal-awtorità kompetenti msemmija
 fil-paragrafu 1 u tal-inqas fuq bażi annwali, l-awtorità kompetenti
 msemmija fl-Artikolu 9 għandha tirrevedi u tevalwa jekk
 l-istituzzjonijiet ta’ kreditu magħżula jikkonformawx
 mal-Artikolu 57(1), jekk l-arranġamenti meħtieġa kollha
 bejn l-istituzzjonijiet ta’ kreditu magħżula u s-CSD jippermettulhomx
 li jilħqu l-obbligi tagħhom stipulati f’dan ir-Regolament.
 3.
 Fir-rigward tal-protezzjoni tal-parteċipanti
 fis-sistemi ta’ saldu tat-titoli li jħaddem, CSD għandu jiżgura
 li jkollu aċċess mill-istituzzjoni ta’ kreditu li jagħżel
 għat-tagħrif meħtieġ kollu għall-finijiet ta’ dan
 ir-Regolament u għandu jirraporta kwalunkwe ksur fih lill-awtoritajiet
 kompetenti msemmija fil-paragrafu 1 u fl-Artikolu 9.
 4.
 Sabiex tiżgura superviżjoni konsistenti,
 effiċjenti u effettiva ġewwa l-Unjoni tal-istituzzjonijiet ta’
 kreditu magħżula sabiex jipprovdu servizzi anċillari ta' tip
 bankarju, l-ABE, f’konsultazzjoni mal-AETS u l-membri tas-SEBĊ, tista’
 toħroġ linji gwida indirizzati lill-awtoritajiet kompetenti skont
 l-Artikolu 16 tar-Regolament (UE) Nru 1093/2010.
 Titolu V
 Sanzjonijiet
 Artikolu 59
 Sanzjonijiet u miżuri amministrattivi
 1.
 L-Istati Membri għandhom jistabbilixxu regoli
 dwar is-sanzjonijiet u l-miżuri amministrattivi applikabbli
 fiċ-ċirkostanzi definiti fl-Artikolu 60 għall-persuni
 responsabbli mill-ksur tad-dispożizzjonijiet ta’ dan ir-Regolament u
 għandhom jieħdu l-miżuri meħtieġa kollha sabiex
 jiżguraw li dawn ikunu implimentati. Dawk is-sanzjonijiet u l-miżuri
 għandhom ikunu effettivi, proporzjonati u dissważivi.
 Sa 24 xahar wara d-dħul fis-seħħ
 ta’ dan ir-Regolament, l-Istati Membri għandhom jinnotifikaw ir-regoli
 msemmija fl-ewwel subparagrafu lill-Kummissjoni u l-AETS. Għandhom
 jinnotifikaw lill-Kummissjoni u lill-AETS mingħajr dewmien dwar kwalunkwe
 emendi sussegwenti fih.
 2.
 L-awtoritajiet kompetenti għandhom ikunu
 jistgħu japplikaw sanzjonijiet u miżuri amministrattivi lis-CSDs,
 lill-istituzzjonijiet ta’ kreditu magħżula, lill-membri tal-korpi ta’
 ġestjoni tagħhom u lil kwalunkwe persuna oħra li effettivament
 tikkontrolla n-negozju tagħhom kif ukoll għal kwalunkwe persuna
 ġuridika jew fiżika oħra li tinżamm responsabbli għal
 ksur.
 3.
 Fl-eżerċizzju tas-setgħat ta’
 sanzjonar tagħhom fiċ-ċirkostanzi definiti fl-Artikolu 60,
 l-awtoritajiet kompetenti għandhom jikkooperaw mill-qrib sabiex
 jiżguraw li s-sanzjonijiet u l-miżuri amministrattivi jipproduċu
 r-riżultati mixtieqa ta’ dan ir-Regolament u jikkoordinaw l-azzjoni
 tagħhom sabiex jevitaw xogħol doppju u sovrappożizzjoni
 possibbli meta japplikaw sanzjonijiet u miżuri amministrattivi għal
 każijiet transfruntieri skont l-Artikolu 12.
 Artikolu 60
 Setgħat ta’ sanzjonar
 1.
 Dan l-artikolu għandu japplika
 għad-dispożizzjonijiet li ġejjin ta’ dan ir-Regolament:
 (a)
 il-forniment ta’ servizzi stabbiliti fit-Taqsimiet
 A, B u C tal-Anness bi ksur tal-Artikoli 14, 23 u 52;
 (b)
 il-kisba tal-awtorizzazzjonijiet meħtieġa
 skont l-Artikoli 14 u 52 billi jsiru dikjarazzjonijiet foloz jew b’mezzi
 illegali oħrajn kif stipulat fil-punt (b) tal-Artikolu 18(1), u
 l-punt (b) tal-Artikolu 55(1);
 (c)
 nuqqas tas-CSDs milli jżommu l-kapital
 meħtieġ bi ksur tal-Artikolu 44(1);
 (d)
 nuqqas tas-CSDs milli jikkonformaw
 mar-rekwiżiti organizzazzjonali bi ksur tal-Artikoli 24 sa 28;
 (e)
 nuqqas tas-CSDs milli jikkonformaw mar-regoli
 tal-kondotta tan-negozju bi ksur tal-Artikoli 29 sa 32;
 (f)
 nuqqas tas-CSDs milli jikkonformaw
 mar-rekwiżiti għas-servizzi tas-CSD bi ksur tal-Artikoli 34 to
 38;
 (g)
 nuqqas tas-CSDs milli jikkonformaw
 mar-rekwiżiti prudenzjali bi ksur tal-Artikoli 40 to 44;
 (h)
 nuqqas tas-CSDs milli jikkonformaw
 mar-rekwiżiti għal-links tas-CSD bi ksur tal-Artikolu 45;
 (i)
 ċaħdiet abbużiti mis-CSDs milli
 jagħtu tipi differenti ta’ aċċess bi ksur tal-Artikoli 47
 sa 51;
 (j)
 nuqqas tal-istituzzjonijiet ta’ kreditu
 magħżula milli jikkonformaw mar-rekwiżiti prudenzjali
 speċifiċi relatati mar-riskji fuq il-kreditu bi ksur
 tal-Artikolu 57(3);
 (k)
 nuqqas tal-istituzzjonijiet ta’ kreditu
 magħżula milli jikkonformaw mar-rekwiżiti prudenzjali
 speċifiċi relatati mar-riskji tal-likwidità bi ksur
 tal-Artikolu 57(4).
 2.
 Mingħajr ħsara għas-setgħat
 superviżorji tal-awtoritajiet kompetenti u b’konformità mal-liġi
 nazzjonali, f’każ ta’ ksur imsemmi fil-paragrafu 1, l-awtoritajiet
 kompetenti għandu jkollhom is-setgħa li tal-inqas jimponu
 s-sanzjonijiet u l-miżuri amministrattivi li ġejjin:
 (a)
 dikjarazzjoni pubblika li tindika l-persuna
 responsabbli mill-ksur u n-natura tal-ksur;
 (b)
 ordni li teħtieġ lill-persuna
 responsabbli mill-ksur sabiex twaqqaf l-kondotta u sabiex ma tirrepetix dik
 il-kondotta;
 (c)
 irtirar tal-awtorizzazzjonijiet mogħtija skont
 l-Artikoli 14 u 52, f'konformità mal-Artikoli 18 u 55;
 (d)
 tkeċċija ta’ membri tal-korpi ta’
 ġestjoni tal-istituzzjonijiet responsabbli minn ksur;
 (e)
 sanzjonijiet pekunarji amministrattivi li jaslu
 sad-doppju tal-ammonti tal-profitti miksuba b'riżultat ta’ ksur, fejn dawn
 l-ammonti jkunu jistgħu jiġu determinati;
 (f)
 fir-rigward ta’ persuna fiżika, sanzjonijiet
 pekunarji amministrattivi li jaslu sa EUR 5 miljun jew inkella sa 10%
 tad-dħul annwali totali ta’ dik il-persuna fis-sena kalendarja
 preċedenti;
 (g)
 fir-rigward ta’ persuna ġuridika, sanzjonijiet
 pekunarji amministrattivi li jaslu sa 10 % tal-fatturat annwali totali ta’ dik
 il-persuna fis-sena ta’ negozju preċedenti; fejn l-impriża tkun
 sussidjarja ta’ impriża prinċipali, il-fatturat annwali totali
 relevanti għandu jkun il-fatturat annwali totali li jirriżulta
 mill-ammont konsolidat tal-impriża prinċipali finali tal-grupp
 fis-sena ta’ negozju preċedenti.
 3.
 L-awtoritajiet kompetenti jista’ jkollhom
 setgħat ta’ sanzjonar oħrajn minbarra dawk imsemmija
 fil-paragrafu 2 u jistgħu jipprovdu għal livelli ogħla ta’
 sanzjonijiet pekunarji amministrattivi minn dawk stabbiliti f’dak il-paragrafu.
 4.
 Kull sanzjoni jew miżura amministrattiva
 imposta għal ksur ta’ dan ir-Regolament għandha tiġi ppubblikata
 mingħajr dewmien żejjed, inkluż bħala minimu t-tagħrif
 dwar it-tip u n-natura tal-ksur u l-identità tal-persuni responsabbli
 għalih, sakemm divulgazzjoni bħal din ma tkunx tipperikola serjament
 l-istabbiltà tas-swieq finanzjarji. Fejn il-pubblikazzjoni tkun tikkawża
 ħsara sproporzjonata għall-partijiet involuti, l-awtoritajiet
 kompetenti għandhom jippubblikaw il-miżuri u s-sanzjonijiet fuq
 bażi anonima.
 Il-pubblikazzjoni tas-sanzjonijiet għandha
 tikkonforma mad-drittijiet fundamentali kif stabbiliti fil-Karta tad-Drittijiet
 Fundamentali tal-Unjoni Ewropea, b’mod partikolari d-dritt għal rispett
 tal-ħajja privata u tal-familja u d-dritt għall-protezzjoni tad-data
 personali.
 Artikolu 61
 Applikazzjoni effettiva tas-sanzjonijiet
 1.
 Meta jiddeterminaw it-tip u l-livell ta’
 sanzjonijiet jew miżuri amministrattivi, l-awtoritajiet kompetenti
 għandhom jikkunsidraw il-kriterji li ġejjin:
 (a)
 il-gravità u t-tul ta' żmien tal-ksur;
 (b)
 il-grad ta’ responsabbiltà tal-persuna
 responsabbli;
 (c)
 id-daqs u s-saħħa finanzjarja tal-persuna
 responsabbli, kif indikat mill-fatturat totali tal-persuna ġuridika
 responsabbli jew id-dħul annwali tal-persuna fiżika responsabbli;
 (d)
 l-importanza tal-profitti miksuba, it-telf evitat
 mill-persuna responsabbli jew it-telf għall-partijiet terzi minħabba
 l-ksur, sa fejn dawn ikunu jistgħu jiġu stabbiliti;
 (e)
 il-livell ta’ kooperazzjoni tal-persuna
 responsabbli mal-awtorità kompetenti, mingħajr ħsara
 għall-ħtieġa li tiġi żgurata l-eliminazzjoni
 tal-profitti miksuba jew tat-telf evitat minn dik il-persuna;
 (f)
 ksur preċedenti mill-persuna responsabbli.
 2.
 Jistgħu jiġu kkunsidrati fatturi oħrajn mill-awtoritajiet
 kompetenti, jekk dawn il-fatturi jkunu speċifikati fil-liġi
 nazzjonali.
 Artikolu 62
 Rapportar ta’ ksur
 1.
 L-Istati Membri għandhom jimplimentaw
 mekkaniżmi effettivi sabiex iħeġġu r-rapportar ta’ ksur ta’
 dan ir-Regolament lill-awtoritajiet kompetenti.
 2.
 Bħala minimu, il-mekkaniżmi msemmija
 fil-paragrafu 1 għandhom jinkludu:
 (a)
 il-proċeduri speċifiċi
 għar-riċevuta u l-investigazzjoni tar-rapporti ta’ ksur;
 (b)
 il-protezzjoni xierqa għall-persuni li
 jirraportaw ksur potenzjali jew reali;
 (c)
 il-protezzjoni tad-dejta personali li
 tikkonċerna kemm lill-persuna li tirraporta l-ksur potenzjali jew reali
 kif ukoll lill-persuna akkużata b’konformità mal-prinċipji stabbiliti
 fid-Direttiva 95/46/KE;
 (d)
 il-proċedura xierqa sabiex jiġi
 żgurat li d-drittijiet tad-difiża u li l-persuna akkużata
 tinstema’ qabel l-adozzjoni ta’ deċiżjoni finali li taffettwa lil dik
 il-persuna u d-dritt li tfittex rimedju effettiv quddiem tribunal kontra
 kwalunkwe deċiżjoni jew miżura li taffettwa lil dik il-persuna.
 Titolu VI
 Atti ddelegati, dispożizzjonijiet tranżizzjonali, emenda
 għad-Direttiva 98/26/KE u dispożizzjonijiet finali
 Artikolu 63
 Delega ta' setgħat
 Il-Kummissjoni għandha tingħata
 s-setgħa li tadotta atti delegati skont l-Artikolu 64 li
 jikkonċernaw l-Artikoli 2(2), 22(6), 23(1), 23(4), 30(1), 30(3),
 37(1), 50(1), 50(2), 50(3), 51(2) u 51(3).
 Artikolu 64
 Eżerċizzju tad-delega
 1.
 Is-setgħa li tadotta atti delegati
 tingħata lill-Kummissjoni soġġetta għall-kundizzjonijiet
 stabbiliti f’dan l-Artikolu.
 2.
 Id-delega tas-setgħa msemmija
 fl-Artikolu 63 għandha tingħata għal perjodu indeterminat
 ta’ żmien mid-data ta’ dħul fis-seħħ ta’ dan ir-Regolament.
 3.
 Id-delega tas-setgħat imsemmija
 fl-Artikolu 63 tista’ tiġi revokata fi kwalunkwe mument
 mill-Parlament Ewropew jew mill-Kunsill. Deċiżjoni ta’ revoka
 għandha ttemm id-delega tas-setgħa speċifikata f’dik
 id-deċiżjoni. Għandha tidħol fis-seħħ mill-jum
 ta’ wara l-pubblikazzjoni tad-deċiżjoni f'Il-Ġurnal
 Uffiċjali tal-Unjoni Ewropea jew f’data aktar tard speċifikata
 fiha. Ma għandha taffettwa l-validità tal-ebda att delegat diġà
 fis-seħħ.
 4.
 Hekk kif tadotta att delegat, il-Kummissjoni
 għandha tinnotifikah b’mod simultanju lill-Parlament Ewropew u
 lill-Kunsill.
 5.
 Att delegat skont l-Artikolu 63 għandu
 jidħol fis-seħħ biss jekk ma tiġi espressa l-ebda
 oġġezzjoni la mill-Parlament Ewropew u lanqas mill-Kunsill fi
 żmien perjodu ta’ xahrejn min-notifika ta’ dak l-att lill-Parlament
 Ewropew u l-Kunsill jew jekk, qabel l-iskadenza ta’ dak il-perjodu,
 il-Parlament Ewropew u l-Kunsill it-tnejn li huma jkunu informaw
 lill-Kummissjoni li mhumiex se joġġezzjonaw. Dak il-perjodu
 għandu jiġi estiż b’xahrejn fuq l-inizjattiva tal-Parlament
 Ewropew jew tal-Kunsill.
 Artikolu 65
 Setgħat ta’ implimentazzjoni
 Il-Kummissjoni għandha tingħata
 s-setgħa li tadotta atti ta’ implimentazzjoni skont l-Artikolu 23(6)
 u skont it-tielet subparagrafu tal-Artikolu 52(2). Dawn l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 66(2).
 Artikolu 66
 Proċedura ta' kumitat
 1.
 Il-Kummissjoni għandha tiġi assistita
 mill-Kumitat Ewropew tat-Titoli stabbilit mid-Deċiżjoni
 tal-Kummissjoni 2001/528/KE[25].
 Dak il-Kumitat għandu jkun kumitat skont it-tifsira tar-Regolament (UE)
 Nru 182/2011.
 2.
 L-Artikolu 5 tar-Regolament (UE)
 Nru 182/2011 għandu japplika meta l-Kummissjoni teżerċita
 s-setgħa ta’ implimentazzjoni mogħtija lilha minn dan ir-Regolament.
 Artikolu 67
 Dispożizzjonijiet tranżizzjonali
 1.
 L-istituzzjonijiet li jkunu ġew notifikati
 lill-AETS bħala CSDs skont il-kundizzjonijiet stabbiliti
 fl-Artikolu 19(4) għandhom ifittxu jiksbu l-awtorizzazzjonijiet
 kollha li huma meħtieġa għall-finijiet ta’ dan ir-Regolament fi
 żmien sentejn mid-data ta’ dħul fis-seħħ ta’ dan
 ir-Regolament.
 2.
 Fi żmien sentejn mid-data ta’ dħul
 fis-seħħ ta’ dan ir-Regolament, CSD imwaqqaf f’pajjiż terz
 għandu jfittex li jikseb jew awtorizzazzjoni mill-awtorità kompetenti
 tal-Istat Membru fejn is-CSD jipprovdi s-servizzi tiegħu fuq il-bażi
 tal-Artikolu 14, jew inkella rikonoxximent mill-AETS fejn ikun
 beħsiebu jipprovdi s-servizzi tiegħu fuq il-bażi
 tal-Artikolu 23.
 3.
 Fejn, fid-data ta’ dħul fis-seħħ ta’
 dan ir-Regolament, CSD stabbilit f’pajjiż terz, diġà jipprovdi
 servizzi fi Stat Membru skont il-liġi nazzjonali ta’ dak l-Istat Membru,
 dak is-CSD għandu jitħalla jkompli jipprovdi s-servizzi sakemm
 tingħata jew tiġi miċħuda l-awtorizzazzjoni msemmija
 fl-Artikolu 14 jew ir-rikonoxximent imsemmi fl-Artikolu 23.
 4.
 Il-links bejn CSD stabbilit f’pajjiż terz u
 CSDs awtorizzati fl-Istati Membri għandhom jiġu aċċettati
 sakemm tingħata jew tiġi miċħuda l-awtorizzazzjoni msemmija
 fl-Artikolu 14 jew ir-rikonoxximent imsemmi fl-Artikolu 23.
 Artikolu 68
 Emenda għad-Direttiva 98/26/KE
 1.
 It-tielet inċiż tal-ewwel
 subparagrafu tal-punt (a) tal-Artikolu 2
 tad-Direttiva 98/26/KE huwa sostitwit b’dan li ġej:
 "- magħżula, mingħajr
 ħsara għal kundizzjonijiet oħrajn aktar strinġenti ta’
 applikazzjoni ġenerali stabbiliti mil-liġi nazzjonali, bħala
 sistema u notifikati lill-Awtorità Ewropea tat-Titoli u s-Swieq mill-Istat
 Membru li l-liġi tiegħu tkun applikabbli, wara li dak l-Istat Membru
 jkun issodisfat rigward l-adegwatezza tar-regoli tas-sistema.”.
 2.
 Sitt xhur wara d-dħul fis-seħħ ta'
 dan ir-Regolament l-aktar tard, l-Istati Membri għandhom jadottaw u
 jippubblikaw u jikkomunikaw lill-Kummissjoni il-miżuri meħtieġa
 biex jikkonformaw mad-dispożizzjonijiet tal-paragrafu 1.
 Artikolu 69
 Rapporti u analiżi
 1.
 AETS, b'kooperazzjoni mal-ABE u l-awtoritajiet
 imsemmija fl-Artikoli 9 u 11 għandha tissottometti rapporti annwali
 lill-Kummissjoni li jipprovdu valutazzjonijiet tax-xejriet, riskji potenzjali u
 vulnerabbiltajiet, u fejn meħtieġ, rakkomandazzjonijiet għal
 azzjoni preventiva u rimedjali fis-swieq tas-servizzi koperti minn dan
 ir-Regolament. Dawn ir-rapporti għandhom jinkludu tal-anqas:
 (a)
 Valutazzjoni tal-effiċjenza tas-saldu
 għall-operazzjonijiet domestiċi u transfruntieri għal kull Stat
 Membru bbażata fuq l-għadd u l-volum ta' fallimenti tas-saldu,
 l-ammont ta' penali msemmija fl-Artikolu 7(4), l-għadd u l-volum ta'
 tranżazzjonjiet ta' xiri sfurzat imsemmija fl-Artikolu 7(4) u
 kwalunkwe kriterju relevanti ieħor;
 (b)
 Valutazzjoni li tkejjel is-saldu li ma
 jseħħx fis-sistemi tas-saldu tat-titoli operati mis-CSDs abbażi
 tal-għadd u l-volum ta' tranżazzjonijiet u kwalunkwe kriterju
 relevanti ieħor;
 (c)
 Valutazzjoni tal-forniment ta' servizzi
 transfruntieri koperti minn dan ir-Regolament abbażi tal-għadd u
 t-tip ta' konnessjonijiet tas-CSDs, l-għadd ta' parteċipanti barranin
 fis-sistemi tas-saldu tat-titoli operati mis-CSDs, l-għadd u l-volum
 tat-tranżazzjonijiet li jinvolvu lil dwan il-parteċipanti,
 l-għadd ta' emittenti barranin li jirreġistraw it-titoli tagħhom
 f'CSD skont l-Artikolu 47 u kwalunkwe kriterju relevanti irħor.
 2.
 Ir-rapporti msemmija fil-paragrafu 1 li jkopru
 sena tal-kalendarju għandhom jiġu kkomunikati lill-Kummissjoni qabel
 it-30 ta' April tas-sena tal-kalendarju ta' wara.
 Artikolu 70
 Dħul
 fis-seħħ u applikazzjoni
 1.
 Dan ir-Regolament għandu jidħol
 fis-seħħ fl-għoxrin jum wara l-pubblikazzjoni tiegħu f'Il-Ġurnal
 Uffiċjali tal-Unjoni Ewropea.
 2.
 L-Artikolu 5 għandu japplika
 mill-1 ta’ Jannar 2015.
 3.
 L-Artikolu 3(1) għandu japplika
 mill-1 ta’ Jannar 2020.
 Dan
 ir-Regolament għandu jorbot fl-intier tiegħu u japplika direttament
 fl-Istati Membri kollha.
 Magħmula fi Brussel, 7.3.2012
 Għall-Parlament Ewropew Għall-Kunsill
 Il-President Il-President
 ANNESS
 Lista
 ta’ Servizzi
 Taqsima A
 Servizzi ewlenin tad-depożitorji ċentrali tat-titoli
 1.
 Ir-reġistrar inizjali tat-titoli f’sistema ta’
 entrata fil-kotba ('servizz notarili');
 2.
 Iż-żamma ta’ kontijiet ta’ titoli
 fl-ogħla Grad (‘servizz ta’ manutenzjoni ċentrali’);
 3.
 It-tħaddim ta’ sistema ta’ saldu tat-titoli
 (‘servizz ta’ saldu’).
 Taqsima B
 Servizzi anċillari mhux tat-tip bankarju tad-depożitorji
 ċentrali tat-titoli
 Servizzi pprovduti mis-CSDs li jikkontribwixxu
 għat-titjib tas-sikurezza, l-effiċjenza u t-trasparenza tas-swieq
 tat-titoli, inklużi:
 1.
 Servizzi relatati mas-servizz ta’ saldu, bħal:
 (a)
 L-organizzazzjoni ta’ mekkaniżmu ta’ self ta’
 titoli, bħala aġent fost il-parteċipanti f’sistema ta’ saldu
 tat-titoli;
 (b)
 Il-forniment ta’ servizzi ta’ ġestjoni
 tal-kollateral, bħala aġent għall-parteċipanti ta’ sistema
 ta’ saldu tat-titoli;
 (c)
 Tqabbil tas-saldu, twassil tal-ordnijiet, konferma
 tan-negozju, verifika tan-negozju.
 2.
 Servizzi relatati mas-servizzi notarili u ta’
 manutenzjoni ċentrali, bħal:
 (a)
 Servizzi relatati mar-reġistri tal-azzjonisti;
 (b)
 Bidu tal-ipproċessar ta’ azzjonijiet
 korporattivi, inklużi servizzi ta’ taxxa, laqgħat ġenerali u
 tagħrif;
 (c)
 Servizzi ta’ ħarġiet ġodda,
 inklużi l-allokazzjoni u l-ġestjoni tal-kodiċi ISIN
 (International Securities Identification Number) u kodiċi simili;
 (d)
 Twassil tal-ordnijiet u pproċessar, ġbir
 ta’ tariffi u pproċessar u rapportar relatat;
 3.
 Iż-żamma ta’ kontijiet ta’ titoli
 relatati mas-servizz ta’ saldu, il-ġestjoni tal-kollateral u servizzi
 anċillari oħrajn.
 4.
 Kwalunkwe servizzi oħrajn, bħal:
 (a)
 Il-forniment ta’ servizzi ġenerali ta’
 ġestjoni ta’ kollateral bħala agent;
 (b)
 Il-forniment ta’ rapportar regolari;
 (c)
 Il-forniment ta’ dejta u statistika
 għall-uffiċċji tas-suq/taċ-ċensiment;
 (d)
 Il-forniment ta’ servizzi tal-IT.
 Taqsima C
 Servizzi anċillari tat-tip bankarju
 1.
 Servizzi tat-tip bankarju
 għall-parteċipanti f’sistema ta’ saldu tat-titoli relatati
 mas-servizz ta’ saldu, bħal
 (a)
 Il-forniment ta’ kontijiet tal-flus;
 (b)
 Aċċettazzjoni ta’ depożiti ta’ flus;
 (c)
 Il-forniment ta’ kreditu ta’ flus;
 (d)
 Self ta’ titoli.
 2.
 Is-servizzi tat-tip bankarju relatati ma’ servizzi
 ewlenin jew anċillari oħrajn elenkati fit-Taqsimiet A u B, bħal:
 (a)
 Il-forniment ta’ kontijiet tal-flus għas-saldu
 u l-aċċettazzjoni ta’ depożiti ta’ flus mid-detenturi ta’
 kontijiet ta’ titoli;
 (b)
 Self ta’ titoli lid-detenturi ta’ kontijiet ta’
 titoli;
 (c)
 Servizzi tat-tip bankarju li jiffaċilitaw
 l-ipproċessar tal-azzjonijiet korporattivi, bħal:
 –
 (i) Introjtu prefinanzjarju u rikavat
 mill-fidi ;
 –
 (ii) Talbiet lura ta' taxxa
 tal-prefinanzjament.
 ANNESS
 DIKJARAZZJONI
 FINANZJARJA LEĠIŻLATTIVA
 1. QAFAS TAL-PROPOSTA/INIZJATTIVA
 1.1. Titolu tal-proposta/inizjattiva
 1.2. Qasam/oqsma
 politiku/politiċi kkonċernat(i) fl-istruttura ABM/ABB
 1.3. Natura
 tal-proposta/inizjattiva
 1.4. Għan(ijiet)
 1.5. Raġunijiet
 għall-proposta/inizjattiva
 1.6. Tul
 ta' żmien tal-impatt finanzjarju
 1.7. Metodu/i
 ta’ ġestjoni previst(i)
 2. MIŻURI TA’ ĠESTJONI
 2.1. Regoli
 ta’ monitoraġġ u rapportar
 2.2. Sistema
 ta’ ġestjoni u kontroll
 2.3. Miżuri
 għall-prevenzjoni ta’ frodi u irregolaritajiet
 3. IMPATT FINANZJARJU STMAT
 TAL-PROPOSTA/INIZJATTIVA
 3.1. Intestatura/i
 tal-qafas finanzjarju multiannwali u l-intestatura/i tal-baġit tan-nefqa
 affettwata/i
 3.2. Impatt
 stmat fuq in-nefqa
 3.2.1. Sommarju tal-impatt
 stmat fuq in-nefqa
 3.2.2. Impatt stmat fuq
 l-approprjazzjonijiet operazzjonali
 3.2.3. Impatt stmat fuq
 l-approprjazzjonijiet ta’ natura amministrattiva
 3.2.4. Kompatibbiltà
 mal-qafas finanzjarju multiannwali attwali
 3.2.5. Parteċipazzjoni
 minn partijiet terzi fil-finanzjament
 3.3. Impatt
 stmat fuq id-dħul
 DIKJARAZZJONI
 FINANZJARJA LEĠIŻLATTIVA
 1.
 QAFAS TAL-PROPOSTA/INIZJATTIVA
 1.1.
 Titolu tal-proposta/inizjattiva
 Regolament
 tal-Parlament Ewropew u tal-Kunsill dwar titjib fis-saldu ta’ titoli fl-Unjoni
 Ewropea u dwar depożitorji ċentrali tat-titoli (CSDs) u li jemenda
 d-Direttiva 98/26/KE
 1.2.
 Qasam/oqsma politiku/politiċi
 kkonċernat(i) fl-istruttura ABM/ABB[26]
 Suq
 Intern – Swieq finanzjarji
 1.3.
 Natura tal-proposta/inizjattiva
 ý Il-proposta/inizjattiva
 hija relatata ma’ azzjoni ġdida
 ̈ Il-proposta/inizjattiva
 hija relatata ma’ azzjoni ġdida wara azzjoni ta’ proġett
 pilota/preparatorja[27]
 ̈ Il-proposta/inizjattiva hija relatata
 mal-estensjoni ta’ azzjoni eżistenti
 ̈ Il-proposta/inizjattiva
 hija relatat ma’ azzjoni ridirezzjonata lejn azzjoni ġdida
 1.4.
 Għanijiet
 1.4.1.
 L-għan(ijiet)
 strateġiku/strateġiċi multiwannwali tal-Kummissjoni fil-mira
 tal-proposta/inizjattiva
 Żieda
 fis-sikurezza u l-effiċjenza tas-swieq finanzjarji; tisħiħ
 tas-suq intern għas-servizzi finanzjarji
 1.4.2.
 Għan(ijiet) speċifiku/speċifiċi
 u l-attività(jiet) ta’ ABM/ABB ikkonċernata/i
 Għanijiet speċifiċi: Fid-dawl tal-għanijiet ġenerali ta’ hawn fuq, ġew stabbiliti l-għanijiet speċifiċi li ġejjin: · Sikurezza akbar tas-saldu transfruntier · Effiċjenza akbar tas-saldu transfruntier · Żgurar ta’ kundizzjonijiet ekwi għas-servizzi ta’ CSD
 1.4.3.
 Riżultat(i) u impatt mistennija
 Speċifika
 l-effetti li l-proposta/inizjattiva għandu jkollha fuq
 il-benefiċjarji/gruppi fil-mira.
 Il-proposta għandha l-għan li: · Iżżid is-sikurezza u l-effiċjenza tas-saldu billi tarmonizza l-perjodu ta’ saldu u tiżgura li l-parti l-kbira tat-titoli trasferibbli jinħarġu fil-format ta’ entrata fil-kotba · Ittejjeb id-dixxiplina fis-saldu billi toħloq qafas xieraq u armonizzat sabiex tipprevjeni u tindirizza fallimenti tas-saldu · Tirregola b’mod xieraq is-CSDs kollha li jaħdmu fl-UE · Tiżgura l-konsistenza tar-rekwiżiti għas-CSDs u l-koordinazzjoni fis-superviżjoni mir-regolaturi nazzjonali · Tnaqqas l-ispejjeż tas-saldu transfruntier għall-investituri · Tipprovdi għażla usa’ lill-emittenti u l-investituri billi żżid l-aċċess għas-CSDs · Iżżid il-kompetizzjoni b’kundizzjonijiet ekwi bejn is-servizzi ta’ CSD, u potenzjalment dan iwassal għal kwalità aħjar u tariffi aktar baxxi għas-servizzi ta’ CSD għall-emittenti u l-investituri
 1.4.4.
 Indikaturi tar-riżultati u l-impatt
 Speċifika
 l-indikaturi għall-monitoraġġ tal-implimentazzjoni
 tal-proposta/inizjattiva.
 · Rapport li jivvaluta l-effiċjenza tas-saldu għal kull suq tal-UE. L-indikaturi jistgħu jinkludu għadd u volum ta’ fallimenti tas-saldu (differenzjati bejn tranżazzjonijiet domestiċi u transfruntieri), volum ta’ penali ta’ CSD, għadd ta’ proċeduri ta’ xiri sfurzat u għadd ta’ każijiet ta’ sospensjoni ta’ sħubijiet minħabba fallimenti sistematiċi fis-saldu · Rapport li jkejjel il-volum ta’ pretensjonijiet tas-suq, sabiex jiġi valutat jekk l-armonizzazzjoni tal-perjodi ta’ saldu wasslitx għal effiċjenza akbar tal-azzjonijiet korporattivi · Rapport li jkejjel l-internalizzazzjoni ta’ saldu minn kustodji barra s-sistemi ta’ saldu tat-titoli mħaddma mis-CSDs. Dan it-tagħrif huwa importanti f’termini ta’ riskju sistemiku u jgħin sabiex jiġi valutat jekk huwiex meħtieġ intervent mill-UE f’dan ir-rigward · Rapport li jivvaluta jekk hijiex qed tiżdied l-attività transfruntiera. L-indikaturi jistgħu jinkludu għadd ta’ links tas-CSDs, għadd ta’ parteċipanti barranin fis-CSDs, il-volum ta’ tranżazzjonijiet għal parteċipanti barranin u l-għadd ta’ emittenti li jaċċessaw CSDs barranin · Rapport li janalizza l-prezzijiet fl-UE għas-servizzi ewlenin ta’ CSD, bħas-saldu u l-kustodja għal tranżazzjonijiet transfruntieri u domestiċi · Stħarriġ tas-CSDs, emittenti u infrastrutturi oħrajn tas-suq sabiex jiġi valutat sa liema punt il-miżuri meħuda eliminaw l-ostakli għall-aċċess jew jekk l-ostakli (ta’ natura prattika jew legali) għadhomx jeżistu
 1.5.
 Raġunijiet għall-proposta/inizjattiva
 1.5.1.
 Rekwiżit(i) li għandu/għandhom
 jintlaħaq/jintlaħqu f’perjodu qasir jew fit-tul
 B'riżultat tal-applikazzjoni tar-Regolament fl-Istati Membri: · Il-perjodi tas-saldu jiġu armonizzati · Il-parti l-kbira tat-titoli trasferibbli jinħarġu fil-format ta’ entrata fil-kotba · Tiżdied id-dixxiplina fis-saldu billi jinħoloq qafas xieraq u armonizzat li jipprevjeni u jindirizza l-fallimenti tas-saldu · Is-CSDs kollha li jaħdmu fl-UE jiġu regolati kif xieraq, fuq il-bażi tal-istess sett ta’ rekwiżiti · L-awtorizzazzjoni u s-superviżjoni tas-CSDs tiġi armonizzata u titjieb il-koordinazzjoni bejn ir-regolaturi nazzjonali · L-aċċess għas-CSDs (minn emittenti li mhumiex CSDs u infrastrutturi oħrajn tas-suq) u minn CSDs (għal CSDs oħrajn u infrastrutturi oħrajn tas-suq) jiżdied u jiġu armonizzati l-kundizzjonijiet għall-aċċess
 1.5.2.
 Valur miżjud tal-involviment tal-UE
 · Fin-natura tagħhom, is-swieq finanzjarji huma transfruntieri b’mod inerenti u dejjem qed isiru aktar hekk. In-natura tal-problemi identifikati fir-rigward tas-servizzi ta’ CSD u b’mod partikolari s-saldu fl-UE huma essenzjalment relatati mat-tranżazzjonijiet transkonfinali. Konsegwentement, l-effettività tar-rimedji implimentati b’mod awtonomu u mhux koordinat mill-Istati Membri individwali aktarx li tkun ferm baxxa f’kuntest transfruntier · In-natura sistemika tas-CSDs u l-interkonnessjoni tagħhom dejjem akbar fl-Ewropa jeħtieġu azzjoni koordinata · L-aspetti relatati huma koperti mill-acquis communautaire eżistenti, b’mod partikolari d-Direttiva dwar l-Arranġamenti tal-Kollateral Finanzjarju, id-Direttiva dwar il-Finalità tas-Saldu (SFD), id-Direttiva dwar is-Suq tal-Istrumenti Finanzjarji (MiFID), id-Direttiva dwar ir-Rekwiżiti tal-Kapital (CRD) kif ukoll id-Direttiva dwar il-Liġi tat-Titoli li tista' tinħoloq fil-ġejjieni. Kull proposta ġdida tkun trid tikkonforma bis-sħiħ ma’ dawn il-miżuri tal-UE. Dan jista’ jinkiseb l-aħjar permezz ta’ sforz komuni
 1.5.3.
 Lezzjonijiet miksuba minn esperjenzi simili
 fl-imgħoddi
 Is-CSDs
 huma istituzzjonijiet importanti għas-swieq finanzjarji għax
 jiżguraw ir-reġistrar u l-kustodja tat-titoli u jħaddmu
 s-sistemi li jiżguraw is-saldu ta’ tranżazzjonijiet tat-titoli, li
 jfisser il-forniment effettiv ta’ titoli għal flus. Għalhekk, huma
 infrastrutturi importatnti tas-suq finanzjarju, flimkien maċ-ċentri
 tan-negozjar, il-kontropartijiet ċentrali (CCPs) u r-repożitorji
 tat-tranżazzjonijiet (TRs - Trade Repositories). Iċ-ċentri
 tan-negozjar huma regolati mid-Direttiva tas-Swieq fl-Istrumenti Finanzjarji
 (MiFID), filwaqt li s-CCPs u t-TRs ukoll se jiġu regolati fil-livell
 tal-UE ladarba tiġi approvata l-proposta għal regolament dwar
 it-tranżazzjonijiet tad-derivattivi, il-kontropartijiet ċentrali u
 r-repożitorji tat-tranżazzjonijiet mill-Parlament Ewropew u l-Kunsill
 u tidħol fis-seħħ. Il-MiFID ġiet applikata minn Novembru
 2007 u rriżultat f’kompetizzjoni akbar bejn iċ-ċentri
 għan-negozjar tal-istrumenti finanzjarji u għażla akbar għall-investituri
 f’termini ta’ fornituri tas-servizz u strumenti finanzjarji disponibbli.
 1.5.4.
 Koerenza u sinerġija possibbli ma’ strumenti
 relevanti oħrajn
 Ċerti
 kwistjonijiet diġà huma koperti mil-leġiżlazzjoni eżistenti
 tal-Unjoni. Pereżempju, is-sistemi tas-saldu tat-titoli diġà huma
 definiti mid-Direttiva 98/26/KE dwar finalità ta’ settlement fis-sistemi
 ta’ settlement ta’ pagamenti u titoli[28]
 u d-Direttiva 2004/39/KE (MiFID) tipprevedi ċerti regoli ta’
 aċċess mill-parteċipanti fis-suq għas-sistema ta’ saldu
 tat-titoli tal-għażla tagħhom. Fil-proposti tal-Kummissjoni huma
 inklużi kwistjonijiet oħrajn. Pereżempju, il-proposta
 tal-Kummissjoni dwar il-bejgħ bin-nieqes u ċerti aspetti tas-Swaps
 ta’ Inadempjenza ta’ Kreditu tindirizza wkoll id-dixxiplina fis-saldu għal
 ċerti kategoriji ta’ strumenti finanzjarji, u l-proposta tal-Kummissjoni
 dwar tranżazzjonijiet derivattivi, kontropartijiet ċentrali u
 repożitorji tat-tranżazzjonijiet tistabbilixxi regoli
 għall-ikklirjar, li huwa proċess relatat mill-qrib mas-saldu.
 Ir-Regolament propost huwa konsistenti ma’ dawn it-testi tal-Unjoni.
 1.6.
 Tul ta' żmien tal-impatt finanzjarju
 ̈ Proposta/inizjattiva b'tul ta' żmien
 limitat
 –
 ̈ Proposta/inizjattiva b’effett minn [ĠĠ/XX]SSSS sa
 [ĠĠ/XX]SSSS
 –
 ̈ Impatt finanzjarju mill-SSSS sal-SSSS
 ý Proposta/inizjattiva b'tul ta' żmien
 illimitat
 –
 Implimentazzjoni b’perjodu ta’ bidu mill-2013
 sal-2015,
 –
 segwita b'operazzjoni fuq skala sħiħa.
 1.7.
 Mod(i) ta’ ġestjoni previst(i[29])
 ̈ Ġestjoni ċentralizzata diretta
 mill-Kummissjoni
 ̈ Ġestjoni ċentralizzata indiretta
 bid-delega tal-kompiti ta’ implimentazzjoni lil:
 –
 ̈ aġenziji eżekuttivi
 –
 ý korpi mwaqqfa mill-Kummissjoni[30]
 –
 ̈ korpi nazzjonali mis-settur pubbliku/korpi b’missjoni ta’ servizz
 pubbliku
 –
 ̈ persuni fdati bl-implimentazzjoni ta’ azzjonijiet speċifiċi
 skont it-Titolu V tat-Trattat dwar l-Unjoni Ewropea u identifikati fl-att
 bażiku relevanti skont it-tifsira tal-Artikolu 49 tar-Regolament
 Finanzjarju
 ̈ Ġestjoni kondiviża mal-Istati
 Membri
 ̈ Ġestjoni deċentralizzata ma’
 pajjiżi terzi
 ̈ Ġestjoni konġunta ma’
 organizzazzjonijiet internazzjonali (iridu jiġu speċifikati)
 Jekk jiġi indikat
 aktar minn mod wieħed ta’ ġestjoni, jekk jogħġbok ipprovdi
 d-dettalji fit-Taqsima “Kummenti”.
 Kummenti
 -
 2.
 MIŻURI TA’ ĠESTJONI
 2.1.
 Regoli ta’ monitoraġġ u rapportar
 Speċifika
 l-frekwenza u l-kundizzjonijiet.
 L-Artikolu 81
 tal-abbozz tar-Regolament li jistabbilixxi l-Awtorità Ewropea tat-Titoli u
 s-Swieq (AETS) jipprovdi għall-evalwazzjoni tal-esperjenza miksuba
 b'riżultat tat-tħaddim tal-AETS fi żmien tliet snin mill-bidu
 effettiv tat-tħaddim tagħha. Għal dan il-għan, il-Kummissjoni
 se tippubblika rapport ġenerali li se jintbagħat lill-Parlament
 Ewropew u lill-Kunsill.
 2.2.
 Sistema ta’ ġestjoni u kontroll
 2.2.1.
 Riskju/i identifikat(i)
 Twettqet valutazzjoni tal-impatt għall-proposta ta’ riforma tas-sistema ta’ superviżjoni finanzjarja fl-UE sabiex takkumpanja l-abbozz tar-Regolamenti li jistabbilixxu l-Awtorità Bankarja Ewropea, l-Awtorità Ewropea tal-Assigurazzjoni u l-Pensjonijiet tax-Xogħol u l-Awtorità Ewropea tat-Titoli u s-Swieq. Ir-riżorsa addizzjonali għall-AETS prevista bħala riżultat tal-proposta attwali hija meħtieġa sabiex l-AETS tkun tista’ twettaq il-kompetenzi tagħha u b’mod partikolari r-rwol tagħha li: · Tiżgura reġim armonizzat u mtejjeb għad-dixxiplina fis-saldu billi tiżgura konsistenza tal-monitoraġġ u r-rapportar ta’ fallimenti tas-saldu u billi tabbozza standards għall-miżuri biex tipprevjeni u tindirizza l-fallimenti tas-saldu · Tiżgura armonizzazzjoni u koordinazzjoni tar-regoli li japplikaw għas-CSDs billi tabbozza standards · Issaħħaħ u tiżgura applikazzjoni konsistenti tas-setgħat regolatorji nazzjonali billi toħroġ linji gwida rigward il-kooperazzjoni bejn l-awtoritajiet u billi tabbozza standards li jispeċifikaw il-kontenut tal-applikazzjoni għall-awtorizzazzjoni u t-tagħrif li għandu jiġi pprovdut lill-awtoritajiet kompetenti u li għandu jiġi skambjat bejn l-awtoritajiet għal skopijiet ta’ superviżjoni · Tiżgura koordinazzjoni u armonizzazzjoni tal-kundizzjonijiet tal-aċċess mogħti lil ditti minn pajjiżi terzi · Tiżgura armonizzazzjoni u koordinazzjoni tar-regoli fir-rigward tal-aċċess għas-CSDs mill-parteċipanti, l-emittenti u CSDs oħrajn, u bejn is-CSDs u infrastrutturi oħrajn tas-suq In-nuqqas ta’ din ir-riżorsa ma setax jiżgura twettiq f’waqtu u effiċjenti tar-rwol tal-AETS.
 2.2.2. Metodu/i ta’
 kontroll previst(i)
 Sistemi
 ta’ ġestjoni u kontroll kif stipulati fir-Regolament tal-AETS se japplikaw
 anki fir-rigward tar-rwol tal-AETS skont din il-proposta.
 Is-sett
 finali ta’ indikaturi sabiex tiġi valutata l-prestazzjoni tal-AETS se
 jiġi deċiż mill-Kummissjoni fi żmien it-twettiq tal-ewwel
 evalwazzjoni. Għall-valutazzjoni finali, l-indikaturi kwantitattivi se
 jkunu importanti daqs il-provi kwalitattivi miġbura
 fil-konsultazzjonijiet. L-evalwazzjoni għandha tiġi rrepetuta kull
 tliet snin.
 2.3.
 Miżuri għall-prevenzjoni ta’ frodi
 u irregolaritajiet
 Speċifika
 l-miżuri ta’ prevenzjoni u protezzjoni eżistenti jew previsti.
 Għall-finijiet
 ta’ ġlieda kontra l-frodi, il-korruzzjoni u kwalunkwe attività illegali
 oħra, id-dispożizzjonijiet tar-Regolament (KE) Nru 1073/1999
 tal-Parlament Ewropew u tal-Kunsill tal-25 ta’ Mejju 1999 dwar
 investigazzjonijiet immexxija mill-Uffiċċju Ewropew ta' Kontra
 l-Frodi (OLAF) għandhom japplikaw għall-AETS mingħajr l-ebda
 restrizzjoni.
 L-AETS
 għandha taċċedi għall-Ftehim Interistituzzjonali
 tal-25 ta’ Mejju 1999 bejn il-Parlament Ewropew, il-Kunsill
 tal-Unjoni Ewropea u l-Kummissjoni tal-Komunitajiet Ewropej dwar
 l-investigazzjonijiet interni mill-Uffiċċju Ewropew Kontra l-Frodi
 (OLAF) u għandha tadotta minnufih dispożizzjonijiet xierqa
 għall-persunal kollu tal-AETS.
 Id-deċiżjonijiet
 ta’ finanzjament u l-ftehimiet u l-istrumenti ta’ implimentazzjoni li
 jirriżultaw minnhom għandhom jistipulaw b’mod ċar li l-Qorti
 tal-Awdituri u l-OLAF jistgħu, jekk ikun hemm bżonn, iwettqu verifiki
 fuq il-post fuq il-benefiċjarji tal-fondi mogħtija mill-AETS kif
 ukoll fuq il-persunal responsabbli mill-allokazzjoni ta’ dawn il-fondi.
 3.
 IMPATT FINANZJARJU STMAT TAL-PROPOSTA/INIZJATTIVA
 3.1.
 Intestatura/i tal-qafas finanzjarju multiannwali u
 l-intestatura/i tal-baġit tan-nefqa affettwata/i
 · Intestaturi tal-baġit tan-nefqa eżistenti
 Skont l-ordni tal-intestaturi tal-qafas finanzjarju
 multiannwali u tal-intestaturi tal-baġit.
 Intestatura tal-qafas finanzjarju multiannwali || Intestatura tal-baġit || Tip ta' nefqa || Kontribuzzjoni
 Nurmu [Deskrizzjoni.....................................] || Diff./mhux diff. ([31]) || minn pajjiżi tal-EFTA[32] || minn pajjiżi kandidati[33] || minn pajjiżi terzi || skont it-tifsira tal-Artikolu 18(1)(aa) tar-Regolament Finanzjarju
 || 12.0404.01 [AETS – Sussidju skont it-Titoli 1 u 2 (Nefqa amministrattiva u fuq il-persunal)] || Diff || IVA || LE || LE || LE
 · Intestaturi tal-baġit ġodda mitluba
 Skont l-ordni tal-intestaturi tal-qafas finanzjarju
 multiannwali u tal-intestaturi tal-baġit.
 -
 3.2.
 Impatt stmat fuq in-nefqa
 3.2.1.
 Sommarju tal-impatt stmat fuq in-nefqa
 EUR miljun (sa 3 postijiet deċimali)
 Intestatura tal-qafas finanzjarju multiannwali: || 1A || Kompetittività għat-Tkabbir u l-Impjiegi
 DĠ: MARKT || || || Sena 2013[34] || Sena 2014 || Sena 2015 || || || TOTAL
  Approprjazzjonijiet operazzjonali || || || || || || || ||
 12.0404.01 || Impenji || (1) || 0,385 || 0,354 || 0,354 || || || || || 1,093
 Ħlasijiet || (2) || 0,385 || 0,354 || 0,354 || || || || || 1,093
 Approprjazzjonijiet ta’ natura amministrattiva ffinanzjati mill-pakkett għal programmi speċifiċi[35] || || || || || || || ||
 Numru tal-intestatura tal-baġit || || (3) || || || || || || || ||
 TOTAL tal-approprjazzjonijiet għad-DĠ MARKT || Impenji || =1+1a +3 || 0,385 || 0,354 || 0,354 || || || || || 1,093
 Ħlasijiet || =2+2a+3 || 0,385 || 0,354 || 0,354 || || || || || 1,093
  TOTAL tal-approprjazzjonijiet operazzjonali || Impenji || (4) || 0,385 || 0,354 || 0,354 || || || || || 1,093
 Ħlasijiet || (5) || 0,385 || 0,354 || 0,354 || || || || || 1,093
  TOTAL ta’ approprjazzjonijiet ta’ natura amministrattiva ffinanzjati mill-pakkett għal programmi speċifiċi || (6) || || || || || || || ||
 TOTAL tal-approprjazzjonijiet fl-INTESTATURA 1A tal-qafas finanzjarju multiannwali || Impenji || =4+ 6 || 0,385 || 0,354 || 0,354 || || || || || 1,093
 Ħlasijiet || =5+ 6 || 0,385 || 0,354 || 0,354 || || || || || 1,093
 Kummenti:
 L-approprjazzjonijiet operazzjonali msemmija hawn
 fuq huma relatati mal-kompiti speċifiċi allokati lill-AETS skont
 il-proposta:
 1) Kompiti relatati mad-dixxiplina fis-saldu (2
 standards regolatorji, linja gwida waħda (1) u kompiti repożitorji)
 Dawn il-miżuri għandhom l-għan
 li jintroduċu monitoraġġ u rapportar konsistenti tal-fallimenti
 tas-saldu u li jnaqqsu l-fallimenti tas-saldu billi jimplimentaw miżuri
 preventivi u ta’ penali stretti.
 L-AETS se jkollha tabbozza żewġ
 standards tekniċi regolatorji rigward il-miżuri
 għall-prevenzjoni ta’ fallimenti tas-saldu, l-għodod ta’
 monitoraġġ għall-identifikazzjoni tal-fallimenti probabbli,
 il-miżuri sabiex tindirizza l-fallimenti u d-dettalji tas-sistema ta’
 monitoraġġ u rapportar fir-rigward tal-fallimenti.
 L-AETS se jkollha toħroġ ukoll linji
 gwida għall-awtoritajiet sabiex tiżgura l-infurzar konsistenti,
 effiċjenti u effettiv tal-miżuri għall-prevenzjoni u
 l-indirizzar tal-fallimenti tas-saldu.
 L-AETS se tirċievi wkoll id-dejta relevanti
 dwar il-fallimenti tas-saldu mingħand l-awtoritajiet kompetenti.
 2) Il-kompiti relatati mal-awtorizzazzjoni u
 s-superviżjoni tas-CSDs (3 standards regolatorji, 4 standards ta’
 implimentazzjoni, linja gwida waħda (1), kompiti repożitorji u
 permanenti)
 Dawn il-miżuri għandhom l-għan
 li jintroduċu qafas ta’ awtorizzazzjoni u superviżjoni konsistenti
 għas-CSDs u li jżidu l-kooperazzjoni bejn l-awtoritajiet. Dan
 għandu, inter alia, inaqqas il-piż regolatorju minn fuq is-CSDs
 b’operazzjonijiet transfruntieri.
 L-AETS se jkollha tabbozza tliet standards
 tekniċi regolatorji u erba’ standards tekniċi ta’ implimentazzjoni
 rigward il-kontenut tal-applikazzjoni għall-awtorizzazzjoni,
 it-tagħrif ipprovdut mis-CSDs lill-awtoritajiet kompetenti, it-tagħrif
 skambjat bejn l-awtoritajiet għall-iskop ta’ superviżjoni, u
 l-kooperazzjoni bejn l-awtoritajiet tal-pajjiż tad-domiċilju u
 tal-pajjiż ospitanti.
 L-AETS se jkollha tabbozza linji gwida sabiex
 tiżgura l-kooperazzjoni konsistenti, effiċjenti u effettiva bejn
 l-awtoritajiet fil-valutazzjonijiet differenti meħtieġa
 għall-applikazzjoni tar-Regolament.
 L-AETS se jkollha żżomm reġistru
 dettaljat tal-attivitajiet ta’ CSD fl-Unjoni, inklużi l-ismijiet tas-CSDs
 awtorizzati u tas-sistemi ta’ saldu tat-titoli mħaddma mis-CSDs,
 is-servizzi pprovduti, l-awtoritajiet inkarigati, is-CSDs ta’ pajjiżi
 terzi, eċċ.
 L-AETS se jkollha rwol importanti fir-rigward ta’
 CSDs mhux mill-UE li beħsiebhom jistabbilixxu fergħa jew jipprovdu
 servizzi mingħajr ma jistabbilixxu fergħa fl-Unjoni jew li jkun
 beħsiebhom jistabbilixxu konnessjoni ma’ CSD fl-Unjoni. B’mod partikolari,
 l-AETS se jkollha tivvaluta jekk dawn is-CSDs ikunux soġġetti
 għal awtorizzazzjoni u superviżjoni effettivi fil-pajjiżi ta’
 oriġini tagħhom u se jkollha tistabbilixxi arranġamenti ta’ kooperazzjoni
 mal-awtoritajiet kompetenti f’dawk il-pajjiżi.
 L-AETS se jkollha wkoll għadd ta’ kompiti
 permanenti oħrajn, inkluż il-kompitu li tintervjeni f’każ ta’
 nuqqas ta’ qbil bejn l-awtoritajiet tal-pajjiż tad-domiċilju u
 tal-pajjiż ospitanti u li tkun mgħarrfa f’każ ta’
 sitwazzjonijiet ta’ emerġenza.
 3) Kompiti relatati mar-rekwiżiti
 għas-CSDs (8 standards regolatorji, 2 standards ta’ implimentazzjoni,
 linja gwida waħda (1), kompiti permanenti)
 Dawn il-miżuri għandhom l-għan
 li jintroduċu rekwiżiti konsistenti għas-CSDs fir-rigward
 tal-kwistjonijiet organizzazzjonali u korporattivi, il-kondotta
 tal-operazzonijiet, is-servizzi u l-qafas prudenzjali. Dan għandu
 joħloq ambjent aktar sikur għas-servizzi ta’ CSD u mill-ġdid
 inaqqas il-piż regolatorju fuq is-CSDs b’operazzjonijiet transfruntieri.
 L-AETS se jkollha tabbozza tmien standards
 tekniċi regolatorji u żewġ standards tekniċi ta’
 implimentazzjoni sabiex tispeċifika ċerti dettalji fir-rigward ta’
 għadd ta’ rekwiżiti regolatorji għas-CSDs, b’mod partikolari
 għall-kwistjonijiet organizzazzjonali, iż-żamma
 tar-reġistri, l-aċċess mill-parteċipanti,
 ir-rikonċiljazzjoni ta’ kontijiet ta’ titoli, is-segregazzjoni ta’
 kontijiet ta’ titoli, il-finalità tas-saldu, il-mitigazzjoni tar-riskji
 operazzjonali, ir-rekwiżiti kapitali u l-links tas-CSDs.
 L-AETS se jkollha toħroġ ukoll linji
 gwida dwar ir-regoli u l-proċeduri tas-CSD għall-ġestjoni ta’
 inadempejnza ta’ parteċipant.
 L-AETS se jkollha wkoll kompiti permanenti
 derivati mis-setgħa tagħha li tintervjeni f’każ ta’ nuqqas ta’
 qbil bejn l-awtoritajiet fir-rigward tal-aċċess ta' parteċipanti
 għas-CSDs.
 4) Kompiti relatati mar-rekwiżiti ta’
 aċċess (3 standards ta’ implimentazzjoni, kompiti permanenti)
 Dawn il-miżuri għandhom l-għan
 li jżidu l-effiċjenza billi jippermettu lill-emittenti u
 lill-investituri jkollhom aċċess għas-CSD tal-għażla
 tagħhom.
 L-AETS se jkollha tabbozza tliet standards
 tekniċi ta’ implimentazzjoni fir-rigward tal-proċedura
 tal-aċċess mill-emittenti għas-CSDs, bejn is-CSDs u bejn CSDs u
 infrastrutturi oħrajn tas-suq.
 L-AETS se jkollha wkoll kompiti permanenti
 derivati mis-setgħa tagħha li tintervjeni f’każ ta’ nuqqas ta’
 qbil bejn l-awtoritajiet fir-rigward tal-aċċess.
 5) Kompiti relatati mal-monitoraġġ u
 l-evalwazzjoni tal-proposta (2 rapporti annwali)
 L-AETS se jkollha tipproduċi żewġ
 rapporti annwali, wieħed sabiex tivvaluta l-effiċjenza tas-saldu
 għal kull suq tal-UE, fuq il-bażi tar-rapportar standardizzat
 tal-fallimenti tas-saldu minn atturi tas-suq, u t-tieni sabiex tivvaluta jekk
 hijiex qed tiżdied l-attività transfruntiera, fuq il-bażi tad-dejta
 rreġistrata fir-reġistru tal-AETS.
 Intestatura tal-qafas finanzjarju multiannwali: || 5 || “Nefqa amministrattiva”
 EUR miljun (sa 3 postijiet deċimali)
 || || || Sena 2013 || Sena 2014 || Sena 2015 || || || TOTAL
 DĠ: MARKT ||
  Riżorsi umani || 0 || 0 || 0 || || || || ||
  Nefqa amministrattiva oħra || 0 || 0 || 0 || || || || ||
 TOTAL DĠ MARKT || Approprjazzjonijiet || 0 || 0 || 0 || || || || ||
 TOTAL tal-approprjazzjonijiet taħt INTESTATURA 5 tal-qafas finanzjarju multiannwali || (Total ta’ impenji = Total ta’ ħlasijiet) || 0 || 0 || 0 || || || || ||
 EUR miljun (sa 3 postijiet deċimali)
 || || || Sena 2013[36] || Sena 2014 || Sena 2015 || || || TOTAL
 TOTAL tal-approprjazzjonijiet taħt INTESTATURI 1 sa 5 tal-qafas finanzjarju multiannwali || Impenji || 0,385 || 0,354 || 0,354 || || || || || 1,093
 Ħlasijiet || 0,385 || 0,354 || 0,354 || || || || || 1,093
 3.2.2.
 Impatt stmat fuq l-approprjazzjonijiet
 operazzjonali
 –
 ̈ Il-proposta/inizjattiva ma teħtieġx l-użu ta’
 approprjazzjonijiet operazzjonali
 –
 ý Il-proposta/inizjattiva teħtieġ l-użu ta’
 approprjazzjonijiet operazzjonali, kif spjegat hawn taħt:
 L-għanijiet speċifiċi tal-proposta
 huma stabbiliti fit-Taqsima 1.4.2. Se jintlaħqu permezz
 tal-miżuri leġiżlattivi proposti, li għandhom jiġu
 implimentati fil-livell nazzjonali, u permezz tal-involviment tal-AETS. Filwaqt
 li mhuwiex possibbli li jiġu attribwiti riżultati numeriċi
 konkreti għal kull għan operazzjonali, ir-rwol tal-AETS u
 l-kontribuzzjoni tagħha għall-għanijiet tal-proposta huma
 spjegati fid-dettall fit-Taqsima 3.2.1.
 3.2.3.
 Impatt stmat fuq l-approprjazzjonijiet ta’ natura
 amministrattiva
 3.2.3.1.
 Sommarju
 –
 ý Il-proposta/inizjattiva ma teħtieġx l-użu ta’
 approprjazzjonijiet amministrattivi
 –
 ̈ Il-proposta/inizjattiva teħtieġ l-użu ta’
 approprjazzjonijiet amministrattivi, kif spjegat hawn taħt:
 3.2.3.2.
 Rekwiżiti stmati ta’ riżorsi umani
 –
 ý Il-proposta/inizjattiva ma teħtieġx l-użu ta’
 riżorsi umani
 –
 ̈ Il-proposta/inizjattiva teħtieġ l-użu ta’ riżorsi
 umani, kif spjegat hawn taħt:
 Kumment:
 L-ebda riżorsi umani jew amministrattivi
 addizzjonali ma huma se jkunu meħtieġa fid-DĠ MARKT
 minħabba l-proposta. Ir-riżorsi li qed jintużaw bħalissa
 sabiex tiġi ssodisfata d-Direttiva 1997/9/KE se jibqgħu
 jintużaw.
 3.2.4.
 Kompatibbiltà mal-qafas finanzjarju multiannwali
 attwali
 –
 ̈ Il-proposta/inizjattiva hija kompatibbli mal-qafas finanzjarju
 multiannwali attwali.
 –
 ý Il-proposta/inizjattiva se tinkludi riprogrammar tal-intestatura
 rilevanti fil-qafas finanzjarju multiannwali.
 Il-proposta tipprovdi għal kompiti oħra li
 għandhom jitwettqu mill-AETS. Dan se jkun jeħtieġ riżorsi
 addizzjonali taħt l-intestatura tal-baġit 12.0404.
 –
 ̈ Il-proposta/inizjattiva teħtieġ applikazzjoni tal-istrument
 ta’ flessibbiltà jew reviżjoni tal-qafas finanzjarju multiannwali[37].
 3.2.5.
 Kontribuzzjonijiet ta' partijiet terzi
 –
 ̈ Il-proposta/inizjattiva ma tipprovdix għal kofinanzjament minn
 partijiet terzi
 –
 ý Il-proposta/inizjattiva tipprovdi għall-kofinanzjament stmat
 hawn taħt:
 Approprjazzjonijiet f’EUR miljuni (sa 3 postijiet
 deċimali)
 || Sena 2013 || Sena 2014 || Sena 2015 || || || Total
 Stati Membri permezz ta’ superviżuri nazzjonali tal-UE * || 0,577 || 0,531 || 0,531 || || || || || 1,639
 TOTAL ta’ approprjazzjonijiet kofinanzjati || 0,577 || 0,531 || 0,531 || || || || || 1,639
 * Stima bbażata
 fuq il-mekkaniżmu finanzjarju attawli fir-Regolament tal-AETS (Stati
 Membri 60%, Komunità 40%)
 3.3.
 Impatt stmat fuq id-dħul
 –
 ý Il-proposta/inizjattiva ma għandha l-ebda impatt finanzjarju fuq
 id-dħul.
 –
 ̈ Il-proposta/inizjattiva għandha l-impatt finanzjarju li
 ġej:
 –
 ̈ fuq ir-riżorsi proprji
 –
 ̈ fuq id-dħul mixxelanju
 Anness għad-Dikjarazzjoni Finanzjarja
 Leġiżlattiva għal proposta għal Regolament tal-Parlament
 Ewropew u tal-Kunsill dwar titjib fis-saldu ta’ titoli fl-Unjoni Ewropea u dwar
 depożitorji ċentrali tat-titoli (CSDs) u li jemenda
 d-Direttiva 98/26/KE
 L-ispejjeż relatati mal-kompiti li
 għandhom jitwettqu mill-AETS ġew stmati għan-nefqa fuq
 il-persunal (Titolu 1), b’konformità mal-klassifikazzjoni
 tal-ispejjeż fl-abbozz tal-baġit tal-AETS għall-2012 sottomess
 lill-Kummissjoni.
 Il-proposta tal-Kummissjoni tinkludi
 dispożizzjonijiet għall-AETS sabiex tiżviluppa 13-il standard
 tekniku regolatorju u 9 standards tekniċi ta’ implimentazzjoni li
 għandhom jiżguraw li d-dispożizzjonijiet ta’ natura teknika
 ħafna jiġu implimentati b’mod konsistenti madwar l-UE kollha. Barra
 minn hekk, l-AETS se jkollha tiżviluppa wkoll 3 linji gwida, b’mod
 partikolari sabiex tiżgura l-kooperazzjoni effiċjenti u effettiva bejn
 l-awtoritajiet u 2 rapporti annwali sabiex tissorvelja u tevalwa l-effettività
 tar-Regolament, se żżomm ir-reġistru tas-CSDs u se jkollha
 għadd ta’ kompiti permanenti oħrajn.
 Rigward it-twaqqit, ġie supponut li
 r-Regolament se jidħol fis-seħħ kmieni fl-2013, u
 għaldaqstant, ir-riżorsi addizzjonali tal-AETS huma
 meħtieġa mill-2013. Persunal addizzjonali ġie stmat biss
 għall-istandards tekniċi, il-linji gwida u r-rapporti li
 għandhom jiġu prodotti mil-AETS; ġie supponut li l-AETS tista’
 twettaq il-kompiti permanenti l-oħrajn tagħha, bħal fir-rigward
 ta’ rikonoxximent ta’ CSDs mhux mill-UE u medjazzjoni bejn l-awtoritajiet
 bil-persunal eżistenti tagħha. Fir-rigward tan-natura
 tal-pożizzjonijiet, il-tlestija b’suċċess u f’waqtha
 tal-istandards tekniċi se teħtieġ, b’mod partikolari,
 uffiċjali tal-politiki, legali u tal-valutazzjoni tal-impatt addizzjonali.
 Is-suppożizzjonijiet li ġejjin
 ġew applikati sabiex jiġi vvalutat l-impatt fuq l-għadd ta’ FTEs
 (Full-Time Equivalents) meħtieġa sabiex jiżviluppaw standards
 tekniċi, linji gwida u rapporti:
 · Uffiċjal tal-politiki wieħed jabbozza medja ta’ 5 standards
 tekniċi fis-sena u l-istess uffiċjal tal-politki jista’ jabbozza
 l-linji gwida jew ir-rapporti relatati. Dan jimplika li huma meħtieġa
 4 uffiċjali tal-politiki;
 · Uffiċjal tal-valutazzjoni tal-impatt wieħed huwa
 meħtieġ għall-istandards tekniċi ta’ hawn fuq;
 · Uffiċjal legali wieħed huwa meħtieġ
 għall-istandards tekniċi u l-linji gwida ta’ hawn fuq.
 Dan ifisser li mill-2013 se jkunu
 meħtieġa 6 FTEs addizzjonali.
 Ġie supponut li din iż-żieda
 fl-FTEs se tinżamm fl-2014 u l-2015 peress li aktarx li l-istandards
 jiġu finalizzati biss fl-2014 u jistgħu jkunu meħtieġa
 emendi fl-2015.
 Suppożizzjonijiet oħrajn:
 · Fuq il-bażi tad-distribuzzjoni tal-FTEs fl-abbozz tal-baġit
 tal-2012, huwa supponut li s-6 FTEs addizzjonali jkunu fformati minn 4
 aġenti temporanji (74%), espert nazzjonali sekondat (16%) u aġent
 b’kuntratt (10%);
 · L-ispejjeż annwali medji għas-salarji għall-kategoriji
 differenti ta’ persunal huma bbażati fuq il-gwida tad-DĠ BUDG;
 · Koeffiċjenti tal-ippeżar tas-salarji għal Pariġi
 ta’ 1.27;
 · Spejjeż tat-taħriġ supponuti għal EUR 1,000
 għal kull FTE fis-sena;
 · Spejjeż għal missjonijiet ta’ EUR 10,000, stima
 bbażata fuq l-abbozz tal-baġit tal-2012 għall-missjonijiet
 għal kull persuna;
 · Spejjeż relatati mar-reklutaġġ (vjaġġ,
 lukanda, eżamijiet mediċi, illoġġjar u allowances
 oħrajn, spejjeż tal-ġarr, eċċ) ta’ EUR 12,700,
 stima bbażata fuq l-abbozz tal-baġit tal-2012
 għar-reklutaġġ għal kull persuna.
 Il-metodu ta’ kalkolu taż-żieda
 fil-baġit meħtieġ għat-tliet snin li ġejjin huwa
 ppreżentat f’aktar dettall fit-tabella ta’ hawn taħt. Il-kalkolu
 jirrifletti l-fatt li l-baġit tal-Komunità jiffinanzja 40%
 tal-ispejjeż.
 Tip ta' spiża || Kalkolu || Ammont (f'eluf)
 || || 2013 || 2014 || 2015 || Total
 || || || || ||
 Titolu 1: Nefqa fuq il-persunal || || || || ||
 || || || || ||
 11 Salarji u benefiċċji || || || || ||
 - li minnhom aġenti temporanji || =4*127*1,27 || 645 || 645 || 645 || 1,935
 - li minnhom SNEs || =1*73*1,27 || 93 || 93 || 93 || 278
 - li minnhom aġenti bil-kuntratt || =1*64*1,27 || 81 || 81 || 81 || 244
 || || || || ||
 12 Spiża relatata mar-reklutaġġ || =6*12,7 || 76 || || || 76
 || || || || ||
 13 Spejjeż tal-missjonijiet || =6*10 || 60 || 60 || 60 || 180
 || || || || ||
 15 Taħriġ || =6*1 || 6 || 6 || 6 || 18
 || || || || ||
 Total tat-Titolu 1: Nefqa fuq il-persunal || || 961 || 885 || 885 || 2,732
 || || || || ||
 Li minnhom kontribuzzjoni mill-Komunità (40%) || || 385 || 354 || 354 || 1,093
 Li minnhom kontribuzzjoni mill-Istati Membri (60%) || || 577 || 531 || 531 || 1,639
 It-tabella li ġejja tippreżenta
 t-tabella tal-persunal proposta għall-erba’ pożizzjonijiet ta’
 aġenti temporanji.
 Grupp u grad tal-funzjoni || Postijiet temporanji
 ||
 AD 8 || 1
 AD 7 || 1
 AD 6 || 1
 AD 5 || 1
 ||
 Total AD || 4
 [1] ĠU L166, 11.6.1998, p. 45
 [2] ĠU L 145, 30.4.2004, p. 1
 [3] ĠU L166, 11.6/1998, p. 45
 [4] ĠU L 177, 30.6.2006, p. 1
 [5] COM(2010) 716, 8.12.2010
 [6] ĠU C , , p. .
 [7] ĠU C , , p. .
 [8] ĠU
 L 166, 11.6.1998, p. 45.
 [9] FSB
 "Innaqqsu l-periklu morali li jinħoloq minn istituzzjonijiet
 finanzjarji sistemikament importanti", 20 ta' Ottubru 2010
 [10] Il-Konklużjonijiet
 tal-2911-il laqgħa tal-Kunsill, ECOFIN,
 2 ta’ Diċembru 2008.
 [11] ĠU L 275, 25.10.2003, p. 32.
 [12] ĠU L 145, 30.4.2004, p. 1.
 [13] ĠU L 168, 27.6.2002, p. 43.
 [14] ĠU L 222 , 14.8.1978, p. 11.
 [15] ĠU L 193, 18.7.1983, p. 1.
 [16] ĠU L
 177, 30.6.2006, p. 1.
 [17] “Kodiċi
 tal-Kondotta Ewropea għall-Ikklerjar u s-Saldu” iffirmat mill-FESE
 (Federazzjoni tal-Boroż Ewropej tat-Titoli - Federation of European
 Securities Exchanges), l-EACH (Assoċjazzjoni Ewropea ta’ Kmamar
 tal-Ikklerjar - European Association of Clearing Houses) u l-ECSDA
 (Assoċjazzjoni Ewropea ta’ Depożitorji Ċentrali tat-Titoli -
 European Central Securities Depositories Association) fis-7 ta’ Novembru 2006.
 [18] ĠU L 281, 23.11.1995, p.31.
 [19] ĠU L 8, 12.1.2001, p. 1.
 [20] ĠU L 331, 15.12.2010, p. 84.
 [21] ĠU L 331, 15.12.2010, p. 12.
 [22] ĠU L 55, 28.2.2011, p. 13.
 [23] ĠU L 331, 15.12.2010, p. 120.
 [24] ĠU L
 177, 4.7.2008, p. 6.
 [25] ĠU L
 191, 13.7.2001, p. 45.
 [26] ABM:
 Ġestjoni Ibbażata fuq l-Attività (Activity-Based Management) – ABB:
 Baġit Ibbażat fuq l-Attività (Activity-Based Budgeting).
 [27] Kif
 imsemmi fl-Artikolu 49(6)(a) jew (b) tar-Regolament Finanzjarju
 [28] ĠU
 L166, 11.6/1998, p. 45
 [29] Dettalji
 dwar il-modi ta’ ġestjoni u r-referenzi għar-Regolament Finanzjarju
 jistgħu jinstabu fuq is-sit elettorniku BudgWeb: http://www.cc.cec/budg/man/budgmanag/budgmanag_en.html
 [30] Kif
 stipulat fl-Artikolu 185 tar-Regolament Finanzjarju.
 [31] Diff =
 Approprjazzjonijiet differenzjati / Mhux diff.
 [32] EFTA:
 Assoċjazzjoni Ewropea tal-Kummerċ Ħieles (European Free Trade
 Association).
 [33] Pajjiżi
 kandidati u, fejn applikabbli, pajjiżi kandidati potenzjali mill-Balkani
 tal-Punent.
 [34] Is-Sena N
 hija s-sena li fiha tibda l-implimentazzjoni tal-proposta/inizjattiva.
 [35] Assistenza
 u nefqa teknika u/jew amministrattiva b’appoġġ
 għall-implimentazzjoni tal-programmi tal-UE u/jew l-azzjonijiet (eks linji
 “BA”), ir-riċerka indiretta, ir-riċerka diretta.
 [36] Is-Sena N
 hija s-sena li fiha tibda l-implimentazzjoni tal-proposta/inizjattiva.
 [37] Ara
 l-punti 19 u 24 tal-Ftehim Interistituzzjonali.